
Prefaţa 


Am primit această carte de la Isus, ca şi celelalte, în următorul mod: 
era ca şi cum Isus stătea lângă mine, dictând aceste cuvinte, cu excepţia 
faptului că le auzeam intern, nu în modul obişnuit. Cuvintele pe care le 
aud în minte sunt distincte de propriile mele gânduri. Ele au o tonalitate 
şi o senzaţie, o energie specifică bunătăţii şi blândeţii celui pe care l-am 
cunoscut cu toţii sub numele de Isus. Acest proces se numeşte 
channelling conştient. 

Înainte de această carte, am primit alte trei de la Isus într-un mod 
similar ("Trilogia lui Isus", "O viaţă eroică" şi "Să fii în lume, dar nu de-al 
ei") şi multe altele, înainte de ele, de la o altă ființă non-fizică. Aceste 
cărţi nu au necesitat organizare, ci doar o uşoară editare din partea mea. 
Am beneficiat foarte mult atât de la învățături, cât şi din transmisia 
energetică ce a venit odată cu ele. 

Relaţia mea cu Isus este directă şi simplă. Pentru mine, el este un 
învăţător, aşa cum este şi pentru mulţi alţii. El nu este un ghid personal, 
deoarece nu acesta este scopul său, cu excepţia lucrărilor noastre 
comune. Am acceptat să fiu scribul lui şi, când el simte că sunt pregătită 
pentru următorul proiect, începem. Nu ştiu niciodată ce formă va lua, 
deşi mi se spune dinainte despre ce va fi vorba, în linii generale. Să scrii 
în acest fel seamănă puţin cu a conduce maşina neştiind unde te îndrepți. 
Este nevoie de încredere că îţi vor fi date cuvintele, că se va urmări o idee 
şi o organizare a materialului care va fi dezvăluită la timpul său. 

Spre deosebire de numeroasele cărţi scrise despre învăţăturile lui 
Isus, cărţile pe care mi le-a dat Isus nu sunt un studiu sau o explicaţie a 
cuvintelor pe care le-a rostit acum două mii de ani. În aceste cărţi primite 
prin channelling, Isus ne vorbeşte aşa cum ne-ar vorbi dacă ar fi în viaţă 
astăzi, cel puţin, aşa mi s-a spus, şi sunt într-un limbaj modern. 

Dintre toate cărţile pe care le-am scos până acum, aceasta este cea 
mai puţin legată de învăţăturile de demult ale lui Isus. Deci, cei care se 
aşteaptă să sune aşa cum vorbea Isus cu mult timp în urmă ar putea fi 
dezamăgiţi sau chiar sceptici. Însuşi Isus explică în această carte că Isus 
din Nazaret a fost doar o întrupare a sa şi că el trăieşte acum într-o altă 
dimensiune, nu ca acea persoană, ci ca o fiinţă multidimensională. Din 
această dimensiune, el foloseşte personajul Isus pentru a rămâne în 

legătură cu fiinţele umane, a le învăţa şi îndruma, în special pe cele 
dedicate lui şi învățăturilor sale ca Isus. 

Acestea fiind spuse, sper să puteţi lăsa deoparte orice preconcepţii şi 
aşteptări în privinţa celui care a dictat aceste cuvinte şi să lăsaţi cuvintele 
să vă atingă inima şi să vă transforme mintea. Deci voi face un pas lateral 
pentru a vă lăsa să-l simţiţi pe cel care odinioară a fost Isus, acum 
vorbindu-vă direct. 

Gina Lake, 
februarie 2017 

Introducere 


«Eu, cel pe care l-aţi cunoscut sub numele de Isus Hristos, vă prezint 
în această carte informaţii puţin mai diferite faţă de cărţile mele 
anterioare. Informaţiile sunt mai metafizice decât v-aţi aştepta. Am 
inclus adevăruri metafizice împreună cu principii despre cum să trăiţi o 
viață mai bună, mai iubitoare şi paşnică pe Pământ. 

Unele idei scrise aici s-ar putea să vă deruteze sau să vă pară basme 
cu zâne, dar vă asigur că există zâne la fel de sigur pe cât există basme! O 
mare parte din univers este nevăzut, necunoscut şi nici măcar nu vi-l 
puteţi imagina. Lărgindu-vă mintea să includă mai multe posibilităţi, 
viaţa şi preocupările voastre apar într-o altă perspectivă. Sunteţi veşnici 
şi magnifici şi vreau neapărat să vă amintesc asta. Această carte este doar 
unul dintre modurile în care o fac. Aşadar, vă rog să vă deschideţi mintea 
şi inima, şi voi începe cu trei adevăruri importante...» 


Isus, dictare prin Gina Lake, 
februarie 2017 

Capitolul 1: Trei adevăruri 


Y9 A 


Graţia este acţiunea Unimii în timp ce se manifestă şi „se joacă” în 
această lume a dualității. Graţia este efectul Unimii asupra creaţiei, 
precum are vântul asupra apei. Această lume şi toate lumile din infinitul 
creaţiei au fost manifestate ca o expresie a Unimii şi, de asemenea, oferă 
experienţe pentru Unime. “Unimea” este un alt cuvânt pentru Dumnezeu 
sau ceea ce am numit Tatăl sau, mai simplu, inteligenţa ce susţine viaţa şi 
care se exprimă prin toate formele de viaţă. 

Fie că sunteţi religioşi sau nu, probabil că vă daţi seama că există o 
inteligenţă ce susţine şi impregnează viaţa, de fapt, o inteligenţă de 
neînțeles din perspectiva voastră. Dacă am scrie „inteligenţa” cu 
majusculă, „o Inteligență”, poate să nu fie acceptabil pentru unii şi nici n- 
ar fi o reprezentare corectă, deoarece ar presupune o fiinţă distinctă, o 
Fiinţă Supremă. 

Inteligența despre care vorbesc nu este o fiinţă, decât dacă am 
descrie acea fiinţă ca fiind Tot-ce-este sau una care cuprinde toate 
formele de viaţă din infinit. Această infinitate nu poate fi înţeleasă de voi 
şi nu aveţi niciun limbaj prin care să o descrieţi corect. Întrucât sunt 
limitat de limbajul vostru, va trebui să mă refer la această forță sau 
inteligenţă creatoare ca şi cum ar exista separat de voi şi de creaţie, deşi 
nu este aşa. 

Acest fapt, că Unimea nu este separată de voi, este, de asemenea, de 
neînțeles, deşi misticii au avut licăriri ale acestui adevăr. Spun „licăriri”, 
pentru că ceea ce au experimentat misticii ca Unime este limitat de 
corpul-minte uman şi de capacitatea sa de a experimenta Unimea. 

Dacă aţi avut o experienţă mistică, poate că aţi simţit că L-aţi trăit pe 
Dumnezeu sau adevărul despre viaţă. Şi totuşi, este imposibil să 
experimentezi plinătatea acestui adevăr cât timp trăieşti într-un corp. 
Chiar şi eu şi alţii ca mine, care nu mai suntem fizici, nu am experimentat 
plinătatea acestui adevăr, deoarece această inteligenţă infinită rămâne 
enigmatică chiar şi pentru cei mai avansați decât voi pe calea evoluţiei. Şi 
totuşi, iată că încerc să scriu despre ea într-un mod care să vă lumineze 
calea. 

Eşti la fel de drag Vieţii ca viaţa însăşi. Tu eşti viaţa, aşa cum este 
trăită de tine, în felul tău unic. Nicio altă experienţă nu este exact ca a ta. 

Eşti menit să aduci o experienţă unică Divinului, acestei forţe misterioase 
care este viaţa şi care a creat tot ce este viaţă. Tu eşti expresia ei — şi nu 
doar expresia ta curentă. Te adaptezi şi te schimbi de-a lungul eternității, 
experimentând un număr infinit de expresii unice. 

Contemplă acest lucru pentru o clipă: existenţa ta infinită. Ce-ar fi să 
gândeşti despre tine că eşti existenţa infinită şi nu un muritor limitat, 
restrâns la un corp? Ce-ar fi să ştii că eşti o existenţă infinită? Ai mai 
suferi? Dacă ţi-ai da seama cât de trecătoare este fiecare dintre 
experienţele tale, ai mai suferi? 

Suferi pentru că te agăţi de experienţele care au trecut deja. Le ţii în 
viaţă, agăţându-te de ele prin gânduri. Creezi poveşti în jurul lor, care 
perpetuează suferinţa. Sau suferi pentru că crezi ceva neadevărat despre 
o experienţă pe care o ai: "Nu ar trebui să se întâmple asta. Nu voi fi 
niciodată fericit. Nu suport acest lucru!" 

Ce-ar fi dacă gândurile, sentimentele şi chiar senzațiile tale nu ar fi 
personale, adică dacă n-ar mai părea să se întâmple cuiva, ci doar vieţii? 
Ce-ar fi dacă tu ai fi doar experimentarea vieţii într-un anumit loc şi nu 
acela care are o poveste despre acele experienţe? Ce-ar fi dacă viaţa este 
doar viaţă, nu „viaţa ta”? Acesta este adevărul. 

Faptul că tu experimentezi ceva este un miraj, pentru că tu este un 
miraj. Tu nu experimentezi nimic. Viaţa experimentează ceva prin 
corpul-minte care pare să aparţină unui tu. Există un corp-minte, care 
este un dispozitiv ce simte şi experimentează, dar nu există de fapt niciun 
tu, nicio entitate care să simtă şi să experimenteze viaţa, ci doar viaţa, 
care experimentează tot ceea ce acest imaginar tu pare că 
experimentează. Şi astfel ajungem la un mare adevăr despre viaţă: Tu 
eşti viaţa şi eşti infinitul! 

Eşti experienţa lui Dumnezeu despre univers în colţul de univers 
locuit de acest corp-minte. Corpul-minte delimitează experienţa şi o face 
să pară că tu ai această experienţă, dar ai această experienţă în numele 
lui Dumnezeu, Creatorul. Tu eşti Creatorul care experimentează viaţa 
prin acest corp-minte, care este ataşat de senzaţia imaginară de eu. 

Acest sentiment de a fi un eu este doar atât: o senzaţie, o impresie, o 
idee. Este încorporat în corpul-minte pentru a oferi corpului-minte şi 
experienţelor sale iluzia că acele experienţe aparţin cuiva, şi nu vieţii. 
Aceasta este marea Iluzie. Ideea că tu eşti altceva decât Dumnezeu este o 

iluzie. Adevărul este că există doar viaţa ce trăieşte prin forme: Cel-fără- 
de-formă care se exprimă prin forme. 

Simţi asta atunci când, pur şi simplu, încetezi să te gândeşti la tine 
ca fiind o creatură. Gândurile tale îţi dau senzaţia de a fi tu. Dovada este 
că, atunci când nu te mai gândeşti în acest mod, ceea ce este un lucru rar 
pentru majoritatea oamenilor, încetezi să mai creezi acest imaginar tu şi 
te pierzi în Mister; trăieşti adevărul despre cine eşti cu adevărat. Dar, 
deoarece experienţa Adevărului este adesea incomodă, fiind stranie, 
majoritatea oamenilor revin repede la gândurile prin care se autocreează. 

Este fascinant cum faci asta! Te autocreezi gândindu-te la tine! Dar 
eul pe care îl creezi nu trăieşte decât în imaginaţia ta şi a altor persoane 
(deşi cu totul altfel), deoarece şi ele împărtăşesc aceeaşi marea Iluzie. 

Desigur, ai fost conceput pentru a face acest lucru. Marea Iluzie nu 
este o greşeală, ci a fost proiectată pentru a-i permite Celui-fără-de-formă 
să se experimenteze pe sine ca având formă. Cel-fără-de-formă îşi 
imaginează un posibil personaj şi „Voilă/” acea imaginaţie se manifestă şi 
capătă o viaţă proprie, în virtutea a ceva similar cu programarea. 

Eşti programat să fii aşa cum eşti, deoarece Creatorul intenţionează 
să experimenteze viața printr-o astfel de persoană ca tine. Având în 
vedere acest lucru, se poate concluziona că fiecare creatură este la fel de 
iubită şi apreciată de Creator, deoarece Creatorul a făcut ca totul să fie 
exact aşa cum este. Exact! Eşti menit să fii aşa cum eşti şi cum ai fost şi 
aşa cum vei fi. 

Asta nu înseamnă că Creatorul ştie cum te vei comporta în orice 
situaţie, deoarece, ca parte a proiectării tale, ai fost înzestrat şi cu liber- 
arbitru, capacitatea de a face alegeri în condiţii date şi folosind abilităţile 
primite. Nu poţi alege să fii altfel decât eşti sau să ai alte talente decât 
cele pe care le ai, dar poţi alege cum vei fi ca personaj - cum joci acest 
personaj. 

Asta înseamnă multă libertate, deoarece determină dacă, în 
experienţa ta ca acest personaj, vei fi fericit sau nu şi dacă vei avea o viaţă 
bună sau nu. De exemplu, fiind acest personaj, poţi fi supărat, josnic, 
nefericit, violent, egoist sau fricos, sau dimpotrivă. E alegerea ta. Deşi 
modul în care te comporţi pare să nu fie întotdeauna la alegerea ta, 
deoarece comportamentul este deseori modelat de condiţionări, care pot 
fi irezistibile, adevărul este că ai de ales. Ţi s-a dat această putere. 

Modul în care alegi să fii determină modul în care vei experimenta 
viaţa. Nu creezi totul în viaţa ta, la fel cum nu tu îţi creezi programarea 
(deşi sufletul tău şi alte forţe sunt de acord cu această programare). Dar 
îți creezi experiența de viaţă prin ceea ce alegi să crezi şi cum reacţionezi 
la situaţiile în care te afli. 

Indiferent ce experienţă interioară îţi creezi — tristețe, mânie, regret, 
ură, resentimente, acuzaţii, victimizare, singurătate — Divinul este dispus 
să aibă acea experienţă pentru oricât timp decizi tu să o produci. Iar când 
creezi o experienţă interioară diferită, Divinul este dispus să o aibă şi pe 
aceea. În acest fel, înveţi să-ţi asumi responsabilitatea pentru starea ta 
interioară şi să-ţi creezi o stare interioară mai pozitivă, mai iubitoare. 
Viaţa este atât de binevoitoare, încât poţi să îţi alegi experienţa interioară 
— dacă eşti suficient de conştient —, chiar dacă nu poţi alege ce îţi aduce 
viaţa. 

Divinul îţi oferă liberul-arbitru, dar are şi El o voinţă proprie, care 
uneori îţi depăşeşte voinţa ta. Nu obţii întotdeauna ceea ce doreşti, 
deoarece viaţa are o ordine mai înaltă şi un plan superior, în care este 
cuprinsă existența ta. Eşti ghidat de această voinţă superioară să te 
încadrezi în planul mai mare. 

Deşi nu ai niciun control asupra planului mai mare sau a modului în 
care eşti încadrat în el, ai totuşi ceva control asupra planului tău: Poţi să- 
ţi faci planul într-un fel sau în altul. Dar, în mare parte, vei duce la 
îndeplinire planul general. În măsura în care liberul tău arbitru se 
aliniază cu planul, vei fi fericit. În măsura în care nu este aşa, vei fi 
nefericit şi vei întâmpina mai multe dificultăţi decât ar fi necesar. 

De exemplu, dacă planul tău pentru această viaţă este de a educa 
copii, există multe moduri în care poţi face asta: ca mamă, ca profesor, ca 
psiholog pentru copii sau ca cercetător al comportamentului copilului, 
pentru a numi doar câteva posibilităţi. Având acest plan, te vei simţi atras 
în mod firesc de astfel de roluri. Modul în care îţi vei îndeplini în mod 
concret planul este determinat de liberul tău arbitru şi de circumstanţe. 
Familia ta, oamenii pe care îi întâlneşti, unde locuieşti, evenimentele, 
oportunităţile şi alte circumstanţe vor contribui toate la conturarea 
rolului şi direcţiei pe care o vei lua. 

Dacă îţi îndeplineşti planul, te vei simţi în mod natural împlinit. 
Dacă nu îl îndeplineşti, nu te vei simţi împlinit. În acest fel, sufletul tău 

îţi comunică clar direcţia în care trebuie să mergi. Ia-o în direcţia către 
împlinire şi bucurie şi nu vei avea cum greşi. 

Dacă, din anumite motive, nu mergi în această direcţie, inteligenţa 
din spatele vieţii, Graţia, va încerca să te redirecţioneze. Dacă rezişti la 
ghionturile sale blânde, Graţia te va stimula cu mai puţină blândeţe sau 
îţi va pune blocaje ca să nu mai continui în direcţia curentă. Îţi va 
îngreuna viaţa. 

Graţia îţi uşurează calea pe direcţiile în care eşti menit să mergi şi te 
stânjeneşte în celelalte. Viaţa este foarte amabilă în acest fel. Îţi arată 
drumul folosind fie morcovul, fie băţul. Dar cel mai important, Graţia îţi 
oferă o busolă interioară care îţi spune ce drum trebuie să urmezi: 
Urmează-ţi bucuria, împlinirea, pasiunea, iubirea! 

Da, Dumnezeu are o voinţă, iar această voinţă este dusă la 
îndeplinire de Graţie. Dar acea voinţă nu este separată de voinţa ta. De 
fapt, tu vrei ce vrea Dumnezeu, deşi nu ştii întotdeauna asta. Uneori crezi 
că vrei altceva, dar te înşeli. Iar Dumnezeu te îndrumă fie lăsându-te să 
capeţi ceea ce crezi că vrei, fie nelăsându-te. Ţi-ar fi mai bine mereu dacă 
ai vrea numai ce vrea Dumnezeu. 

Ce vrea Dumnezeu şi cum să afli ce anume vrea? 

* Când Dumnezeu vrea să înveţi ceva, Dumnezeu îți permite să 
capeti ceea ce crezi că doreşti. 

* Când Dumnezeu vrea să faci o alegere diferită, Dumnezeu nu te 
lasă să capeti ceea ce crezi că vrei. 

Când vrei ce vrea Dumnezeu, eşti fericit. Aşa îţi dai seama că ceea ce 
gândeşti şi faci este în acord cu proiectul lui Dumnezeu pentru tine: Eşti 
fericit, în pace şi în fluxul vieţii. 

A fi în fluxul vieţii nu este neapărat o stare remarcabilă sau 
fantastică. “Fantastică” este o idee despre fericire şi un sentiment 
extraordinar, trăit un timp relativ scurt, de obicei atunci când ego-ul 
primeşte în final ceea ce îşi dorea. A fi în flux este ceva atât de obişnuit, 
încât s-ar putea să nici nu observi că eşti în flux, mai ales că, prin natura 
sa, a fi în flux implică foarte puţină auto-reflecţie. 

În fluxul vieţii, nu există un eu care să se gândească la sine. Fluxul 
acţionează în absenţa gândului sau în ciuda oricăror gânduri care ar 
putea apărea, în special gânduri despre mine. Deoarece auto-reflecţia 
este absentă sau minimă, a fi în flux e o senzaţie naturală, simplă şi fără 

probleme. Este modul în care viaţa poate fi trăită aproape mereu odată ce 
ai realizat acest lucru: Nu tu controlezi viaţa şi nici nu trebuie, 
pentru că o face sinele tău infinit! Acesta este un alt adevăr despre 
viaţă. 

Tu doar crezi că ai un control mai mare decât îl ai şi vrei să deţii 
controlul. Dar a dori ceva nu înseamnă că-l şi ai sau că ai avea nevoie de 
el. Ai mai puţin control decât crezi şi mai mult decât ai nevoie. Cu alte 
cuvinte, nu ai prea mult control şi nici nu ai nevoie de el. 

Oamenii trăiesc sub iluzia că pot controla lucruri pe care, de fapt, nu 
le pot controla. De exemplu, ei cred că pot controla cât de sănătoşi sunt 
prin ceea ce fac pentru corpul lor. Cu toate acestea, cunoştinţele voastre 
despre organism sunt atât de limitate, încât încercările de a vă decide 
starea de sănătate sunt, de asemenea, limitate. O mare parte a stării de 
sănătate este guvernată de procese subconştiente şi gene, care nu sunt 
sub controlul vostru. 

Nu numai lipsa de cunoştinţe vă împiedică să aveţi un control mai 
mare. Nici măcar o cunoaştere perfectă nu v-ar oferi controlul. Pe lângă 
faptul că acţionează o voinţă mai înaltă şi un plan superior, care vă 
surclasează propria voinţă, natura vieţii este, pur şi simplu, prea 
complexă pentru a fi controlată. 

Prea mulţi factori influenţează fiecare rezultat, iar de majoritatea nu 
aţi putea fi niciodată conştienţi şi nu i-aţi putea influenţa ca să deţineţi 
controlul. Cei câţiva factori pe care îi controlaţi nu vor fi niciodată 
suficienţi. Când păreţi să controlaţi lucrurile, pur şi simplu, factorii pe 
care îi controlaţi predomină în faţa celorlalţi pentru moment. Deoarece 
amestecul de factori şi puterea lor se modifică mereu, chiar şi atunci când 
credeţi că sunteţi în control sau ar trebui să fiţi, se dovedeşte că nu 
sunteţi. Viaţa este plină de surprize! 

Revelarea acestui fapt nu trebuie să te descurajeze a încerca să obţii 
ceea ce doreşti, ci doar să te ajute a vedea că nu eşti de vină atunci când 
nu obţii ceea ce doreşti. Când crezi că ai putea controla viaţa, dar nu eşti 
capabil, concluzia este adesea că tu ai eşuat, că tu eşti neputincios. 
Eşecurile tale de a controla viaţa sunt luate personal. Dar, de cele mai 
multe ori, ceea ce ai dorit nu era, pur şi simplu, dat să fie, dintr-un motiv 
sau altul. Nu căzuse în cărţi. 

Cărţile de joc sunt o metaforă excelentă pentru complexitatea şi 
imprevizibilitatea vieţii. Cu toate acestea, cărţile de joc sunt mai aleatorii 
decât viaţa, deoarece viaţa are un plan şi o mână călăuzitoare: Graţia. Am 
putea spune că, în viaţă, cărţile sunt aranjate în favoarea casei. 

În viaţă, factorii care generează situaţiile sau evenimentele sunt 
precum cărţile care sunt jucate de diverşi jucători implicaţi. Deoarece 
jucătorii au liber-arbitru, nu se cunoaşte niciodată ce carte va fi jucată, 
până când se joacă. Deşi anumite cărţi au mai multe şanse să fie jucate 
decât altele, nu se ştie niciodată! Mulţi factori influenţează ce cărţi se 
joacă şi dacă se va juca o anumită carte. Apoi, cartea jucată determină 
următoarea carte sau cărți care sunt jucate. Ordinea în care cad cărţile 
este totul. Ceea ce vine înainte nu are cum să nu influenţeze ceea ce 
urmează. 

În viaţă, mulţi factori stabilesc dacă cineva va face o anumită acţiune 
şi când o face sau dacă nu acţionează deloc. Deşi oamenii au liber- 
arbitru, nimeni nu are atât de mult control nici măcar asupra propriilor 
alegeri, având în vedere puterea condiţionărilor şi cât de uşor eşti 
influenţat de ceilalţi. Opțiunile oamenilor sunt determinate atât de 
factori imediaţi, cum ar fi gândurile şi sentimentele lor şi influenţele din 
jurul lor, cât şi de factori mai puţin imediaţi sau direcţi, care vin din 
trecut. 

Multitudinea de factori implicaţi în crearea oricărei situaţii este 
determinată de numeroase evenimente anterioare şi de nenumărate 
persoane cu diversele lor condiţionări şi percepții, toate acestea fiind nu 
numai în afara controlului tău, ci şi al celorlalţi. Cauzele care modelează 
orice situaţie sau eveniment sunt imposibil de identificat sau de 
enumerat, întrucât, în esenţă, tot ceea ce s-a întâmplat vreodată de-a 
lungul istoriei a contribuit la felul în care stau lucrurile, la felul cum au 
căzut cărţile. 

Poţi crea un anumit rezultat doar cu puterea gândurilor tale, aşa 
cum cred mulţi? Dacă ceva nu a mers bine, oare putea fi evitat dacă 
gândeai mai pozitiv sau negândind ceva? Posibil. Dar, aşa cum tocmai am 
arătat, gândurile tale sunt doar un factor implicat în crearea realităţii. 

Cu toate acestea, gândurile creează, cu siguranţă, realitatea ta 
imaginară, experienţa ta interioară a realităţii! Realitatea pare că este şi o 
simţi aşa cum îţi imaginezi că este. De exemplu, dacă îţi imaginezi că este 

înfricoşătoare, atunci pare şi se simte înfricoşătoare. Sau dacă îţi 
imaginezi că este bună, pare şi se simte bună. Dar asta nu înseamnă că 
imaginându-ţi realitatea aşa cum ţi-ai dori să fie o va face să fie aşa. Asta 
e o gândire confuză. 

Gândurile tale contează, într-adevăr; dar, pur şi simplu, nu sunt 
responsabile pentru crearea întregii realităţi. Gândurile îţi colorează 
modul cum percepi realitatea şi, de asemenea, îţi influenţează alegerile şi 
comportamentul, dar gândurile nu creează singure realitatea. Lumea nu 
este proiectată pentru a se conforma gândurilor tale despre ea. Faptul că 
viaţa respectă ocazional gândurile tale nu înseamnă că viaţa este menită 
să facă asta sau că o poţi obliga să ţi se conformeze doar prin disciplină şi 
voinţă. Această credinţă este o fantezie a ego-ului şi, pentru mulţi, o sursă 
de mari suferinţe. 

Va veni o vreme în care oamenii vor fi suficient de evoluaţi pentru a 
se manifesta doar prin puterea gândului, dar nu în viitorul apropiat. 
Maeştrii spirituali şi avatarii au demonstrat uneori această abilitate, dar 
asta nu înseamnă că oricine este capabil de acest lucru. În acest caz, 
practica nu e de ajuns. O anumită puritate a inimii este necesară înainte 
să fie acordată capacitatea de a manifesta doar prin puterea gândului şi 
există o mare înţelepciune, a Graţiei, în faptul că acel har nu este oferit 
prematur. 

Unul dintre motivele pentru care crezi că ai mai mult control asupra 
vieţii decât ai de fapt este, pur şi simplu, acela că ego-ul doreşte mai mult 
control. Asta se numeşte gândire deziderativă: „Vreau să fie aşa, prin 
urmare, aşa este”. Credinţa că deţii controlul înlocuieşte controlul efectiv. 
Acesta este un mecanism de coping al ego-ului (autoprotecţie psihică), 
care ajută la stingerea temerilor şi neîncrederii sale în viaţă. 

Ego-ul nu ar avea nevoie de această amăgire dacă ar percepe viaţa 
aşa cum este ea în realitate: binevoitoare. El nu percepe bunătatea, 
înţelepciunea, dragostea şi bucuria din spatele vieţii. Ego-ul nu este 
conectat la adevărul despre viaţă şi, prin urmare, perpetuează şi se agaţă 
de propriile sale născociri. Simte nevoia să-şi spună minciuni pentru a se 
proteja de propriile minciuni. Minciuna că are control este o presupusă 
protecţie a ego-ului împotriva fricii că nu va supravieţui decât dacă va 
avea control. Şi totuşi, adevărul este că, deşi nu aveţi prea mult control, 
încă supravieţuiţi bine-mersi. 

În orice caz, chiar dacă ar fi posibil să aveţi mai mult control, nu 
aceasta ar fi soluţia, deoarece ego-ul, care este deconectat de 
înțelepciunea interioară, pur şi simplu, nu ştie ce alegeri îl vor conduce 
spre o viaţă protejată, sigură, împlinită şi fericită. El doar pretinde că ştie 
acest lucru. Ego-ul are ceva eficienţă în a vă proteja împotriva unui 
pericol imediat, iminent, dar fiind atât de primitiv, această 
funcţionalitate este destul de limitată şi incapabilă să vă ghideze spre o 
viaţă bună. 

Unde se pare că aveţi un anumit control este în micile decizii. Chiar 
dacă nu puteţi decide dacă veţi obţine locul de muncă pe care l-aţi 
solicitat sau cine se va îndrăgosti de voi, puteţi alege, de exemplu, ce veţi 
avea la micul dejun. Totuşi, dacă analizăm mai îndeaproape chiar şi 
această alegere, de fapt, cât de mult control aveţi asupra a ceea ce alegeţi 
la micul dejun? Ce anume îţi alege micul dejun? Nu sunt oare 
condiţionările, inclusiv obiceiurile, preferinţele şi ceea ce ai fost învăţat 
despre micul dejun? Dacă condiţionările tale îţi aleg micul dejun, mai 
înseamnă oare că tu îl alegi cu adevărat? Controlezi tu măcar atâta? 

Cine este acest tu care doreşte control şi crede că are control? Poţi 
să-l găseşti? Tu crezi că ai decis să mănânci fulgi de ovăz la micul dejun, 
dar oare n-ar fi mai corect să spui că decizia s-a întâmplat? Dar s-a 
întâmplat cuiva? Am putea spune că s-a întâmplat corpului-minte, 
deoarece s-a întâmplat în raport cu el, dar tu eşti, desigur, mai mult decât 
corpul-minte. Deci, dacă nu eşti corpul-minte, atunci cine este acest tu 
căruia i se întâmplă actul deciziei? Măcar există ceva ca un tu căruia i se 
întâmplă sau este mai corect să spui că, pur şi simplu, se întâmplă? 

Nu sugerez să prezinţi lucrurile în acest mod atunci când vorbeşti cu 
alţii. Asta ar fi ciudat. Dar este util să fii conştient de cât de inexact 
înfăţişează limbajul realitatea şi cum limbajul te distanțează de adevărul 
despre viaţă. 

O altă descriere ar fi că în scenă intră condiţionările şi fie eşti 
conştient că acţionează acele condiţionări, fie crezi că tu alegi. Este în 
regulă dacă încă mai ai senzaţia că iei decizii. Eşti proiectat să fii aşa. Ai 
un tu iluzoriu care pare să facă alegeri şi să aibă o viaţă. Dar adevărul e că 
tu eşti Viaţa, Divinul, care Se trăieşte în corpul-minte. 

Uneori, Divinul lasă acel tu iluzoriu şi condiţionările sale să-şi 
urmeze calea, iar alteori Divinul îşi are propria cale şi acţionează în 


Totul este Graţie pag. 13 


consecință, dacă acest lucru este necesar. Acest lucru se întâmplă mai des 
decât îţi dai, probabil, seama. Deci există în viaţă un dans perpetuu, 
înainte şi înapoi, între „voinţa” ta liberă, sau condiţionările tale, şi voinţa 
Divinului. 

Aceste condiţionări se pot manifesta în multe moduri diferite: Azi ai 
putea avea fulgi de ovăz, iar mâine, iaurt. Asta doar măreşte iluzia 
liberului-arbitru. În cadrul condiţionărilor sunt multe opţiuni posibile, 
iar acestea sunt cărţile care ţi s-au dat să le joci. În orice situaţie, fiecare 
om poate juca multe cărţi, sunt multe alegeri posibile pe care le-ar putea 
face, toate încadrându-se în condiţionările personale. 

Deci viaţa nu este în niciun caz predeterminată. Aceasta s-ar petrece 
numai dacă toată lumea ar avea o singură alegere posibilă. Viaţa este 
mult mai interesantă decât atât! Şi totuşi, controlul şi alegerea sunt iluzii, 
din moment ce se manifestă condiţionările. Pare că alegi, dar mai 
degrabă intră în joc anumite probabilităţi legate de corpul-minte şi de 
condiţionările lui. 

Se întâmplă ceva foarte interesant când începi să te trezeşti din 
aceste condiţionări. Descoperi adevărul mai profund despre viaţă: Există 
şi a existat întotdeauna o altă forţă care se manifestă şi determină viaţa 
ta, în afară de imaginarul tu şi condiţionările lui. Această forţă care te 
trăieşte aduce cu sine, de asemenea, multe posibilităţi şi este foarte 
imprevizibilă. 

Odată ce realizezi existenţa acestei forțe, poţi alege să te aliniezi mai 
mult cu ea, în loc să laşi condiţionările să regizeze spectacolul. Cine este 
acest tu care poate alege asta? Cu adevărat, aici este un mare mister. Este 
Divinul din tine care se trezeşte către Sine! 

Există o forţă misterioasă, o voinţă care conduce viaţa fiecăruia într- 
o anumită direcţie. Există un flux, o direcţie a vieţii fiecăruia, iar în acest 
flux există multe posibilităţi. Din aceste posibilităţi sau probabilităţi se 
manifestă o anumită experienţă. Şi totuşi, în mijlocul imprevizibilităţii şi 
aparentului hazard, fluxul are o direcţie, care e determinată de ceva. 
Acest ceva a fost adesea numit Voința Domnului, referindu-se desigur la 
Dumnezeu, forța vieţii sau inteligenţa din spatele vieţii. 

Acest lucru ne conduce la un alt adevăr despre viaţă: Inteligența 
din spatele vieții are un proiect (design). 

Permiteţi-mi să vă explic cum, din inteligenţă, rezultă în mod 
natural un design. Un semn de inteligenţă este creativitatea. Aceasta este 
unul dintre lucrurile care îi diferenţiază pe oameni de animale, care 
operează în mare parte din instinct. Oamenii au nu numai instinct, ci şi o 
voinţă liberă de a-şi folosi inteligenţa în diferite moduri. Unul dintre 
aceste moduri este cel de a crea. 

Designul este inerent creaţiei, indiferent dacă acest design a fost 
intenţionat sau nu. Chiar şi fără o anumită intenţie sau proiectare 
inițială, se dezvoltă un design; ceva este creat. Artistul sau muzicianul, de 
exemplu, face unele alegeri iniţiale, un lucru duce la altul şi se creează 
ceva care pare să fi fost proiectat. Chiar şi cea mai haotică pictură are 
propriul design unic. 

Având în vedere acest lucru, este oare atât de surprinzător că acest 
lucru numit viaţă, acest univers, are şi el un design? Dacă credeţi că 
există o inteligenţă în spatele vieţii, atunci este logic că şi viaţa are un 
design sau, cel puţin, este ordonată pe măsură ce se desfăşoară. 

Dacă viaţa are un design (şi are), atunci acest fapt ridică multe 
întrebări: Cine sau ce o proiectează, în ce scop, care este rolul fiecărei 
creaturi şi cum se dezvăluie şi este dus la îndeplinire acest design? 
Despre asta este vorba în următorul capitol.» 

Capitolul 2: 
Designerul şi proiectul Său 


«Designerul este o inteligenţă de neimaginat. Designerul nu poate fi 
cunoscut, nici chiar de către noi, cei din dimensiunile superioare. 
Percepția noastră este că Designerul, Unimea, a existat dintotdeauna şi 
va exista întotdeauna, deşi creaţia a avut un început. Deci, la un moment 
dat, s-a luat decizia de a se crea ceva din Unime. 

Creaţia a fost un fel de experiment: Ce se va întâmpla dacă...? Şi 
astfel a început o evoluţie a creaţiei şi, ca urmare, o evoluţie a 
Designerului. Putem presupune că nu va exista niciun sfârşit al creaţiei 
sau al evoluţiei sale, deşi am putea, de asemenea, să presupunem că 
Designerul ar putea conduce totul la un fel de finalizare, revenind la 
existenţa pură, doar ca Unime, fără formă, fără manifestare. 

Noi, în dimensiunile superioare, putem face doar presupuneri 
despre Designer şi creaţie, pe baza a ceea ce am trăit din Designer şi ca 
creaturile care suntem sau altele pe care le-am întâlnit. Presupunem că 
creaţia are un scop, deoarece pare să servească unuia. Întrucât creaţia are 
ca rezultat creşterea şi schimbarea -— evoluţia —, este normal să 
presupunem că evoluţia şi rezultatele ei sunt scopul creaţiei sau, cel 
puţin, că aceasta ar fi un scop suficient pentru ca creaţia să continue, căci 
altfel ea nu ar continua. 

Alte rezultate ale creaţiei şi evoluţiei sunt creativitatea, bucuria, 
surpriza, experienţa, înţelegerea, învăţarea, explorarea, descoperirea, 
stimularea curiozităţii şi rezolvarea problemelor. Deci şi acestea pot fi 
scopuri ale creaţiei, deşi nu putem fi siguri care dintre ele sunt cele mai 
importante pentru Designer. 

Este posibil ca creaţia să fi fost generată cu un anumit scop, apoi s- 
au descoperit multe alte răsplăţi, care au devenit şi ele scopuri. Ca în 
orice lucru din viaţă, nu există cauze şi efecte simple. Scopul creaţiei este 
un efect al ei, indiferent dacă creaţia l-a intenţionat sau nu. 

Fiinţele vii, după cum ştim, au anumite trăsături comune. Pe baza 
acestora, presupunem că ştim ceva despre Designer. Inteligența este cea 
mai evidentă trăsătură a vieţii sensibile. Şi cum definim inteligenţa? 
Capacitatea de a gândi, de a rezolva probleme, de a ajunge la concluzii, de 
a planifica, de a proiecta, de a imagina?! 

Toate acestea sunt capacităţi ale inteligenţei, dar mai există ceva 
nedefinibil, misterios: Cine sau ce anume doreşte să facă aceste lucruri? 
Inteligența fără voinţă nu s-ar deranja să gândească, să rezolve o 
problemă, să creeze, să-şi imagineze. Voința este integrată în inteligenţă. 
Fără ea, inteligenţa ar fi inutilă. 

Voința este foarte misterioasă. Ce este ea? De unde vine? Cine a pus- 
o aici? Care este scopul său? Dacă ceva există, trebuie să aibă un scop. 
Oare Designerul şi-a dezvoltat inteligenţa şi voinţa, sau ele existau 
inerent în Unime? Nu vom afla niciodată răspunsurile la aceste întrebări 
şi nici nu avem nevoie. Mai important este că inteligenţa şi voinţa sunt 
trăsături esenţiale ale vieţii sensibile. Vi s-a oferit inteligenţă şi voinţă şi, 
probabil, Designerul are şi El aceste trăsături, căci altfel ele nu s-ar fi 
putut manifesta în voi. 

Alte caracteristici care presupunem că aparţin Designerului, 
deoarece sunt, de asemenea, prezente oriunde în viaţa sensibilă sunt: 
dragostea, curiozitatea, pofta de joacă şi imboldul de a învăţa şi de a crea. 
Fără aceste trăsături, viaţa sensibilă nu ar fi putut să înflorească, să 
evolueze şi să ajungă ea însăşi creatoare. 

Într-adevăr, acestea sunt o mulţime de presupuneri! Dar nu avem pe 
ce să ne bazăm decât pe raționamente şi pe experienţa noastră de viaţă şi 
referitoare la Unime, căci noi suntem capabili să experimentăm Unimea. 

Pentru unii, poate părea ciudat că eu, pe care l-aţi cunoscut şi onorat 
ca Isus Cristos, nu sunt atotcunoscător, chiar dacă sălăşluiesc în altă 
dimensiune. Dar, relativ vorbind, sunt doar ceva mai avansat decât voi. 
Sunt capabil să comunic şi să mă identific cu voi, pentru că am avut 
multe vieţi omeneşti pe Pământ. Fără acestea, rolul meu în ceea ce 
priveşte Pământul ar fi limitat, deoarece doar „Fiind om, nimic din ce-i 
omenesc nu-mi este străin”, după cum se spune. 

Unii s-ar putea simţi buimăciţi că discut lucruri de natură 
metafizică, eu nefiind perceput ca un învăţător de metafizică. Dar Isus 
din Nazaret a fost doar una dintre multele, multele încarnări ale mele, 
indiscutabil cea mai recunoscută şi admirată. 

Eu, ca şi voi, sunt mult mai mult decât o anumită încarnare de om şi 
am continuat să evoluez mai sus de starea iluminată din viaţa respectivă. 
Iluminarea marchează sfârşitul vieților voastre pe Pământ, cu excepţia 
cazului în care alegeţi să vă întoarceţi pe Pământ pentru a fi de folos. 

Odată ce iluminarea este atinsă, evoluţia spirituală continuă în alte 
dimensiuni non-fizice. 

Deci vă vorbesc ca cel pe care l-aţi cunoscut drept Isus Cristos; şi 
totuşi, eu nu mai sunt acela. Mă prezint astfel, deoarece îmi serveşte 
scopului de a mă conecta cu voi şi este o modalitate de a vă putea preda, 
de la acest nivel, înţelepciunea universală pe care v-am învăţat-o şi 
atunci. Apreciez deschiderea voastră cu privire la această chestiune, 
deoarece nu toată lumea este dispusă să accepte existenţa altor 
dimensiuni. Dacă veţi continua să vă păstraţi mintea deschisă, vă voi 
spune mai multe despre design. 

Designul are, în mod evident, o inteligenţă în spatele lui — pentru că 
funcţionează! Dacă ai proiectat ceva şi funcţionează, se datorează faptului 
că ai avut o idee şi ai încercat o serie de lucruri până când a ajuns să 
funcţioneze. De unde ştim că funcţionează? Pentru că este previzibil. Este 
guvernat de legi previzibile. Dacă proiectaţi un ceas, de exemplu, îl 
proiectaţi să funcţioneze în mod previzibil sau ar fi inutil. Legile ce susţin 
viaţa în dimensiunea voastră, ceea ce numiţi legile fizicii, sunt o dovadă a 
unui design, a intenţiei de a proiecta ceva care să funcţioneze. Această 
intenţie reflectă atât inteligenţa, cât şi voinţa de a crea, lucru pe care îl 
aveţi în comun cu Designerul. 

Predictibilitatea face ca creaţia să funcţioneze, dar imprevizibilitatea 
o face interesantă! Creaţia a fost concepută nu numai să funcţioneze, ci să 
fie şi interesantă. Interesantă pentru cine? Asta sugerează, de asemenea, 
inteligenţă. La fel cum voi găsiţi că schimbarea, provocarea şi 
interactivitatea sunt interesante, putem deduce din creaţie că şi 
Designerul se bucură de schimbare, provocare şi interactivitate. Fără 
imprevizibilitate, designul nu ar fi distractiv, interesant şi nu ar genera 
progres. Imprevizibilitatea face posibile curiozitatea, descoperirea şi 
evoluţia nesfârşite. 

Am văzut că în design a fost introdusă predictibilitatea. Dar cum este 
implementată imprevizibilitatea în design? Două cuvinte: liberul-arbitru. 
Daţi unor creaturi liberul-arbitru şi viaţa va deveni interesantă şi se va 
dezvolta. De asemenea, liberul-arbitru transformă creaturile în creatori. 
Totuşi, dacă toate creaturile ar avea liber-arbitru, am avea necazuri! 

Unele creaturi sunt concepute pentru a-i susţine pe cei care sunt 
hărăziţi să fie creatori. Cei destinaţi a fi creatori au liber-arbitru, iar cei 
care nu sunt destinaţi a fi creatori nu-l au. Un plan bun, ce zici?! 

Dacă ai fi Designerul, cum ai face acest design şi mai interesant, 
distractiv, provocator şi capabil de dezvoltare? Păi, te-ai alătura creaţiei, 
decât să stai separat de ea! Ai deveni creatorii pe care i-ai proiectat, în loc 
să-i observi doar. Şi de ce să te opreşti aici?! De asemenea, ai deveni orice 
alt aspect al creaţiei. Ai putea experimenta, nu doar observa, cum este să 
fii o pasăre, un copac, un microb, o stâncă, apa, un elefant — fiecare 
aspect al vieţii. Ce distracţie! Dar, precum creatorii, ai putea şi manipula 
ori influenţa tot ce înseamnă viaţă. Ai putea experimenta cum este să fii 
tot ceea ce ai creat şi, de asemenea, ai avea un mijloc de influenţă din 
interiorul creaţiei, nu numai din afara creaţiei. 

Acum vă dezvoltați o abilitate similară prin tehnologia realităţii 
virtuale. Prin această tehnologie, puteţi experimenta realităţi pe care nu 
le-aţi fi putut experimenta niciodată şi puteţi face alegeri în cadrul acelor 
realităţi care modelează acele experienţe. O astfel de implicare şi 
interactivitate este mult mai interesantă decât vizionarea unui film. 

Prin intermediul tehnologiei de realitate virtuală, vă extindeţi şi vă 
exploraţi abilitatea de creatori, iar acesta este doar începutul. Când veţi 
ajunge în dimensiunea noastră, atunci veţi putea crea orice doriţi fără 
nicio tehnologie! Până atunci, nu veţi putea crea ceva care să poată 
distruge viaţa înainte de sorocul ei. 

Şi acum, în legătură cu cea mai importantă componentă a acestui 
design: dragostea. Ce aduce dragostea în design? 


Dragostea este impulsul din spatele creaţiei şi liantul care ţine totul 
legat. Voința din spatele creaţiei este, de fapt, iubirea. Nu de aceea creaţi? 
Nu este actul creaţiei o expresie a iubirii? Fără dragoste, nu aţi acţiona, 
nu aţi crea şi nici Designerul nu ar face-o, presupunem noi. Iubirea este 
forța motrice şi modelatoare din spatele întregii creaţii. Voința Domnului 
este dusă la îndeplinire prin dragoste. Voința Tatălui este iubirea în 
manifestare. 

Uneori, am mai numit această forţă care este iubirea şi Graţia. Am 
numit Graţie mâna lui Dumnezeu, pentru că Graţia este aspectul lui 
Dumnezeu care acţionează în lume pentru a împlini Voia Tatălui şi a 
duce la îndeplinire designul divin. Graţia este mişcarea tainică şi 

nevăzută a lui Dumnezeu asupra creaţiei. Mişcarea Graţiei este motivată 
de iubire şi este totuna cu iubirea. Nu poţi separa dragostea de Graţie, 
cum nu poţi scoate umezeala din apă. Iubirea este calitatea universală 
din spatele Graţiei, deoarece este calitatea atotcuprinzătoare a ceea ce am 
numit Dumnezeu. 

Că Dumnezeu este iubire a devenit o zicală destul de banală. 
Cuvintele, deseori, simplifică Misterul. Cum ar putea să n-o facă?! 
Cuvintele şi mintea care le creează nu au fost concepute pentru a explica 
Misterul. Tot ce se spune despre Mister nu poate fi decât inadecvat şi va 
trebui să acceptăm asta. Şi totuşi, merită să încercăm a înţelege şi 
investiga Misterul. 

Pentru scopurile noastre, nu este important sau necesar să-L 
descriem pe Dumnezeu în cuvinte. Este important doar să înţelegem un 
lucru: Dumnezeu este binevoitor. Designerul este binevoitor, iar dovada 
este că ceea ce îl impulsionează pe Designer şi modelează creaţia este 
dragostea, şi asta vreau să vă dovedesc. 

Este important să ştiţi acest lucru, deoarece realizând profund 
aceasta vă puteţi schimba viaţa, translatându-vă în altă stare de 
conştiinţă. Înțelegerea că sunteţi iubiţi, îngrijiţi şi susținuți de Designer şi 
că aveţi un loc şi un scop important în proiectul Său are potenţialul de a 
vă transforma perspectiva asupra vieţii. Cunoaşterea acestui lucru vă 
poate deplasa perspectiva de la cea egotică, care vede numai separare, 
frică, lipsă şi conflict cu viaţa, la cea care vă permite să fiţi împăcaţi cu 
viaţa, să fiţi îndrăgostiţi de ea şi să fiţi fericiţi. 

Această îndrăgostire de viaţă este o întoarcere la natura voastră 
divină, care iubeşte viaţa. Ca Dumnezeu, eşti îndrăgostit până peste cap 
de viaţă! Ştiu asta, pentru că face parte din experienţa mea şi a celor din 
dimensiunile mai înalte decât a voastră. Poate fi şi experienţa voastră — şi 
aşa trebuie să fie. Experiențele pe care le-aţi avut şi le aveţi au fost 
orchestrate pentru a vă conduce la realizarea adevăratei voastre naturi şi 
a iubirii şi fericirii din Inima voastră. 

Prin descrierea Designerului şi a proiectului Său, scopul meu este de 
a vă ajuta să vă realizaţi adevărata voastră natură. Acesta nu este un 
exerciţiu ce încearcă să pună imposibilul în cuvinte, ci să vă deschidă 
mintea la posibilitatea că voi înşivă sunteţi chiar forţa vieţii care v-a 
declanşat viaţa. 

Tu eşti creatura şi Creatorul, Forma şi Cel-fără-de-formă. Tu eşti 
Totul Care Se exprimă în micul tău colţ de univers, ceea ce îţi oferă un 
punct de vedere şi un rol unic în toată creaţia. Eşti aici pentru a servi 
creaţia din acest unic punct de vedere. Acesta este scopul tău esenţial. 
Acest scop este cunoscut şi dus la îndeplinire prin iubire. 

De asemenea, ai şi un scop mai specific, care este dezvăluit în fiecare 
moment. Acest scop al momentului este cunoscut şi realizat tot prin 
iubire. Tu ştii care este acest scop, pentru că el este ceea ce iubeşti în 
fiecare moment. Ce iubeşti acum? Indiferent la ce dai atenţie este exact 
ceea ce iubeşti, şi orice ar fi, există un scop în el: 

% Dacă îţi iubeşti gândurile negative, dându-le atenţie, atunci 
scopul în acel moment este să experimentezi rezultatul acestei acţiuni şi 
să înveţi din asta. 

« Dacă iubeşti un copac, dându-i atenţie acelui copac, atunci scopul 
în acel moment este să experimentezi calitatea de a fi un arbore. 

% Dacă îţi iubeşti furia, alimentând-o cu tot mai multe gânduri, 
atunci scopul în acel moment este să experimentezi rezultatul acestei 
acţiuni şi să înveţi din asta. 

% Dacă îţi acorzi atenţia sentimentului de recunoştinţă, atunci 
scopul în acel moment este să ai experienţa recunoştinţei şi să descoperi 
rezultatul ei. 

% Dacă dragostea ta se îndreaptă către o altă persoană, atunci 
scopul în acel moment este să experimentezi cum este să-ţi oferi iubirea 
acelei persoane. 

Oferind atenţie, iubire către ceva capeţi o anumită experienţă şi 
înveţi ceva. Poate că nu eşti conştient de ceea ce înveţi sau, pur şi simplu, 
că, experimentând, înveţi ceva, dar întotdeauna înveţi măcar un lucru: 
care este rezultatul acordării atenţiei la ceva. Dacă rezultatul este plăcut, 
înveţi un lucru; dacă rezultatul este neplăcut, înveţi altceva. Indiferent de 
rezultat, înveţi ceva şi, probabil, mai multe lucruri. 

Experienţa înseamnă învăţare. Este imposibil să nu înveţi din 
experienţele tale. Când îndrepţi atenţia, dragostea ta spre ceva, indiferent 
ce, aşa experimentează Divinul viaţa prin tine şi evoluează. Acest lucru se 
întâmplă în fiecare moment şi acesta este scopul esenţial al fiecărei vieţi 
ce ţi s-a dat. 

Conştienţa care ţi s-a oferit ca fiinţă conştientă şi simţitoare — 
această capacitate de a participa la viaţă — este singurul mod în care 
Creatorul poate experimenta viaţa pe care o trăieşti. Creatorul este 
conştient prin aparatul senzorial al corpului-minte. Dar experienţa este 
chiar şi mai intimă: Însăşi această conştienţă este Creatorul care priveşte 
prin ochii tăi. 

Creatorul priveşte prin ochii fiinţei umane pe care a creat-o în acest 
scop şi care El se preface că este. Uneori, atenţia este dirijată de 
programarea egotică şi alteori, de Creator. Persoana, care există aparent 
separată prin procesul programării, învață acordând atenţie (dragoste) 
unui lucru după altul şi înregistrând rezultatul. Iar Creatorul învaţă atât 
indirect, prin acest personaj, cât şi prin propria sa experienţă directă de 
viață. Dragostea, disponibilitatea de a se implica şi de a participa la 
numeroasele aspecte minunate ale acestei lumi, conduce procesul de 
învăţare şi evoluţia atât a persoanei, cât şi a Creatorului. 

Iubirea este, de asemenea, lecţia care se învaţă, deşi pe parcurs sunt 
învăţate şi alte lucruri, inclusiv unele despre care Creatorul nu ştia că vor 
fi învăţate. Creaţia este un experiment pentru Creator, o aventură 
necunoscută fără sfârşit, dar cu intenţia de a experimenta, a creşte, a 
învăţa, a crea şi a se distra. Ce anume se va învăţa? Cine ştie?! Dacă s-ar 
ştii exact, ar dispărea distracţia. 

Iubirea este liantul, firul comun şi ceea ce conduce aventura, îi oferă 
informaţii şi îl păzeşte pe Creator să se piardă complet în creaţie. Iubirea 
este şi destinaţia. Scopul final al aventurii este redescoperirea iubirii 
după ce s-a pierdut în starea egotică de conştiinţă. 

Acest scop oferă aventurii o direcţie. Iubirea, ca Graţie, este 
ingredientul secret încorporat în creaţie, care îi ghidează pe oameni şi îi 
conduce Acasă. Graţia presară pe drum „firimiturile” care îţi marchează 
calea. 

Iluzia de a fi un sine separat este una foarte puternică, după cum ştii 
bine, din moment ce o trăieşti. Şi este plină de confuzie şi suferinţă. 
Totuşi, dacă Iluzia ar fi fost complet plăcută şi ar fi avut sens, nu ar fi 
existat niciun motiv de a o pune la îndoială sau de a găsi o cale de ieşire. 
Iluzia este menită să fie neplăcută din acest motiv: Jucătorii acestui joc 
numit viață au menirea să-şi găsească ieşirea din iluzie către Adevăr. 

Suferinţa te motivează să găseşti Adevărul, iar iubirea îţi arată calea 
de ieşire. Jucătorilor li se oferă provocarea de a avea un ego care nu o 
cunoaşte sau nu are încredere în iubire, iar ei trebuie să descopere că 
cheia vieţii este iubirea. Suferinţa de a fi separați de adevărata lor natură, 
de iubire, îi conduce către descoperirea supremă — că iubirea este tot 
ceea ce contează. Iubirea este motivul şi răsplata pentru că exişti. Odată 
ce ai realizat profund acest lucru, ai câştigat jocul. Acest sfârşit al jocului 
face parte din jocul vieţii. 

Nu poţi juca jocul decât terminându-l aşa. Aceasta este, cu adevărat, 
o veste bună. Ca urmare, nu există alegeri greşite, deoarece orice alegere 
duce în cele din urmă la acelaşi rezultat: iubirea. Dar modul în care joci 
acest joc depinde de tine. Fiecare îl joacă diferit, în funcţie de 
programarea sa specifică, de ce a învăţat pe parcurs şi de apropierea de 
sinele său divin. 

Pe măsură ce înveţi şi evoluezi, începi să te trezeşti din programarea 
ta, din Iluzie, iar sinele tău divin capătă un rol tot mai mare în viaţa ta. 
Nu mai eşti victima programării tale şi nici nu mai eşti definit de ea. Pe 
măsură ce îţi cunoşti sinele adevărat, foloseşti mult mai conştient sau 
intenţionat orice programare care continuă să îţi fie de folos, în timp ce 
înlocuieşti sau modifici orice nu-ţi serveşte noului tău mod de a fi. 

Ţi s-a dat libertatea de a deveni liber. Mâna iubitoare a Providenţei 
te conduce către acea libertate. La ce-ar folosi libertatea dacă nu te-ar 
elibera de durerea şi suferinţa Iluziei?! A fi liber să alegi în cadrul Iluziei 
este, într-adevăr, doar o libertate limitată. 

Ţi se oferă libertatea de a alege, astfel încât să poţi nu numai să ai 
experienţe în cadrul Iluziei, ci şi să te eliberezi de ea. Libertatea de a alege 
îți permite să descoperi în cele din urmă Adevărul, iubirea din Inima ta. 
Dumnezeu este binevoitor, cu adevărat! Cel ce alege să se elibereze de 
Iluzie este sinele divin care se trezeşte în tine atunci când vine timpul. 


Faptul că Graţia te ghidează în călătoria ta prin Iluzie este, de 
asemenea, un semn de mare bunăvoință şi dragoste. Ţi s-a oferit o 
programare şi o voinţă liberă pentru a-ţi modela această călătorie. Dar, 
important, ţi s-a oferit şi un plan — un destin inspirat divin — şi Graţia, 
mâna modelatoare a lui Dumnezeu, care să-ţi înmâneze acest plan şi să te 
ajute să-l îndeplineşti. 

Acest plan a fost stabilit de sufletul tău cu ajutorul fiinţelor non- 
fizice înainte de a intra în această viaţă. Include lecţii, talente, daruri, 
oportunităţi şi anumite evenimente predestinate şi întâlniri cu oameni cu 
care ai înţelegeri de suflet. Planul sufletului tău este o schiţă, dar fără 
detalii. 

Detaliile sunt completate de alegerile tale şi, de asemenea, sunt 
determinate de situaţiile în care te afli. De exemplu, dacă alegerile tale te- 
au condus să locuieşti într-un anumit oraş, atunci acea locaţie oferă 
cadrul, mediul şi persoanele cu care sufletul tău trebuie să lucreze pentru 
a-ţi realiza planul. Aceste circumstanţe nu erau cunoscute de sufletul tău 
înainte de a te naşte. 

Deşi anumite lucruri sunt predeterminate înainte de naştere, cum ar 
fi părinţii şi locul tău de naştere, modul în care viaţa ta se va desfăşura şi 
în care loc anume este în mare parte necunoscut sufletului. Sufletul 
trebuie să "cânte după ureche" şi să aranjeze oportunităţile, lecţiile, 
întâlnirile şi alte circumstanţe pentru a-ţi îndeplini planul cât mai bine în 
condiţiile existente. Drept urmare, sufletul tău trebuie să fie în strâns 
contact cu tine de-a lungul vieţii, lucru pe care îl face prin Inimă: intuiţia. 

Mijlocul principal cu care Graţia modelează şi conduce viaţa 
oamenilor este intuiţia, care funcţionează surprinzător de bine. Oamenii 
răspund destul de uşor la propria intuiţie, dacă mintea lor nu se 
amestecă, şi, de asemenea, la impulsurile intuitive de a face şi spune 
anumite lucruri pentru alţii. Oamenii transmit în mod natural mesaje 
către alţii, mai ales dacă cel care transmite mesajul nu are un interes sau 
opinii despre persoana căreia îi este destinat mesajul. Drept urmare, 
Graţia lucrează adesea prin indivizi dezinteresaţi sau care n-au legătură 
cu tine: Cineva pe care nu-l cunoşti îţi spune ceva sau face ceva pentru 
tine care îţi schimbă direcţia sau chiar viaţa. Acest lucru se întâmplă 
mereu. 

Din fericire, există multe moduri în care planul tău poate fi 
îndeplinit. Cum se face acest lucru în mod concret este, în general, lăsat 
la discreţia liberului-arbitru, dar Graţia intervine pentru a aduce anumite 
oportunităţi şi a le limita pe altele. Providența este ca o mână care-ţi 
aduce în faţă anumite persoane, ocazii şi informaţii, cărora le poţi spune 
"da" sau "nu". Dacă spui "nu" unei ocazii importante, Graţia îţi poate 
oferi o alta potrivită sau poate aranja situaţii care te ajută să vezi 

beneficiul de a spune "da" şansei iniţiale. Graţia poate fi foarte 
convingătoare! Poate face ca unele oportunităţi să fie dificil de respins şi 
alte direcţii, dificil de urmat. 

Această mână a Providenţei, care aranjează sau blochează anumite 
evenimente din viaţa ta şi din lume, este o forţă mai reală decât îţi poţi 
imagina. Deşi nu aş sugera niciodată că oamenii sunt marionetele acestei 
forţe, eşti totuşi legat cu nişte sfori care se trag din când în când, deşi poţi 
oricând să acţionezi în pofida lor. 

Aceste sfori sunt manevrate de forțe non-fizice. Treaba lor este să 
gestioneze activităţile vieţii într-un mod care să le facă să se întrepte într- 
o direcţie conformă cu planul sufletului fiecăruia, cu planul mai mare al 
Pământului şi cu planul şi mai mare al Întregului. 

Există atât un liber-arbitru, cât şi ceva care controlează desfăşurarea 
vieţii tale şi a vieţii în general. Faci parte dintr-o imagine mult mai mare, 
o desfăşurare mult mai mare: un proiect. Viaţa ta are un proiect în cadrul 
proiectului mai mare. Totuşi, modul exact în care aceste proiecte se 
desfăşoară nu este sub controlul nimănui, fiindcă este determinat de 
liberul-arbitru al tuturor. 

Numărul jucătorilor care afectează modul în care se desfăşoară 
lucrurile este inimaginabil, întrucât toţi cei de pe Pământ sunt jucători, 
existând şi jucători non-fizici din alte dimensiuni. Gândeşte-te doar: Toţi 
oamenii de pe Pământ sunt jucători în destinul tău, iar tu eşti un jucător 
în al lor! Ar fi şi mai exact să spunem că toţi oamenii care au trăit 
vreodată pe Pământ au fost jucători în destinul tău, dar nici măcar aşa nu 
am reuşi să descriem realitatea. 

Planul mai mare de joc implică şi jucători care nu ţi-ai imaginat că 
există, deoarece Întregul în care se desfăşoară lucrurile implică nu numai 
Pământul, ci şi alte planete din universul vostru, precum şi un număr 
infinit de alte universuri, cu dimensiunile lor. Din fericire, nu trebuie să 
fii conştient sau să înţelegi decât colţul tău restrâns de univers. Pentru 
asta eşti aici — pentru viaţa şi experienţa ta individuală. 

Această viaţă a ta este călăuzită de forţe extrem de înțelepte şi 
binevoitoare. Eşti pe mâini bune. Mâna Providenţei este eminamente 
inteligentă şi înţeleaptă, mult peste imaginaţia ta. Şi eşti prețuit şi iubit 
foarte profund, tot dincolo de imaginaţia ta. N-am cuvinte să subliniez 
acest lucru suficient de mult. Dacă aţi şti cât de preţuiţi sunteţi fiecare! 

Dacă nu ştiţi cât de iubiţi sunteţi, este mai dificil pentru mâna 
Providenţei să opereze în viaţa voastră. Când eşti foarte pierdut în Iluzie, 
în credinţa că nu eşti demn de a fi iubit, că nu eşti iubit sau că eşti singur 
sau abandonat de o lume sau un univers nepăsător, nu vei putea profita 
de toate oportunităţile şi abundența care îţi stau la dispoziţie. Nu vei 
recunoaşte sau nu vei fi dispus să primeşti ceea ce ţi se oferă. 

Când te pierzi în frici şi sentimentul că nu eşti suficient de bun, 
realitatea pe care o experimentezi este una înfricoşătoare şi mărginită. 
Opreşti în filtrul mental orice nu se potriveşte cu perspectiva ta negativă. 
Elimini pozitivul din viaţă şi ignori sau interpretezi greşit mâna de ajutor, 
cuvintele amabile, încurajările, imboldurile blânde şi cadourile deosebite 
pe care ţi le oferă viaţa — Graţia. Nu vezi bunătatea din viaţă. 

Când eşti pierdut în Iluzie, forțele non-fizice îţi permit să ai acea 
experiență până când ţi-e de ajuns şi nu o mai alegi, chiar dacă este o 
decizie inconştientă. Deoarece ele îţi respectă liberul-arbitru, forţele non- 
fizice nu vor interveni în alegerile tale. 

Când te simţi pierdut, aceste forţe încearcă în continuare să te ajute 
să vezi adevărul despre situaţia ta, dar nu pot face mai mult atâta timp 
cât nu le ceri ajutorul sau nu speri la ajutorul lor sau al altora. Fără 
ajutorul lor sau al altora, principalul mijloc de a te trezi din Iluzie este 
suferinţa cauzată de Iluzia însăşi. 

Iată câteva exemple despre modul în care Graţia operează în viaţa 
oamenilor: 

«% Prietenul tatălui tău te ajută să obţii primul loc de muncă. 

% Nu ai bani pentru a merge la facultate, dar eşti capabil să iei un 
împrumut. (Da, Graţia acţionează şi prin guverne şi bănci.) 

% Mătuşa îţi oferă suficienţi bani pentru a-ţi plăti chiria câteva luni, 
în timp ce cauţi un loc de muncă. 

«% Prietenul tău are nevoie de un coleg de cameră exact atunci când 
ai nevoie de un loc unde să stai. 

% Cineva îţi oferă un alt loc de muncă chiar atunci când te gândeai 
să-l părăseşti pe cel vechi. 

% Ai dorit întotdeauna să mergi în Europa, şi iată că o prietenă te 
invită să mergi împreună cu familia ei. 

% Citeşti despre ceva şi îţi dai seama că ai vrea să afli mai multe 
despre acel subiect. 

% Ai o problemă de sănătate şi întâlneşti pe cineva cu aceeaşi 
problemă care a găsit câteva soluţii. 

% Nu ştii cum să faci ceva, deci cauţi pe YouTube şi găseşti un 
videoclip care îţi arată cum. (Universul îţi oferă! Dar uneori trebuie să-ţi 
găseşti drumul către acele resurse, caz în care vei fi condus intuitiv.) 

% O prietenă îţi oferă biletul ei la un concert, pentru că s-a 
îmbolnăvit, şi îţi întâlneşti acolo iubirea vieţii tale. 

Acest gen de lucruri se întâmplă în viaţa tuturor — deseori. Câte 
chestii nu ţi s-au întâmplat pe care, pur şi simplu, le-ai ignorat sau le-ai 
refuzat sau nu ai profitat din plin de ele?! Viaţa este făcută din astfel de 
ocazii. Apar în mod regulat din flux. Aşa este viaţa care ţi se întâmplă ţie 
şi pentru tine. 

Viaţa este atât de binevoitoare încât, dacă pierzi o oportunitate 
semnificativă pentru desfăşurarea planului tău, ea va reveni sau va 
apărea o altă ocazie. Viaţa spune: "Bine. Dar de asta ce zici?!" Graţia te 
lasă să faci orice fel de alegeri, oferindu-ţi tot timpul multe posibilităţi de 
a alege. Aceste posibilităţi şi toate imboldurile de la alţi oameni de a le 
urma sunt mâna Providenţei. Ele nu sunt întâmplări aleatorii, fără sens, 
ci o parte semnificativă a unui proiect mai mare. 

Asta nu înseamnă că tot ceea ce ți se întâmplă face parte din 
proiectul tău. Oamenii au liber-arbitru şi, atunci când aleg cu ego-ul, 
oportunităţile sau sugestiile pe care ţi le oferă nu vor fi neapărat potrivite 
cu planul tău. Ego-urile au propriile lor interese, care sunt doar câteodată 
utile pentru planul tău. Din fluxul vieţii curg atât oportunităţi ale Graţiei, 
cât şi oportunităţi oferite de ego-uri, ale căror alegeri libere te afectează şi 
te pot influenţa în direcţii care nu respectă planul sufletului tău. 

Ego-ul cel mai problematic dintre toate este al tău. Programarea ta 
egotică are propriile sale idei despre cum ar trebui să se desfăşoare viaţa, 
cum ar trebui să arate viaţa ta, ce îşi doreşte şi are el nevoie şi cum să 
realizeze toate acestea. Cel mai mare obstacol în a profita de ce are Graţia 
de oferit este să-ţi laşi liberul arbitru în mâinile ego-ului tău în loc să te 
laşi pe mâna Providenţei. 

Clipă de clipă, Graţia îţi prezintă oportunităţi şi-ţi oferă 
„instrucţiunile” sale despre cum să-ţi trăieşti viaţa. Dacă nu eşti conştient 
de faptul că Graţia face acest lucru, ai putea rata acele ocazii sau 
îndrumări, care se manifestă ca intuiţii şi impulsuri interioare subtile, 

dorinţe, stimuli şi inspiraţii. Dacă eşti pierdut în gândurile tale, care sunt 
gândurile ego-ului tău, despre ce ar trebui să faci şi cum ar trebui să arate 
viaţa ta, vei rata desfăşurarea concretă a vieţii — chiar în faţa ta. Viaţa îţi 
este oferită şi ţi se dezvăluie moment după moment. 

Viaţa se întâmplă cum vrea ea. Dar eşti liber să încerci să creezi o 
altă viaţă, una imaginată sau fantazată de ego, sau una pe care o trăieşte 
altcineva sau pare că o trăieşte, ca la televizor. Ai putea încerca să trăieşti 
în mintea ta, în ideile tale despre tine şi viaţa ta, sau poţi trăi viaţa care ţi 
se dă. 

Ţi se dă o anumită viaţă s-o trăieşti. Ai destule opţiuni în această 
viaţă. Ai chiar posibilitatea de a o respinge. Dar nu ţi se dă posibilitatea 
să trăieşti o viaţă complet diferită, viaţa altcuiva. 

Oamenii suferă atât de mult pentru că nu pot avea viaţa altcuiva! Ei 
cred că îşi pot face viaţa să fie oricum doresc. Când descoperă că nu pot, 
sunt dezamăgiţi şi furioşi pe viaţă şi pe ei înşişi. Dar această suferinţă nu 
este necesară. Toată lumea poate găsi fericirea. Când trăieşti viaţa care îţi 
este menită, vei fi mulţumit. Prin această mulțumire, Graţia te 
răsplăteşte pentru că i-ai spus “da” şi că ţi-ai găsit locul în univers.» 


Totul este Graţie pag. 28 


Capitolul 3: A vedea binele 


«Designerul şi proiectul său sunt bune. Viaţa e bună! Acesta este un 
alt adevăr despre viaţă. Să contemplăm natura bunătăţii pentru o clipă. 
Ce este ea? Ştii ce este, pentru că bunătatea stă la baza experienţei de 
fiinţă umană. Chiar dacă, în general, nu o simţi în tine, o poţi simţi la 
alţii, deoarece este şi în tine. Şi dacă o cauţi, o vei putea găsi şi în tine. 

Chiar şi cea mai împietrită persoană se poate topi la vederea unui 
căţeluş. De ce? Pentru că acel căţeluş (şi toată creaţia) îţi reflectă propria 
ta bunătate inerentă. Inocenţa unui căţeluş, a unui bebeluş sau chiar a 
unui copac este acea bunătate. Când eşti dezbrăcat de toate ideile tale 
despre tine şi despre orice altceva, şi tu eşti acea inocenţă. Este ceea ce tu 
eşti. Tu eşti bunătatea aceasta. 

Nu poţi să nu ştii ce este bunătatea. Desigur, este dragostea. Dar în 
contextul acestui capitol, vom numi această iubire bunătate, astfel încât 
să poţi cunoaşte mai bine bunătatea din tine. 

Cuvintele pot fi utile în acest fel. Sunt indicii. Cuvântul bunătate este 
ireal, dar indică ceva real. Poate părea amuzant să spui că bunătatea este 
reală, când realitatea este considerată, în general, ca fiind ceva solid, 
tangibil sau, cel puţin, ceva ce poate fi simţit concret. Bunătatea nu pare 
reală minţii şi simţurilor în felul în care este un scaun, dar bunătatea este 
mai reală decât orice poate fi simţit. Totuşi, simţi bunătatea. Dar o simţi 
cu ceva mai subtil decât ochii sau urechile, ceva de care s-ar putea să nu 
fii nici măcar conştient, pentru că înoţi în ea: Conştiinţa. 

Eşti capabil să simţi şi să trăieşti bunătatea şi orice altceva pentru că 
eşti conştient. Trebuia să existe Conştiinţa mai întâi, pentru ca, apoi, să 
poţi fi conştient de realitate. Această Conştiinţă este realitatea. Această 
conştiinţă conştientă este scufundată în realitate, inseparabilă de ea şi se 
exprimă prin realitate. Totul este îmbibat de conştiinţă. Totul este 
conştiinţă. 

Deoarece această Conştiinţă este realitatea, se poate cunoaşte pe ea 
însăşi. Se ştie bine — intim, desigur. Şi tu o cunoşti, natura ta adevărată, 
tot intim. Doar că adevărata ta natură este atât de apropiată, încât nu 
poate fi experimentată cu cele cinci simţuri. Ea este ceea ce îţi foloseşte 
simţurile, motiv pentru care simţurile nu o pot simţi. Deşi nu poţi vedea 
ceea ce eşti, asta nu o face mai puţin reală, ci şi mai reală. Cel mai real 

lucru din jur eşti chiar tu, conştiinţa conştientă care priveşte prin ochii 
tăi şi îţi foloseşte simţurile pentru a experimenta realitatea fizică. 

Conştiinţa, prin corpul-minte, simte nu numai realitatea fizică, ci se 
simte şi pe ea însăşi ca realitate şi în cadrul realităţii. Se simte ca 
bunătate, dragoste, pace, frumuseţe şi perfecţiune care există ca creaţie. 
Simte ceea ce este dincolo şi în spatele reprezentării fizice a realităţii. 
Simte de unde izvorăşte realitatea fizică: din Non-formă. Conştiinţa 
cunoaşte Non-forma, deoarece este Non-forma. Se cunoaşte pe sine. 

Te cunoşti pe tine însuţi, dar nu ştii întotdeauna că te cunoşti. 
Uneori eşti în legătură cu adevărata ta natură, iar alteori nu eşti. Te pierzi 
în jocul luminii din realitatea fizică. Crezi în realitatea fizică. Dar 
realitatea fizică nu ar putea exista fără Non-formă. 

Te pierzi în experienţa realităţii fizice şi uiţi de Non-formă. Dar, mai 
ales, te pierzi în ideile tale despre realitatea fizică, inclusiv ideile tale 
despre tine. Realitatea mentală devine realitatea ta, experienţa ta. 
Această realitate mentală este departe nu numai de formă, ci şi de Non- 
formă. 

Calea de întoarcere către Non-formă, deci, este de la realitatea 
mentală la realitatea fizică, şi apoi la Non-forma din spatele realităţii 
fizice. Este foarte dificil să treci de la realitatea mentală direct la Non- 
formă. Iar când eşti prins în tărâmul mental, nici nu îţi trece prin cap să 
faci asta, decât dacă întâlneşti învățături spirituale care sugerează acest 
lucru. 

Experienţa senzorială — perceperea directă a realităţii fizice fără 
amestecul minţii — este uşa către Non-formă şi spre trăirea naturii tale 
adevărate. Trebuie să treci prin realitatea fizică pentru a ajunge la 
Adevăr. Forma te va duce la Non-formă, dar mintea nu. Gândirea nu o va 
face, pentru că nu a fost concepută pentru asta. 

Mintea te duce într-o realitate imaginară, departe de Adevăr. 
Aceasta nu este o problemă dacă nu cauţi Non-forma. Este distractiv să te 
joci pe tărâmul mental şi să explorezi posibilităţi imaginare, motiv pentru 
care îţi plac atât de mult filmele şi romanele. Dar noi căutăm aici 
Adevărul, iar, pentru asta, mintea nu este utilă. Nu te poate duce la 
Adevăr; poate doar indica spre Adevăr, aşa cum fac eu acum. Pentru a 
trăi Adevărul, trebuie să laşi mintea la o parte. 

Pentru a explora Adevărul, ai nevoie de un alt fel de instrument, 
unul la fel de subtil ca şi Adevărul. Asta e logic: ai nevoie de instrumente 
fizice pentru a explora realitatea fizică, deci ai nevoie de ceva de natura 
Non-formei pentru a explora Non-forma. Din fericire vi s-a dat un astfel 
de instrument: Inima. 

Vi se oferă tot ce aveţi nevoie pentru a fi fericiţi şi împliniţi, iar 
Inima este cel mai important dar dintre toate. Chiar dacă nu vi s-ar fi dat 
mâini, ochi sau urechi, aveţi cel mai important dispozitiv sensibil dintre 
toate: Inima spirituală. Vă este întotdeauna disponibilă şi nimeni nu vi-o 
poate lua. Dar, ca orice alt instrument, trebuie să alegeţi să îl utilizaţi. Cu 
toate acestea, instrumentul vostru implicit, cel la care apelaţi în mod 
natural pentru orice, este mintea. 

Inima este dispozitivul sensibil al sufletului, conexiunea către suflet 
şi staţia unde sufletul livrează informaţiile. Sufletul poartă şi 
administrează planul tău de viaţă cu ajutorul fiinţelor non-fizice, care 
orchestrează activităţile de pe Pământ şi de pretutindeni. Informaţiile de 
care ai nevoie pentru a duce viaţa pe care eşti menit să o trăieşti, din 
perspectiva sufletului, ţi se oferă prin Inimă. 

Pe cât de misterioasă este Inima, ea îţi este, de fapt, foarte familiară 
şi e chiar mai reală decât trupul. Este mai reală prin faptul că este eternă, 
nemuritoare. Ea este cine eşti tu cu adevărat. Este aspectul lui Dumnezeu 
din tine, forţa vieţii care te trăieşte. 

Cuvântul Inimă face ca Inima să pară un lucru, de parcă ar avea un 
loc şi o dimensiune, ca şi cum s-ar putea încadra în corpul tău. Orice 
nume pe care i l-am da o banalizează, o transformă într-un lucru. Aceasta 
este limita limbajului. Dar această Inimă nu este doar Inima ta; nu 
aparţine personajului pe care îl joci. Este Inima tuturor şi se află în totul. 
Aceeaşi Inimă este în toate. Şi totuşi, conţine informaţiile specifice de 
care ai nevoie pentru a-ţi trăi această viaţă ca personajul pe care ai ales 
să-l trăieşti. 

Inima nu numai că îţi transmite informaţii despre planul sufletului 
tău, ci şi te ghidează prin viaţă, moment de moment. Închipuieşte-ţi asta! 
Şi tot timpul, credeai că ghidul tău de încredere ar fi vocea din cap. Nu e 
vina ta, desigur. Tu şi toţi ceilalţi aţi fost programaţi să vă bazaţi pe vocea 
din cap. Cât de convenabil este să ai pe cineva în capul tău care să-ţi 

spună ce să faci, când să o faci şi cine eşti! Păcat că vocea asta e atât de 
nedemnă de încredere. 

Spre deosebire de acea voce, Inima este de încredere şi nu îţi spune 
ce şi când să faci sau cine eşti. Inima te lasă să alegi şi acceptă orice alegi 
tu să faci şi oricine alegi tu să fii, dar îţi transmite cu răbdare sugestiile 
sale. Nu te împinge, nu te grăbeşte şi nu te sperie. Inima foloseşte rareori 
cuvinte, deşi ar putea folosi câteva, dacă-i nevoie pentru a-ţi salva viaţa 
sau a te ajuta să eviţi un accident. Altfel, Inima comunică în alte moduri, 
mai ales intuitiv. Sfaturile pe care ţi le picură sunt experimentate ca o 
revelaţie sau un „aha!”. De asemenea, te îmboldeşte blând prin 
îndemnuri, impulsuri şi stimuli subtili. 

Şi, spre deosebire de vocea din cap, Inima nu comunică non-stop, ci 
doar când e nevoie. La fel cum GPS-ul maşinii nu-ţi vorbeşte continuu 
când eşti pe cursul corect, nici Inima ta nu vorbeşte. Îţi vorbeşte numai 
când trebuie să faci o schimbare sau dacă te abaţi de la curs. Atunci intră 
Inima pe fir, nu prin gânduri, ci printr-un sentiment intuitiv că te-ai 
abătut de la cale şi că trebuie să te reorientezi. În continuare, Inima îţi 
oferă îndrumare prin intuiţia ta, până când revii din nou ferm pe cale. 

Tot Inima îţi comunică, moment de moment, unde se găseşte 
conştiinţa ta: dacă este identificată cu gândurile tale şi sinele imaginar, 
sau este expansionată, liberă şi în contact cu sinele tău divin, sau undeva 
între. Aceste informaţii sunt furnizate prin senzaţia de relaxare şi pace 
atunci când eşti aliniat cu sinele divin sau prin tensiune şi contracție 
atunci când nu eşti. Tensiunea şi contracția sunt semne că eşti prins în 
Iluzie, crezând nişte gânduri. Gradul de contracție este gradul în care eşti 
prins în acea credinţă greşită. 

Când te simţi contractat, intuiţia ar putea încerca să te scoată din 
acea credinţă sau acţiune care cauzează contracția. Inima ta lucrează 
întotdeauna pentru a te face mai fericit! De exemplu, când te forțezi prea 
tare, s-ar putea să observi brusc asta. În acel moment de claritate, poţi 
alege să continui să tragi de tine sau să te opreşti. 

Acea revelaţie subită sau abilitatea de a vedea situaţia dintr-o 
perspectivă mai înaltă şi mai adevărată este modul prin care sinele tău 
divin introduce propriul său adevăr în situaţie. Atunci, depinde de tine să 
faci o modificare. Dacă nu o faci, eul tău divin poate continua să se 
amestece în moduri similare sau poate că cineva din jurul tău îţi va 

sugera să te opreşti şi să faci o pauză, căci, adesea, diverşi oameni îţi 
transmit mesajul pe care trebuie să-l auzi. 

Aceste revelații intuitive sunt mici sclipiri ale adevărului, scurte 
deschideri care îţi oferă imaginea unei alte posibilităţi, a unui alt mod de 
a fi, nedeterminat de ego-ul tău. Dacă eşti suficient de conştient şi decis 
să te eliberezi de tirania şi distorsiunile iluziei egotice, vei putea să-ţi 
angrenezi voinţa în acel moment şi să schimbi direcţia. Cu cât îţi foloseşti 
mai des voinţa în acest fel pentru a-ţi schimba starea de conştiinţă, cu 
atât devine mai uşor, iar Iluzia va începe să-şi piardă stăpânirea asupra 
ta. 

Există bunătate, Graţie, în faptul că ţi se dă o cale de ieşire din Iluzie. 
Există bunătate şi în faptul că ţi s-a dat un corp care semnalează 
adevărul. Prin starea de contracție, tensiune, stres şi emoţii negative, 
corpul tău te anunţă când eşti pierdut în Iluzie. Iar când eşti în legătură 
cu adevărul despre viaţă, corpul îţi spune şi asta prin starea de relaxare, 
pace, mulţumire şi fericire. 

În acest fel, Graţia te instruieşte să mergi Acasă şi îţi arată când eşti 
Acasă. Dar mai întâi trebuie să îţi dai seama că există un astfel de loc, 
Acasă. Nu toţi oamenii sunt conştienţi că există şi alte posibilităţi decât 
să sufere şi, chiar dacă sunt conştienţi, s-ar putea să nu se simtă demni 
de dragoste şi pace. Acestea sunt cele mai mari două blocaje în a vedea şi 
a primi milostivirea Graţiei. 

Graţia — bunătatea şi ajutorul care stă la baza vieţii — este 
întotdeauna acolo: 

* Inspirându-te să acționezi şi să creezi, 

+ Aducându-ţi informaţiile de care ai nevoie, 

« Aducându-ţi relaţiile de care ai nevoie, 

« Aducându-ţi-i pe cei destinați pentru a-ți sluji şi pe cei destinați 
pentru a-i serui, 

« Aducându-ţi slujba de care ai nevoie, 

+ Aducându-ţi orice ajutor ai nevoie, 

+ Aducându-ţi înțelegere şi revelații, 

« Aducându-ţi situațiile în care poți evolua cel mai bine, 

+ Aducându-ţi puterea de a persevera atunci când este necesar, 

% Încurajându-te să îţi dezvolți talentele, 


A 


« Incurajându-te să creşti şi să înveți, 

« Dându-ţi curajul să rămâneți aliniat cu Adevărul, 


Inghiontindu-te când ai nevoie de imbolduri. 


> 


* Arătându-ți calea când te-ai pierdut, 

+ Ajutându-te să mergi mai departe când suferi, 

«+ Ajutându-te să te ridici când ai căzut, 

*% Ajutându-te să vezi pozitivul, 

«+ Permițându-ți să faci greşeli, în acelaşi timp, aducându-ți 
mijloacele de a învăţa din ele, 

“% Iubindu-te, 

% Vindecându-te, 

« Aducându-ţi bucurie şi iubire, 

% Îndrumându-te şi 

« Supraveghindu-te şi protejându-te. 

Nu eşti niciodată singur. Dacă ai şti asta! Dacă ai recunoaşte cadoul 
care ţi se oferă în fiecare moment, ai putea profita de aceste cadouri. Cei 
care ştiu acest lucru sunt capabili să strălucească şi să-şi manifeste cel 
mai mare potenţial al lor. 

Ego-ul te ţine prins într-o lume în care crezi că eşti singur, fără 
resurse suficiente, neîndrumat decât de minte, şi neapreciat (adică, doar 
un individ din mulţime). Te simţi mai mult ca un copil al străzii decât 
ceea ce eşti de fapt: copilul unui tată inimaginabil de puternic, bun şi 
generos. 

Aveţi tot ce-i nevoie pentru a fi fericiţi şi înfloritori. Dar pentru că 
majoritatea dintre voi nu ştiţi asta, este ca şi cum nu le-aţi avea. Este ca şi 
cum ai avea un cont bancar de care nu ştii nimic sau o familie bogată şi 
iubitoare pe care nu ai cunoscut-o niciodată. Dacă nu ştii că le ai, este ca 
şi cum nu le-ai avea. Dar dacă ştii că îţi aparţin, le vei revendica. 

Dacă cauţi Graţia în viaţa ta, o vei găsi. Dar trebuie să o cauţi. 
Căutând-o, vei realiza că Graţia a fost întotdeauna aici. Dacă nu deschizi 
uşa, vei continua să trăieşti de cealaltă parte a uşii. A trăi în starea egotică 
de conştiinţă este ca şi cum ai trăi într-o cameră mică, fără ferestre. Nu ai 
nicio idee ce se află în afara ei, dar acea cameră îţi este familiară şi pare 
sigură, în timp ce orice altceva pare ciudat şi înfricoşător. 

Ego-ului îi este teamă să te uiţi în afara acelei camere. Încearcă să te 
convingă să rămâi înăuntru: "Nu este destul de bine aici?! Acolo e 
periculos. E o prostie să explorezi. Te vei pierde. Toată lumea va crede că 

eşti nebun. Vei fi de unul singur." Indiferent dacă acestea sunt mesajele 
minţii tale sau nu, există o teamă profundă şi o neîncredere în propria 
putere care îi face pe oameni să facă ceea ce au făcut mereu şi să asculte 
la ceea ce au ascultat mereu: la mintea lor şi mintea celorlalţi. Mai există 
şi altceva?! Mulţi oameni nu ştiu că mai există şi altceva menit să-i 
îndrume, ceva care îi va face extrem de fericiţi. 

Pentru a auzi mica voce liniştită a intuiţiei, a Inimii, trebuie să 
asculţi foarte atent. Trebuie să te consacri s-o auzi şi s-o urmezi, deoarece 
nu va insista s-o asculţi. Spre deosebire de vocea din cap, Inima nu îţi va 
da motive să o asculţi şi nici nu va încerca să te convingă de justeţea 
punctului ei de vedere. 

Inima vorbeşte fără cuvinte, cu blândeţe, cu răbdare şi cu bunătate. 
Şi dacă îi spui nu, va respecta această alegere. Inima va aştepta până 
când vei fi gata să te întorci la ea şi să-i ceri singur răspunsuri. Atunci vei 
începe să-ţi auzi Inima mai clar şi să-ţi dai seama de ajutorul care este 
acolo pentru tine. 

Apoi mai este un pas: trebuie să alegi să urmezi acea mică voce, pas 
la care mulţi se împiedică. Ei aud vocea Inimii, dar lasă vocea din cap să 
le spună să nu-şi urmeze Inima. Această tendinţă nu este uşor de depăşit. 

Programarea care te obligă să asculţi şi să crezi vocea din capul tău 
nu este dezactivată peste noapte. Este cea mai insistentă programare 
dintre toate. 

Dacă nu ai fi fost programat să-ţi crezi gândurile (oricât de 
neadevărate ar fi cele mai multe dintre ele), atunci Iluzia nu ar fi putut fi 
menţinută. Faptul că crezi gândurile tale egotice este ceea ce susţine 
Iluzia. Singura modalitate de a ieşi din Iluzie este să nu mai crezi acele 
gânduri sau să încerci s-o faci încetul cu încetul. Descoperirea fiecărei 
credinţe greşite slăbeşte Iluzia, uşurându-ţi perceperea Iluziei ca iluzie. 
Atunci rămâne numai îndrumarea Inimii. 

Ai urmat întotdeauna îndrumările Inimii într-o oarecare măsură. 
Deşi tăcută şi neimpunătoare, Inima, totuşi, doar ea, îţi trăieşte viaţa. 
Inima te lasă să-ţi crezi gândurile şi să te prefaci că ai fi ceea ce spun ele 
că eşti, până în clipa când eşti gata să vezi adevărul despre ele. Între 
timp, Inima îţi oferă îndrumări aşa cum poate ea: prin inspiraţie, 
impulsuri, motivaţie, îndemnuri, stimuli, entuziasm, atracţie şi bucurie. 

În fiecare moment, Inima te conduce cu ajutorul acestor comunicări 
subtile. 

Cunoşti deja bine aceste comunicări. Nu poţi să nu urmezi 
impulsurile, pulsiunile, bucuria şi inspiraţia Inimii, cel puţin o parte din 
timp, căci atunci te simţi bine, când îţi urmezi Inima. Aşadar, atunci când 
vei trece complet de la urmarea minţii la urmarea Inimii, vei face doar 
mai mult din ceea ce ştii deja să faci şi o vei face mai conştient, mai 
intenţionat. 

Viaţa te conduce cu bucurie, entuziasm şi un sentiment de justeţe. 
Fluxul te duce acolo unde eşti menit, răplătindu-te cu aceste sentimente 
plăcute. Desigur, atunci când nu mergi după flux, nu te simţi bine, dar 
chiar şi asta este experienţa potrivită la momentul respectiv. Când mergi 
în direcţia greşită, nu e cazul să te simţi bine. Totuşi, o poţi alege dacă 
vrei. 

Prin urmare, aşa funcţionează viaţa: te conduce fie prin senzaţii 
bune, fie prin senzaţii proaste. Când te simţi rău, aşadar, nu este dovada 
că viaţa nu ar fi bună sau că tu nu ai fi suficient de capabil ori bun. A te 
simţi rău, pur şi simplu, îţi sugerează să trăieşti într-un alt mod sau să te 
îndrepţi către o altă direcţie care este bună, adică, mai plină de satisfacţii. 
Arătându-ţi ce te face să te simţi rău, viaţa te ajută să descoperi ce te face 
să te simţi bine. 

Deoarece eşti programat să căuţi fericirea, ai putea concluziona că 
scopul vieţii este să găseşti fericirea. Totuşi, acesta ar fi un obiectiv mult 
prea mărunt. Designerul are un plan mult mai înalt decât acela să te simţi 
tu bine. Fericirea este oferită doar ca stimulent pentru un obiectiv mai 
înalt. Acest obiectiv este să îţi îndeplineşti scopul vieţii. Designerul te-a 
proiectat pentru un scop specific şi, atunci când slujeşti acest scop, te 
simţi fericit. 

Acesta este modul în care Designerul face lumea să se învârtă. O 
lume fericită este cea în care fiecare îşi cunoaşte locul, rolul în Întreg şi îşi 
joacă cu bucurie rolul. Lumea voastră nu a ajuns încă acolo, dar va fi 
cândva. Vocea învechită şi inutilă din capul oamenilor va dispărea în cele 
din urmă la toţi, iar atunci nu vor mai fi obstacole în calea îndeplinirii 
scopului vieţii lor. 

Până atunci, sarcina voastră este de a găsi fericirea acum, în ciuda 
minţii egotice. O modalitate de a deveni mai fericiţi este să căutaţi 

bunătatea în viaţă, lucru la care mintea egotică nu vă poate ajuta. Pentru 
aceasta, aveţi nevoie de alţi ochi, care să poată vedea ce există cu 
adevărat, dincolo de Iluzie. Aceşti ochi trebuie să-i dezvoltați şi cultivați 
prin folosire. Trebuie să învăţaţi să percepeţi prin ochi care văd clar 
adevărul: ochii sinelui vostru divin. Aceasta este Inima. 

Faptul că aveţi o Inimă este dovada bunătăţii ce stă la baza vieţii, şi 
numai Inima este capabilă să perceapă această bunătate. Cu cât exersaţi 
mai mult să observați bunătatea din viaţa voastră, cu atât se dezvoltă 
această capacitate a Inimii. Ea se dezvoltă până când Adevărul devine 
clar. Când se întâmplă asta, apare recunoştinţa faţă de Viaţă. 


Recunoştinţa este atât un semn că priveşti prin ochii sinelui divin, 
cât şi un mijloc de a-ţi muta privirea din perspectiva ego-ului în cea a 
sinelui divin. Recunoştinţa este atât un instrument care te duce Acasă, 
cât şi un mijloc de a şti că ai ajuns. Recunoştinţa, precum pacea şi 
iubirea, este o calitate a adevăratei tale naturi. 

Sinele tău Divin este profund recunoscător pentru viaţa într-un corp 
fizic şi pentru şansa de a învăţa, explora, crea, creşte şi iubi. Acestea sunt 
scopurile generale ale Unimii când se întrupează, dar Ea are şi un scop 
mai specific pentru fiecare individ, care este descoperit şi împlinit când 
urmezi ceea ce te bucură. 

Bucuria este o altă calitate a adevăratei tale naturi. Când urmezi 
bucuria, ea te duce Acasă şi, precum recunoştinţa, când îţi invoci bucuria 
din tine, ea te poate conduce din starea egotică de conştiinţă la pacea şi 
dragostea adevăratei tale naturi. 

S-ar putea să sune ca o dilemă fără ieşire. Pentru a trăi bucuria 
trebuie să trăieşti bucuria, dar nu asta spun. Ci, pentru a trăi bucuria, 
trebuie doar să fii dispus să o trăieşti, să fii dispus să o chemi. Această 
voinţă şi intenţia de a experimenta bucuria te duce la bucurie. Când te 
deschizi spre bucurie, ea a şi venit. Atât de binevoitoare şi încurajatoare 
este viaţa! Ca o baghetă magică, încrederea că bucuria îţi este disponibilă, 
ţi-o şi aduce în faţă. 

Bucuria a fost mereu acolo, ascunzându-se la vedere. 
Recompensându-te cu bucurie pentru simpla deschidere către bucurie, 
viaţa te învaţă să spui “da” Adevărului. Viaţa te învaţă şi că, atunci când 
spui “da” negativului, aia primeşti. Atunci negativul ajunge sau rămâne 
în prim-plan şi asta devine experienţa ta de viaţă. 

Eşti puternic. Poate că nu ai prea mult control asupra vieţii, dar ţi s- 
a dat multă putere — puterea de a-ţi determina modul în care simţi viaţa 
şi ce experimentezi în viaţă. Există atât de multe de experimentat în 
viaţă! 

La ceea ce acorzi atenţie, dintre numeroasele posibilităţi, este ceea ce 
trăieşti. Dă-i minţii egotice negativitate şi asta vei obţine. Dă-i bucurie, 
pace, dragoste sau recunoştinţă şi asta obţii. 

Divinul, Tatăl, este precum cel mai bun părinte înţelept. Un părinte 
înțelept nu-şi răsplăteşte copilul când se comportă fără iubire sau 
distructiv, ci când se dezvoltă în direcţii care îi sunt de folos. Toată 
această modelare a comportamentului pe care o face Divinul nu este 
pentru plăcerea sau din capriciul Divinului, ci pentru binele Întregului, 
care este şi binele individului, iar aceasta este încă o dovadă a bunătăţii 
care sprijină viaţa. 

Scopul vieţii este creşterea, învăţarea, expansiunea şi creativitatea 
Întregului, care se realizează prin creşterea, învăţarea, expansiunea şi 
creativitatea individului. Ceea ce este bun pentru Întreg este, de 
asemenea, bun pentru individ şi invers. 

Designerul a învăţat câteva lucruri despre design şi ştie ce anume 
funcţionează. În creaţie, funcţionează dragostea, funcţionează bunătatea. 
Fără iubire, ar fi imposibil să funcţioneze creaţia, la fel cum societăţile 
funcţionează doar în măsura în care se bazează pe iubire. Acest lucru se 
datorează faptului că Întregul şi părţile sale nu sunt, de fapt, separate, 
aşa că ar fi imposibil ca ele să fie în contradicţie. Pot fi braţele tale în 
contradicţie cu corpul tău?! De ce ar fi?! Şi chiar ar fi chiar posibil?! 

Iubirea este cooperarea firească a Unimii cu părţile create din Ea 
însăşi. Iubirea face ca corpurile voastre şi lumea să funcţioneze, în 
măsura în care iubirea nu este stânjenită de impulsurile ego-ului şi 
emoţiile distructive. 

Adevărul este cunoscut chiar şi de celulele fiinţei tale. Celulele 
cooperează perfect între ele în mod natural şi asta ar face şi oamenii, 
dacă nu ar exista mintea egotică. Ea pune indivizii în contradicţie cu ei 
înşişi, unul cu celălalt şi cu Întregul. 

Mintea egotică împiedică oamenii să-şi găsească locul în Întreg. 
Asta-i o problemă. Cum să te trezeşti din iluzia creată de mintea egotică? 
Afli asta chiar acum. Ce descoperire minunată! Poţi să simţi cum divinul 

din tine savurează această descoperire? Poţi simţi emoția Divinului? În 
viaţă, bucuria şi emoția ta sunt bucuria Divinului. 

Bucuria este iubire. Am putea spune că bucuria este o calitate a 
iubirii sau că iubirea este o calitate a bucuriei. Ele nu se simt diferit. Când 
o trăieşti pe una dintre ele, o experimentezi şi pe cealaltă. Dacă intri în 
contact cu ceva cu drag, înseamnă că ai fost îndeajuns de prezent faţă de 
acel lucru ca dragostea să curgă către el, şi trăieşti bucuria. Eşti răsplătit 
cu bucurie pentru că iubeşti. Aşa că, haide să explorăm puţin ce este 
iubirea. 

Dragostea este cine eşti tu. Asta înseamnă că, de fiecare dată când 
eşti cel ce eşti cu adevărat, fără a mai crede că ai fi imaginarul tu, atunci 
trăieşti iubirea. Singurul caz în care nu poţi trăi această iubire este doar 
când eşti ocupat să experimentezi altceva, cum ar fi gândurile tale. 

Aceasta, desigur, este condiţia umană. Oamenii îşi trăiesc gândurile 
despre viaţă mai mult decât trăiesc viaţa reală. Este surprinzător, nu-i 
aşa?! Majoritatea oamenilor trăiesc cele mai multe momente din viaţă 
printr-un văl de idei. 

De exemplu, priveşti un scaun, dar ceea ce vezi cu adevărat este 
„scaunul pe care bunica mi l-a dat când eram fetiţă”. Sau vezi o persoană, 
dar ceea ce vezi cu adevărat este că „acea persoană este bătrână”. Sau 
simţi o senzaţie neobişnuită şi îţi faci griji că ceva “este foarte în 
neregulă”. Sau ai o experienţă şi crezi că „asta nu ar fi trebuit să mi se 
întâmple”. 

Astfel de gânduri sunt urmate instantaneu de o emoție, ceea ce face 
ca iluzia provocată de acest gând să pară şi mai reală. În realitatea 
iluzorie, scaunele nu sunt doar scaune, oamenii nu sunt doar oameni, 
senzațiile nu sunt doar senzaţii şi experienţele nu sunt doar experienţe. 
Mintea transformă orice trăieşti într-o poveste şi sentimente. Aceasta 
este lumea iluzorie în care trăieşte sinele tău iluzoriu. 

Această realitate generată de minte este formată din credinţe şi 
poveşti despre tine, ceilalţi, experienţele tale şi viaţă, în general. Aceste 
idei colorează şi distorsionează realitatea, făcând dificil să simţi iubirea 
care curge în mod natural din fiinţa ta către viață moment de moment. 
Percepţiile şi poveştile ego-ului blochează acest flux de iubire. 

Pentru a-l debloca, realitatea trebuie percepută clar aşa cum este ea. 
Dragostea, bunătatea trebuie percepute. Cum arată bunătatea? Recunoşti 

bunătatea după cum te simţi când o vezi. Perceperea bunătăţii te pune în 
legătură cu propria ta bunătate. Bunătatea percepe bunătatea şi se 
reflectă înapoi la tine. 

Aceasta poate funcţiona ca o buclă de feedback pozitiv. Cu cât 
trăieşti mai mult bunătatea, cu atât devine mai puternic sentimentul 
lăuntric al bunătăţii. 

Bunătatea, desigur, se simte ca iubire şi bucurie, care sunt răsplata 
pentru perceperea bunătăţii. A vedea bunătatea este alegerea ta, care 
poate fi făcută în orice moment. 

Conştient sau inconştient, alegi la ce acorzi atenţie, pe ce te 
concentrezi. Poţi alege în mod conştient să vezi bunătatea şi îţi poţi 
cultiva această alegere, astfel încât să devină mai automată. 

Cu cât alegi mai des în mod conştient să percepi bunătatea, cu atât 
poţi deveni mai fericit. Când ai intenţia de a percepe bunătatea, activezi 
bunătatea din tine şi te simţi bine. Perceperea bunătăţii îţi dă o senzaţie 
plăcută. Acesta este un mod de a te face fericit. 

La fel cum stă în puterea ta să trăieşti bucuria, stă în puterea ta să 
cauţi bunătatea în orice: într-un fruct, un act amabil, ochii cuiva, un 
câine, un sunet frumos, chiar şi o culoare. Capacitatea de a vedea 
bunătatea este înnăscută în tine. Tot ce trebuie să faci este să fii dispus să 
o vezi. Te deschizi la această posibilitate şi atunci îţi este oferită 
experiența bunătăţii. Pur şi simplu, se întâmplă. Nu este ceva ce faci, ci 
mai degrabă o experienţă pe care te laşi s-o primeşti. Acorzi atenţie la 
ceva suficient de mult timp până realizezi că bunătatea e acolo. 

De exemplu, atunci când cineva este bun cu tine, poţi observa cum 
acea bunătate îţi deschide inima, fie şi numai pentru o secundă. Cât timp 
anume îţi rămâne deschisă inima depinde de cât de multă atenţie îi dai şi 
dacă hrăneşti sentimentul de bunătate şi recunoştinţă produs de acel act 
amabil. Fiecare act de iubire, fie că primeşti sau dăruieşti iubire, este o 
şansă de a experimenta bunătatea din interiorul tău. 

Pentru a experimenta bunătatea dintr-un obiect, obiectul nu trebuie 
să fie frumos în sensul obişnuit, deoarece totul are propria sa frumuseţe. 
Cu toate acestea, este adesea mai uşor de observat bunătatea într-un cer 
frumos sau o floare frumoasă, decât într-un cer ameninţător sau o floare 
ofilită, din cauza asociaţiilor de idei. Totuşi, odată ce te-ai obişnuit să vezi 
bunătatea în lucrurile frumoase, devine mai uşor să vezi bunătatea în 


Totul este Graţie pag. 40 


lucrurile mai obişnuite. Observă cum te simţi când îţi laşi privirea să se 
umple de ceva frumos, fără a pune etichete sau a comenta mental despre 
asta. 

Frumuseţea îţi deschide inima în mod natural şi uşor. Observă cum 
se simte energetic în corp această experienţă. Bunătatea se simte într-un 
anumit fel în corp. Această experienţă este dificil de descris, dar, din 
fericire, descrierile nu sunt necesare, deoarece cunoşti deja acest 
sentiment. 

Aşadar, atunci când experimentezi bunătatea şi frumuseţea naturii 
sau a unei persoane sau a unui obiect, doar observă asta şi zăboveşte în 
acea experienţă. Această frumuseţe şi bunătatea ei este un cadou pentru 
tine. Este recompensa pentru a fi om, pentru a avea un corp şi simţuri. 
Acestea îţi sunt date pentru a putea simţi frumuseţea şi bunătatea ta şi a 
vieţii. Dumnezeu te iubeşte şi, prin tine, iubeşte orice altceva, prin 
instrumentul remarcabil care este corpul tău. Poţi simţi şi tu bunătatea 
corpului în care trăieşti şi darul pe care-l reprezintă pentru tine? 

Neîntreţinând nicio idee despre acest lucru uimitor care este corpul 
tău, de exemplu, doar simte-ţi degetele în timp ce zboară pe tastatură ca 
şi cum ar avea o minte proprie, pe care, de altfel, o şi au. Ce bunătate este 
că eşti capabil de a scrie şi citi în acest mod! Ce minune este că poţi face 
tot ce faci! Ce bunătate se află în spatele inteligenţei care îţi permite să 
faci acele lucruri! Orice poţi face este un cadou, un miracol. 

Voi sunteţi cea mai mare minune, căci inteligenţa şi designul vostru 
este foarte potrivit pentru a evolua, mai mult decât al animalelor şi 
plantelor, a căror evoluţie este mai lentă şi mai mărginită. 

Sunteţi capabili să deveniți creatori în moduri în care alte creaturi 
nu pot. Ce har vi s-a dat printr-o asemenea capacitate! Acest lucru vă 
permite să experimentați distracţia, bucuria, emoția, descoperirea şi 
curiozitatea, pe care alte creaturi nu le vor cunoaşte niciodată. Ce har este 
viaţa pe care aţi primit-o! 

Şi apoi, această planetă vă satisface toate nevoile. Ce cadou, câtă 
bunătate! Ploaia furnizează apa necesară fiecărui lucru viu. Soarele vă 
încălzeşte, vă luminează şi oferă energia care întreţine viaţa care vă 
susține. Solul furnizează nutrienţii necesari pentru tot ce înseamnă viaţă. 
Totul susţine totul în acest ecosistem extrem de magnific şi complex, care 
se adaptează şi evoluează după nevoie. Ce har este că viaţa este atât de 

inteligentă, încât ştie exact cum să crească, cum să supraviețuiască, cum 
să se adapteze şi cum să servească restul creaţiei! 

Viaţa susţine viaţa. Totul este pus aici pentru a servi totului. Cât de 
iubitor, cât de binevoitor, cât de bun! 

Şi apoi, sunt ochii. Puteţi vedea bunătatea în ochii oamenilor? 
Bunătatea este atât de puternic vizibilă la unii, ei bine, în alţii este 
întunecată de gânduri, pierduţi temporar în iluzie. În ochi este cel mai 
vizibil sinele divin. Aceeaşi fiinţă divină priveşte prin ochii tuturor. Cel ce 
priveşte este acelaşi în toată lumea, aceeaşi Unime sub aparenţe diferite. 
Ce vedeţi în ochii celor a căror ochi sunt limpezi — de exemplu, în Dalai 
Lama? Afecţiune, bunătate, dragoste, încântare — aceasta este adevărata 
voastră natură. 

V-am convins? Căutaţi în interior şi vedeţi unde puteţi găsi această 
bunătate. Descoperiţi-o şi hrăniţi-o în voi şi în ceilalţi. Acest act mărunt 
va schimba lumea. 

Capitolul 4: De ce se întâmplă lucruri rele 


«Când oamenii aud că la baza vieţii stau bunătatea şi dragostea, se 
întreabă de ce atunci se întâmplă lucruri rele, chiar şi oamenilor buni. 
Uneori viaţa pare nedreaptă şi, cu siguranţă, este dificilă. De ce este viaţa 
atât de dificilă? Şi de ce pare nedreaptă? Dacă Dumnezeu este bun, 
atunci de ce există suferinţă? 

Acestea sunt întrebări profunde, la care religiile au încercat să 
răspundă, deşi adesea nesatisfăcător. Dacă ar fi avut mai mult succes, 
astăzi ar exista mai puţină suferinţă. Asta nu înseamnă că religiile nu au 
adus o oarecare mângâiere oamenilor; au adus, pentru că toate învaţă o 
parte din Adevăr. Cu toate acestea, nu este suficientă doar o parte din 
Adevăr pentru a pune capăt suferinţei, mai ales că multe lucruri pe care 
le învaţă religiile sunt denaturări ale Adevărului, din cauza ego-ului. În 
loc să pună capăt suferinţei, o mare parte din ceea ce este predat de 
religii susţine Iluzia şi, prin urmare, nu poate să elibereze oamenii de 
suferinţă. 

Natura Adevărului desfiinţează ideile greşite care menţin Iluzia şi îi 
eliberează pe oameni de suferință. Iluzia este cauza suferinţei, iar 
Adevărul te eliberează de acele percepții greşite. Pentru a nu mai suferi, 
trebuie să înţelegi adevărul despre viaţă, dar chiar şi atunci, înţelegerea 
nu este suficientă. Adevărul despre viaţă trebuie şi simţit pe propria piele 
într-o oarecare măsură, nu doar înţeles intelectual. Înțelegerea te 
pregăteşte pentru o realizare mai profundă a Adevărului. Dar, spre 
deosebire de înţelegere, realizarea nu depinde de tine; ci depinde de 
Graţie. Realizarea este unul dintre multele lucruri pe care nu le 
stăpâneşti tu — ci sufletul tău. 

Absența sau diminuarea suferinţei este un indiciu al unei oarecari 
realizări. Există multe grade sau profunzimi de realizare şi, prin urmare, 
diferite grade de libertate faţă de suferinţă. Există oameni care nu suferă 
sau suferă foarte puţin, iar asta le dă speranţe şi altora. Se spune că aceşti 
indivizi sunt treziţi sau iluminaţi. Oare ce anume au înţeles ei şi alţii nu 
înţeleg? Ce au realizat ei? Ce piese lipsesc din înţelegerea jocului vieţii, 
care, atunci când vor fi completate, vor micşora suferinţa? 

Suferinţa este, în mare parte, cauzată de trecerea cu vederea a ceea 
ce este real şi adevărat despre viaţă şi de credinţa în lucruri neadevărate 

despre viaţă. Aceasta este chiar descrierea Iluziei: Te îndepărtează de 
ceea ce este real şi adevărat şi te face să crezi ceea ce nu-i adevărat. 

Este real şi adevărat doar ceea ce există aici şi acum. Ce experienţă ai 
în acest moment? Ce vezi, auzi, simţi, miroşi, guşti şi percepi, inclusiv la 
niveluri mai subtile: dragoste, recunoştinţă, pace, compasiune, bucurie, 
entuziasm, forţă, curaj, o intuiţie, o revelaţie, o inspiraţie, un impuls, un 
îndemn? Aceste experienţe sunt tot ce ştii sigur despre bucăţica ta de 
univers. 

Nu te ajută să te prefaci că ai şti lucruri aflate dincolo de experienţa 
ta reală în aici şi acum, care nu pot fi cunoscute. Ce valoare ar putea avea 
pretenţia de a şti ceva? Nu este de folos să te prefaci că ştii ce se va 
întâmpla anul viitor sau chiar mâine — pentru că nu ştii sigur. Asta-i 
adevărul. Nu este de folos să te prefaci că ştii ce gândeşte cineva sau ce va 
face sau nu va face altcineva sau chiar ce vei face tu — pentru că nu ştii 
sigur. Asta-i adevărul. De asemenea, nu este de folos să te prefaci că ştii 
de ce s-a întâmplat ceva. Acest lucru este deosebit de greu de aflat, 
deoarece, aşa cum am văzut, orice eveniment poate fi cauzat de un număr 
imens de factori. Adevărul este că nu ştii prea multe cu certitudine — şi 
nici nu ai nevoie să ştii. 

Ai putea argumenta că este necesar să presupui că va avea loc 
întâlnirea programată pentru mâine, căci altfel nu vei ajunge acolo. Dar 
nici măcar asta nu-i adevărat. Chiar dacă este programată o întâlnire, te 
vei pregăti pentru ea şi vei face tot ce ar trebui să faci pentru a participa, 
dar tot îţi dai seama că s-ar putea să nu aibă loc. Nu te prefaci că ştii că va 
avea loc, ci, pur şi simplu, te pregăteşti pentru probabilitatea că va avea 
loc, cu condiţia ca nimic să nu o împiedice. 

Dar chiar şi asemenea chestiuni practice se rezolvă atunci când eşti 
în legătură cu adevărul despre viață. Doar că, dacă întâlnirea nu se 
întâmplă şi nici nu ai pretins că va avea loc, este mai puţin probabil să te 
simţi supărat şi nu-ţi vei mai spune: „Acea întâlnire ar fi trebuit să aibă 
loc!” În schimb, vei merge cu fluxul: „A, da, viaţa nu se petrece mereu 
după cum planificăm noi”. Şi chiar ăsta-i adevărul. 

Această pretenţie de a şti nici măcar nu este conştientă. E ca şi cum 
ai crede cu adevărat că ştii ceva, fără să-ţi dai seama că nu ştii şi fără să te 
îndoieşti deloc. Aceasta este natura unei iluzii. Multe dintre gândurile din 
fluxul gândirii sunt aşa. Te fac să simţi că ştii mai mult decât ştii. Totuşi, 

a pretinde că ştii este ceva complet diferit de a cunoaşte cu adevărat. 
Pretenţia ţine de imaginaţie, însă — oricât de utilă şi plăcută ar fi 
imaginaţia — folosirea ei pentru a pretinde că ştii ceea ce nu poate fi 
cunoscut te scoate din realitate şi te adânceşte în Iluzie. 

Gândurile despre trecut şi viitor sunt de aceeaşi natură: nişte 
imaginaţii. Îţi imaginezi trecutul aşa cum crezi tu că a fost şi îţi imaginezi 
viitorul aşa cum speri sau te temi că va fi. Cât de folositor este acest 
lucru? Tot ce a rămas din trecut este o amintire, iar amintirile nu sunt 
reale şi, în general, nu sunt nici prea exacte. Iar fanteziile, prin definiţie, 
nu sunt deloc reale. Amintirile şi fanteziile sunt gânduri care nu 
reprezintă nimic real. 

Oare ai nevoie de gândurile tale despre trecut şi viitor?! Ai nevoie de 
ele pentru a crea o realitate imaginară în care să trăiască eul tău 
imaginar. Povestea despre trecutul, prezentul şi viitorul lui “eu” este 
realitatea iluzorie în care trăieşte “eul”. Toate sunt inventate. 

Iluzia se numeşte aşa dintr-un motiv. Este ceva care pare altceva 
decât este de fapt. Nu-i aşa că asta înseamnă o iluzie? Vezi o pânză de apă 
în depărtare, dar nu este ceea ce pare să fie. Apa pe care crezi că o vezi 
este un miraj, o iluzie. Pare reală, dar nu este. Tot aşa, lumea iluzorie 
creată de mintea egotică pare reală, dar nu este. Eul tău imaginar pare 
real, dar nu este. 

Cea mai convingătoare caracteristică a Iluziei este că ar exista un eu. 
De fapt, scopul Iluziei este de a crea şi menţine acest eu imaginar. Îţi 
oferă o descriere, identități, imagini de sine, o istorie, poveşti, probleme 
de rezolvat, dorinţe de urmărit, vise de visat, frici de care să te temi. Îţi 
oferă chiar şi senzaţia de eu. Poveştile, problemele, fricile şi dorinţele îl 
fac pe acest eu să simtă o varietate de emoţii. 

Aceste emoţii conduc la acţiuni şi îţi modelează comportamentul în 
lumea reală. Iluzia afectează realitatea, ceea ce o face să pară şi mai reală. 
Dacă lumea ta interioară nu ar avea nicio legătură cu lumea reală, ai fi 
considerat nebun, delirant. Dar Iluzia implică şi lumea reală. 

Fiindcă toţi oamenii împărtăşesc aceeaşi Iluzie, aproape că nici nu 
mai pare o iluzie. Dacă nimeni nu este conştient că ceva este o iluzie, oare 
mai este o iluzie?! Atunci pare a fi realitate, chiar dacă este mai mult un 
vis comun. În această situaţie se află omenirea, în această lume modelată 

de ego-urile oamenilor. Realitatea creată de starea egotică de conştiinţă 
pare a fi autentică — dar nu este! Asta da, o mare iluzie! 

Aceasta înseamnă că majoritatea oamenilor consideră că 
convingerile pe care ego-urile le împărtăşesc ar fi adevărate: „Trebuie să 
lupţi pentru a supravieţui. Este o lume care-pe-care. Trebuie să fii 
numărul 1. Niciodată nu ajunge timpul. Resursele nu ajung la toţi. 
Oamenii nu sunt de încredere. Banii înseamnă fericirea.” Aceasta mai 
înseamnă că realitatea creată de aceste convingeri devine realitatea în 
care trăiesc cei mai mulţi oameni. Oamenii trăiesc într-o lume modelată 
de convingeri, valori, percepții şi comportamente egoiste. Iluzia se 
manifestă în lumea voastră! A acoperit realitatea. 

Dar realitatea este tot acolo, desigur. Deşi este ascunsă de Iluzie, 
realitatea poate fi accesată în orice moment, pur şi simplu, dând atenţie 
la ceva real în locul la ceva produs de Iluzie. 

Ceea ce este real sunt experienţele senzoriale şi alte experienţe mai 
subtile din aici-şi-acum. Ceea ce nu este real sunt imaginaţiile, pretenţiile 
de cunoaştere, amintirile, fanteziile, dorinţele, visele, jinduirile, imaginile 
de sine, identitățile, poveştile, credinţele şi temerile. Adică o mulţime de 
lucruri care nu sunt reale! Păi da, căci ai nevoie de o mulţime de idei şi 
emoţii care decurg din ele pentru a face o iluzie să pară reală. În schimb, 
realitatea este foarte simplă. 


Dar eu-lui imaginar — sinelui egotic — nu-i place ce-i simplu. Fără 
toate acele gânduri, dorinţe şi emoţii care alcătuiesc Iluzia, eul imaginar 
n-ar putea exista. Aşadar, a spune doar că preferă lumea gândurilor, 
dorințelor şi emoţiilor ar fi un eufemism. Eul imaginar are nevoie de ele 
pentru a supraviețui. 

Atâta timp cât te consideri a fi acel tu care are vise, dorinţe, frici, 
imagini de sine, poveşti, credinţe şi aşa mai departe, vei fi mai interesat 
de lumea iluzorie a minţii egotice decât de lumea reală. Realitatea, lumea 
simţurilor şi lumea subtilă, nu-l interesează prea mult pe acel tu generat 
de minte, care adoră spectacolul creat de gânduri şi emoţii. Doar că mai 
există şi un alt Tu aici. 

Cu acest Tu vorbesc eu acum şi el este cel citeşte aceste cuvinte. Nu-i 
aşa că-i amuzant că vorbim despre tine în acest fel? Parcă vorbim despre 
tine pe la spate. Vorbim despre iluzoriul tu pe la spatele lui. O putem 
face, pentru că este imaginar. Observă că el nu poate vorbi despre 

adevăratul Tu pe la spate! Invers nu funcţionează, deoarece imaginarul tu 
nu se poate percepe aşa cum este cu adevărat, din moment ce el nici nu 
există şi nici nu este aşa cum se percepe. 

Cel ce percepe adevărul despre sinele imaginar este Sinele real. 
Salutare! Ce bine că eşti aici. Bine ai venit la trezirea ta, la descoperirea 
adevărului despre viaţă! 

Acum primiţi Adevărul la nivel intelectual, dar mulţi dintre voi 
primesc şi o licărire, o realizare a adevărului — căci o realizare este doar 
un pas înainte faţă de înţelegerea intelectuală. 

Nu există limite ale profunzimii până la care poate fi realizat 
Adevărul. La orice nivel l-aţi realiza, aceea este experienţa potrivită 
pentru voi, care vă va conduce la nivelul următor. Deşi nu puteţi trece 
peste niveluri, este totuşi posibil să treceţi mai repede prin unele niveluri. 
Cu toate acestea, nu trebuie să vă faceţi griji cum anume se desfăşoară 
realizarea, deoarece ceva foarte înţelept se ocupă de realizarea „voastră” 
şi are multă bunăvoință cu voi. 

După cum realitatea imaginară creată de fluxul gândirii pare reală, 
tot aşa şi imaginarul tu pe care l-ai creat prin gânduri şi emoţii pare a fi 
un tu real. De asemenea, imaginile de sine ale altor persoane şi imaginea 
ta despre ele pare că le înfăţişează în mod corect (chiar dacă ar putea fi cu 
totul diferite). 

Aceasta nu ar fi o problemă atât de mare dacă imaginarul tu ar 
semăna cu realul Tu, dar sunt aproape opuse: 

% Imaginarul tu se teme de viaţă, în timp ce realul Tu iubeşte şi 
îmbrăţişează viaţa. 

% Imaginarul tu nu are încredere în viaţă şi în sine, în timp ce realul 
Tu are încredere în viaţă şi are încredere în fluxul vieţii care îl străbate. 

% Imaginarul tu se închide şi se protejează faţă de ceilalţi, în timp ce 
realul Tu este deschis şi iubitor. 

% Imaginarul tu judecă mereu, în timp ce realul Tu acceptă şi iartă. 

% Imaginarul tu este egocentric, în timp ce realul Tu ştie că nu 
există niciun sine personal care să aibă nevoie de ceva. 

% Imaginarul tu se simte cu lipsuri şi inadecvat, în timp ce realul Tu 
ştie că are acces la orice are nevoie pentru a înflori şi a fi fericit. 

% Imaginarului tu îi lipseşte dragostea, compasiunea, curajul, 
puterea interioară, răbdarea, înţelepciunea şi claritatea care îl 
caracterizează pe realul Tu. 

% Imaginarul tu produce produce emoţii negative, în timp ce realul 
Tu produce dragoste, pace, recunoştinţă, bucurie, curaj, forţă, răbdare, 
compasiune, bunătate, inspiraţie şi înţelepciune. 

% Imaginarul tu se simte nevrednic şi insuficient de bun, în timp ce 
realul Tu îşi acceptă şi iartă propriile imperfecţiuni şi greşeli şi nu este 
caracterizat de acestea. Realul Tu recunoaşte că progresul apare învățând 
din greşeli. 

Acel eu pe care multe religii tradiţionale ţi-l pun în faţă, eul care cred 
ele că ai fi, seamănă mai mult cu imaginarul eu decât cu realul Eu. În 
măsura în care religiile fac asta, ele întăresc şi menţin Iluzia. Ele te văd a 
fi separat de Dumnezeu şi nu recunosc că Dumnezeu locuieşte în tine. Ele 
presupun că tu eşti eul tău egotic, care te ţine (ca şi pe ele) în închisoarea 
limitării, inadecvării, fricii, vinovăţiei şi neîncrederii în propria putere. 
Acest lucru le avantajează, pentru că le menţine ierarhia şi puterea, dar 
nu este în avantajul tău să te priveşti astfel. 

Spre meritul lor, religiile încurajează oamenii să aspire a semăna cu 
adevăratul lor Sine. Cu toate acestea, majoritatea religiilor nu oferă o 
modalitate foarte eficientă de a deveni astfel, în afară de faptul că le spun 
oamenilor ce trebuie să nu facă. Puţine religii oferă tipul de practici 
spirituale care permit oamenilor să-şi experimenteze adevărata natură, 
deoarece ele nici măcar nu-l consideră un scop. 

Dacă te crezi a fi acest eu imaginar —care se simte cu lipsuri, 
nevrednic, înfricoşat şi neîncrezător — atunci ai o problemă, pentru că un 
astfel de eu nu este foarte eficient în lume, decât în cazul în care devii aşa 
cum religiile nu îţi recomandă să fii: egoist, lacom, nemilos şi însetat de 
putere. Oricum, imaginarul tu nu are prea are şanse să găsească 
adevărata fericire sau dragoste. 

Dacă simţi că aşa ai fi, dragostea nu poate curge uşor către ceilalţi 
sau către tine însuţi. Ironia este că dragostea — tocmai lucrul pe care îl 
venerează religiile — este blocată dacă te priveşti ca fiind păcătos, 
nevrednic, cu defecte, slab, neîncrezător şi fricos. Desigur, iubirea este 
blocată şi de personajul opus: egoist, lacom, nemilos şi însetat de putere. 

Marea problemă este că, crezând că ai fi acest imaginar tu, îţi va veni 
greu să crezi că eşti realul Tu, cu calităţile lui. Cum să treci de la credinţa 
că eşti imaginarul tu la recunoaşterea a cine eşti cu adevărat? 

Chiar dacă ar vrea, imaginarul tu nu te poate ajuta să descoperi cine 
eşti cu adevărat — din cauză că este imaginar! Singurul care te poate ajuta 
să descoperi asta este adevăratul Tu. El a făcut totul în viaţa ta, inclusiv 
să se prefacă a fi imaginarul tu. 

Pentru a trece de la imaginarul tu la cel real, trebuie să ai o 
experienţă cu adevăratul Tu. Pentru asta, trebuie să fi pătruns prin vălul 
Iluziei măcar un pic. Asta se întâmplă când adevăratul Tu începe să se 
trezească în interiorul tău. Acesta este un eveniment misterios şi crucial 
în evoluţia spirituală, de care mulţi devin conştienţi doar atunci când 
analizează viața mai profund. Acest lucru îi conduce adesea spre calea 
spirituală, unde, din fericire, pot primi ajutor pentru a trece de la 
imaginarul tu la adevăratul Tu. 

În schimb, religiile tradiţionale şi metodele de dezvoltare personală 
încearcă, în general, să îi ajute pe oameni să treacă de la imaginarul tu la 
o versiune mai bună a acestui tu imaginar, unul mai fericit, mai blând şi 
amabil şi mai de succes. Însă dacă tot mai crezi că eşti păcătos şi nedemn, 
aceste eforturi sunt ca şi cum ai încerca să te ridici în sus trăgându-te de 
păr. Imaginarul tu poate învăţa să se simtă mai bine în propria piele şi să 
se comporte mai frumos, dar identitatea sa de bază va rămâne aceea a 
cuiva cu lipsuri şi defecte. 

Imaginarul tu poate deveni mai fericit, mai bun şi mai de succes 
preluând noi convingeri şi imagini de sine mai aliniate cu Sinele 
adevărat. Aceasta este o bază de pornire obişnuită, care adesea face o 
gaură în vălul Iluziei, îndeajuns să permită oamenilor să înţeleagă mai 
clar cine sunt cu adevărat, nu doar ca o idee sau o imagine, ci prin 
experienţă. Există o mare diferenţă între a crede că eşti iubitor şi bun, şi a 
experimenta Sinele, care este însăşi iubirea şi bunătatea. Cu toate 
acestea, puntea către experimentarea a ceea ce eşti cu adevărat este, 
adeseori, credinţa în bunătatea ta înnăscută. 

Ca să ajungi să crezi că eşti iubitor şi bun trebuie să recunoşti că 
imaginile pe care le ai despre tine — cum că ai fi cu defecte, rău, 
nevrednic, inadecvat şi insuficient de bun — nu sunt adevărate şi apoi să 
afirmi contrariul lor. Vraja Iluziei este, în cele din urmă, destrămată prin 

această reprogramare a credințelor greşite şi a imaginilor de sine. 
Afirmând că ai calităţile adevăratului Sine, ţi se deschide uşa către fiinţa 
care eşti cu adevărat şi către calităţile pe care ţi le-ai dorit. 

Dar să nu înţelegi greşit, noua imagine de sine mai sănătoasă şi mai 
fericită nu este chiar cine eşti cu adevărat. Doar te ajută să descoperi mai 
uşor cine eşti. Această imagine de sine mai sănătoasă încă poate fi 
coruptă de ego. De exemplu, imaginarul tu, acum mai fericit şi mai de 
succes, ar putea concluziona că acum eşti mai bun decât alţii pentru că ai 
descoperit cum să „manifeşti” succesul prin încredere în sine şi o 
atitudine pozitivă. Dar acesta nu este încă adevăratul Sine, ci doar o altă 
imagine de sine ceva mai eficientă. 

Experienţa a cine eşti cu adevărat nu te transformă într-o persoană 
specială, ci, dimpotrivă, elimină orice senzaţie de distincţie de care s-ar fi 
bucurat ego-ul. De asemenea, elimină impulsurile egotice care îi împing 
pe oameni să aibă succes doar de dragul succesului. Când îţi dai seama 
cine eşti, totul se schimbă. Nu te mai poţi pierde în Iluzie ca înainte. Asta 
te face diferit de ceilalţi, ceea ce poate fi o provocare. Nu te mai 
conformezi social ca înainte, dar asta nu mai contează pentru tine. Eşti 
mulţumit cu ce ai şi nu mai cauţi nimic în afara ta care să te facă fericit. 

Cel mai miraculos lucru în privinţa acestei stări de conştiinţă, care 
este starea ta naturală, este că-ţi permite să accepţi viaţa aşa cum este şi 
să vezi mereu binele din ea. Nu mai eşti acea persoană cu lipsuri şi nevoi 
care se luptă cu o lume înfricoşătoare, în care te paşte ghinionul. În 
schimb, te simţi ca un copil al unui Tată generos şi iubitor, care ţi-a dat 
tot ce ai nevoie pentru a supravieţui şi a fi fericit. 

În această stare de conştiinţă este uşor să vezi adevărul despre viaţă: 
bunătatea, frumuseţea şi sprijinul ei. Odată ce vezi asta, atunci bunătatea 
şi abundența devin şi mai disponibile. Ceea ce crezi că este adevărat 
despre realitate devine realitatea ta. Dacă crezi într-o lume care este 
împotriva ta, atunci asta vei trăi. Dacă crezi într-o lume care te sprijină, 
atunci asta vei trăi. 

Dovada este că, în starea egotică de conştiinţă, experimentezi în 
primul rând lupta şi suferinţa, în timp ce în starea ta naturală trăieşti 
Graţia sau Harul. Şi totuşi, realitatea este aceeaşi — doar percepţia ta 
despre ea s-a schimbat. Când îţi schimbi convingerile, se schimbă şi 
experienţa realităţii. Adevărul este că realitatea a fost întotdeauna aşa: 

bună, protectoare şi abundentă. Doar că majoritatea oamenilor nu-şi dau 
seama de acest lucru. 


Acum să discutăm ce se întâmplă când apar lucrurile rele. În primul 
rând, „răul” este doar o percepţie, un punct de vedere, care nu este 
perspectiva adevăratului Sine. „Răul” este un concept, un construct 
mental, care aşază experienţele, oamenii şi lucrurile într-una din două 
posibilităţi: bune sau rele. Acestea sunt nişte categorii foarte largi! Dar 
aşa vede ego-ul lucrurile şi aşa prezintă lucrurile fluxul gândirii: Ceva 
poate fi ori bun, ori rău. Este fie ceva care place sau nu place lui “eu”, fie 
ceva ce vrea sau nu vrea “eu”. 

Acest mod de a vedea lucrurile creează emoţii: “Dacă primesc ceva 
care-mi place, sunt fericit. Dacă primesc ceva care nu-mi place, sunt 
nemulţumit. Dacă se întâmplă ceva rău, sunt furios. Dacă se întâmplă 
ceva bun, pot să fiu, în sfârşit, fericit şi relaxat”. Având în vedere că 
oamenii nu controlează ceea ce li se întâmplă, acest lucru nu prea 
garantează multe momente de fericire. 

Unul dintre motivele pentru care cei treziţi sau iluminaţi sunt 
fericiţi, sau cel puţin nu sunt nemulţumiţi, indiferent de ce se întâmplă, 
este că ei nu cred în evaluarea facută de mintea lor că ceva ar fi bun sau 
rău. Cine poate spune cu certitudine că ceva este bun sau rău? Viaţa nu 
este atât de simplă. Experiențele au atât aspecte dezirabile, cât şi aspecte 
nedorite. Singurul lucru din viaţă care este ori alb, ori negru este doar 
acea culoare. Există o parte pozitivă a fiecărei experienţe negative şi 
invers. Acesta este un alt adevăr al vieţii. Problema ce apare când 
gândeşti că o experienţă este rea este că ai putea trece cu vederea ce are 
bun în ea. 

Desigur, unele experienţe sunt mai puţin de dorit decât altele, dar 
asta nu înseamnă că nu ar trebui să se întâmple, aşa cum presupune ego- 
ul: „Acest lucru nu ar trebui să se întâmple, pentru că nu vreau eu!” Ego- 
ul este egocentric, ca un copil. Ego-ul nu vrea ca viaţa să fie aşa cum este 
ea, pentru că vrea ca viaţa să fie aşa cum vrea el. Dar viaţa nu-l ascultă! 
Viaţa este aşa cum este ea, indiferent de părerea ta. Nu se schimbă nimic 
dacă te înfurii pe ea. Enervarea doar te face să suferi. Când nu accepti 
cum este viața, suferi. Acesta este un alt adevăr al vieţii. 

Adoptând punctul de vedere al ego-ului, vei ajunge să suferi, 
deoarece perspectiva lui este incompletă şi, prin urmare, neadevărată. 

Când crezi o minciună, viaţa îţi va arăta că este o minciună provocându-ţi 
o tulburare interioară: adică suferinţă. Iată cât de binevoitoare este viaţa. 
Nici măcar suferinţa nu este rea. Poate că te simţi rău, dar scopul său e 
bun: să te îndepărteze de perspectiva ta îngustă şi incompletă către una 
mai adevărată şi mai completă. Prin suferință, viaţa încearcă să-ţi 
comunice ceva. Treaba ta este să descoperi ce anume. Eşti aici pentru a 
învăţa de la viaţă. 

Cei care sunt fericiţi au învăţat acest adevăr al vieţii: Viaţa este o 
şcoală. Experiențele tale sunt profesorii tăi. Eşti aici pentru a învăţa şi a 
creşte. Viaţa nu înseamnă să-ţi faci toate voile. Atunci când accepti ceea 
ce îţi aduce viaţa, asupra căreia nu ai niciun control, poţi să fii fericit sau 
măcar să nu suferi. Însă ego-ul nu o priveşte aşa. Vede viaţa ca pe ceva de 
cucerit. Şi vrea ceva ce nu poate avea niciodată: controlul. Ego-ul nu 
înțelege acest adevăr, ci încearcă să potrivească viaţa la „adevărul” lui sau 
la minciuna pe care şi-o repetă, anume că ar avea control asupra ei. 

Problema cu pretenţia că deţii controlul asupra vieţii este că, atunci 
când viaţa îţi demonstrează opusul, aducându-ţi ceva ce nu vrei, te simţi 
umilit. Simţi că tu ai eşuat. Sinele tău imaginar se simte învins de viaţă şi 
ia acea înfrângere la modul personal. Suferă că nu a fost suficient de 
capabil să controleze viaţa. Suferă, din cauză că nu acceptă faptul că nu 
deţine controlul. 

Cei care nu suferă din cauza aşa-ziselor lucruri rele care li se 
întâmplă, înţeleg, de asemenea, că ceea ce se întâmplă în viaţă nu are 
nicio conotaţie personală. Întâmplările „rele” nu sunt dovada faptului că 
tu ai fi rău, nevrednic, păcătos sau că eşti pedepsit, aşa cum au sugerat 
uneori religiile. În măsura în care religiile fac această sugestie oamenilor, 
le fac un mare deserviciu. Prin faptul că nu explică în mod corect de ce se 
întâmplă aşa-numitele lucruri rele sau oferind explicaţii care nu 
corespund adevărului, ele perpetuează suferinţa oamenilor. 

Se întâmplă şi lucruri dificile; se întâmplă şi lucruri minunate. Toate 
fac parte din joc, după cum sunt distribuite cărţile. Cei care nu suferă din 
cauza a ceea ce se întâmplă sunt cei care îşi dau seama că nu există altă 
alegere logică decât să spună “da” la orice se întâmplă. Este inutil să lupţi 
cu viaţa sau să fii nemulţumit de viaţă sau să te învinovăţeşti pentru ceea 
ce s-a întâmplat. 

Reţeta fericirii este să accepţi ceea ce este. A accepta ceea ce se 
întâmplă sau s-a întâmplat înseamnă, pur şi simplu, să accepţi că se 
întâmplă sau s-a întâmplat, în ciuda sinelui tău egotic, care nu este 
mulțumit de asta. Este interesant că acceptarea şi împotrivirea pot 
coexista în interiorul tău. Sinele tău egotic, prin fluxul de gândire, se 
poate împotrivi şi se plânge de ceea ce nu-i place. Dar lasă-l s-o facă. Nu 
contează ce vituperează fluxul tău de gânduri, pentru că ştii că eul care se 
împotriveşte vieţii este imaginar. Tu eşti acela ce simte adevărul profund 
despre viaţă: Totul se desfăşoară aşa cum trebuie. 

Aşa cum nu te-ar deranja dacă cineva necunoscut ar arunca cu vorbe 
grele despre ceva, nu trebuie să te deranjeze nici propriile gânduri. Nu 
semnifică nimic şi nu sunt ale tale mai mult decât ale altcuiva. Pur şi 
simplu, fac parte din condiţionările pe care le-ai căpătat. Odată ce ştii 
asta, gândurile îşi pierd puterea de a te mai face să suferi. 

O mare parte din durerile vieţii provin din împotrivirea, furia, frica 
şi tristețea care decurg din atitudinea cuiva cu privire la ceea ce se 
întâmplă, nu din evenimentele propriu-zise. Emoţiile negative care tind 
să însoţească aşa-numitele “lucruri rele” fac ca acestea să fie resimţite 
mult mai rău decât ar fi cazul. Oamenii îşi provoacă propria suferinţă 
fără a-şi da seama că o fac. 

Orice se întâmplă şi nu îţi place se întâmplă într-un anumit moment 
şi are o desfăşurare pe momente, unul după altul. Dacă rămâi prezent în 
acea desfăşurare şi nu sari înainte sau înapoi în timp, nu-ţi vei crea 
emoţii neplăcute şi vei putea face faţă situaţiei mai înţelept. În schimb, 
emoţiile te scot din fluxul vieţii, ce curge clipă după clipă, şi te rețin în 
realitatea imaginară a ego-ului, unde „răul” pare foarte adevărat şi 
problematic şi unde înţelepciunea ta interioară este mai puţin accesibilă. 

Vestea bună este că poţi evita crearea unor astfel de emoţii 
acceptând, pur şi simplu, adevărul situaţiei: Orice s-ar întâmpla este 
ceea ce manifestă viaţa în colţul tău de univers, pentru tine şi în acest 
moment. Acceptarea situaţiei în acest mod îţi permite să rămâi prezent, 
ceea ce îţi permite mai departe să profiţi de înţelepciunea, puterea, 
curajul, perseverenţa şi răbdarea care ţi se oferă pentru a face faţă 
situaţiei. Adevărul este că ai întotdeauna tot ce-i nevoie pentru a face 
faţă la orice îți aduce viața. Ai fost înzestrat cu toate resursele interne 

necesare, iar Graţia îţi va aduce orice altceva ai mai avea nevoie din 
lumea exterioară. 

Dacă înţelegi că orice se întâmplă a fost menit să se întâmple, atunci 
aşa-numitele lucruri rele pot fi acceptate şi înţelese că îndeplinesc un 
anumit scop. În cel mai rău caz, dificultăţile trag de tine şi te forţează să- 
ţi dezvolţi resursele interioare, împingându-te să devii mai puternic, mai 
înțelept, mai răbdător, mai responsabil sau orice altceva trebuie să devii 
ca urmare a acelei provocări. Dificultăţile te fac să fii o persoană mai 
bună pentru că, pentru a face faţă acestora, trebuie să pui la treabă cele 
mai bune aspecte ale tale ori, altfel, vei avea de suferit. Provocările te fac 
să evoluezi şi dezvăluie bunătatea care a existat dintotdeauna în tine. Te 
ajută să descoperi adevărul despre tine. 

Oamenii cresc în putere când trebuie să apeleze la aceste virtuţi: 

«% Devii curajos când trebuie să te confrunţi cu fricile tale. 

«% Devii răbdător sau perseverent, când eşti supus la încercări. 

% Devii responsabil când ţi se dau responsabilităţi. 

% Înveţi compasiunea când simţi o lipsă de compasiune din partea 
celorlalţi. 

+ Înveţi să-ţi controlezi furia când eşti enervat. 

«% Descoperi forţa când ţi se cere forţă. 

«% Dezvolţi rezistenţă când ţi se solicită rezistenţă. 

«% Devii înţelept după ce eşti, mai întâi, prost. 

+ Înţelegi după ce, mai întâi, nu ai înţeles. 

Când eşti supus unei provocări, descoperi că orice altă cale decât cea 
morală nu duce decât la şi mai multă suferinţă. Astfel, ţi se dezvoltă 
capacitatea de a acţiona într-un mod aflat în armonie cu Adevărul. 
Suferinţa este învățătorul tău înţelept şi răbdător. Acest învăţător îţi va 
da suferinţă până când vei învăţa să mergi în direcţia Adevărului, în 
direcţia iubirii, păcii şi armoniei. 

În această lume, suferinţa înseamnă pură bunătate. Îţi arată calea 
cea corectă în singurul mod posibil într-o lume concepută să evolueze 
prin suferinţă. Şi, desigur, cea mai mare bunăvoință este că eşti eliberat 
de suferinţă atunci când, în sfârşit, eşti dispus să alegi Adevărul. 

Dificultăţile sunt, de asemenea, o ocazie de a învăţa ceva — şi de a 
învăţa rapid, de obicei. Nimic nu grăbeşte învăţarea mai abitir ca 
durerea. Din acest motiv, sufletele aleg uneori experienţe extrem de 

dificile. Vor să accelereze lecţiile — să facă două clase într-una singură. O 
pot face când înfruntă cu succes situaţii foarte dureroase. Sufletul tău a 
ales să vină în această lume pentru a evolua. Poate că tu ai vrea ca 
lucrurile să stea altfel, dar nu şi sufletul tău. Cu cât accepţi asta mai 
repede, cu atât provocările vor deveni tot mai uşoare. 

Atitudinea faţă de situaţiile de viaţă este foarte importantă. Dacă ai o 
înțelegere şi o atitudine corectă, lucrurile rele nu mai sunt chiar rele, iar 
suferinţa poate fi redusă la minimum. A învăţa cum să nu suferi este una 
dintre cele mai importante lecţii pe care le vei învăţa în această şcoală 
numită viaţă. 

Fără înţelegerea şi atitudinea potrivită, oamenii suferă foarte mult, 
dar chiar şi asta este o experienţă potrivită. Suferinţa extremă trezeşte 
adesea oamenii din starea lor egotică obişnuită şi îi motivează să caute 
ajutor sau să-şi pună nişte întrebări importante, ceea ce adeseori îi 
conduce la Adevăr. Deci, până la urmă, cât de rele sunt lucrurile rele?! 

Pe lângă faptul că nu privesc viaţa în termenii de bine şi rău, un alt 
motiv pentru care cei treziţi sau iluminaţi sunt fericiţi, sau cel puţin nu 
sunt nefericiţi, indiferent de ce s-ar întâmpla, este că nu se aşteaptă ca 
circumstanţele să îi facă fericiţi. Nu au nevoie de anumite evenimente, 
oameni, lucruri sau experienţe pentru a se simţi fericiţi, deoarece sunt 
deja fericiţi. Le este de ajuns că sunt în contact cu adevărata lor natură. 

Orice om caută fericirea şi este dreptul tău din naştere este să fii 
fericit. Starea ta naturală este una de fericire, pace şi mulţumire. Ceea ce 
afli când cauţi fericirea este că fericirea durabilă nu se găseşte în afara ta, 
ci în interiorul tău. Îmi dau seama că asta sună banal, aşa cum sună toate 
truismele, din cauză că sunt repetate foarte des; şi totuşi, oare câţi înţeleg 
cu adevărat ce înseamnă să găseşti fericirea înăuntru? 

Fericirea interioară este o stare subtil-energetică de bucurie care nu 
este cauzată de nimic anume, ci este, pur şi simplu, bucuria emanată de 
fiinţa ta fiindcă există. Doar atât. Această bucurie este atât de subtilă 
încât, dacă nu ţi-ai cultivat simţurile subtile, probabil că o vei trece cu 
vederea în cea mai mare parte a timpului. Dar cu cât îţi acordezi strunele 
lăuntrice la această bucurie, cu atât devine şi mai accesibilă. 

Această fericire interioară nu se simte ca fericirea obişnuită, 
deoarece nu este fericirea ego-ului. Desigur, nu-i nimic în neregulă cu 
fericirea ego-ului, care apare când ego-ul obţine ce vrea. Te simţi 

minunat şi aşa trebuie să fie. Este Graţia. Este un cadou. Doar că acest tip 
de fericire nu durează şi, dacă crezi că ar trebui sau vrei să dureze, vei 
suferi când va dispărea. 

Bucură-te de acea fericire cât poţi, ştiind că va trece şi va fi înlocuită 
de alte emoţii, deoarece specificul emoţiilor este că vin şi pleacă. Această 
fericire efemeră nu va fi înlocuită de suferinţă decât dacă îi accepti natura 
tranzitorie şi înţelegi că acel gen de fericire nu poate fi o stare 
neîntreruptă. 

Nimeni nu poate fi fericit în acel fel tot timpul. Ar fi o fantezie să 
crezi că acel gen de fericire poate fi permanentă. Aşadar, dacă nu te simţi 
excelent tot timpul, să ştii că nu-i vina ta. Nu este o dovadă a nevredniciei 
sau a nepriceperii tale. 

Fericirea Inimii este foarte diferită, atât de diferită, încât merită un 
alt nume. Unii oameni chiar îi dau alt nume: bucurie. Bucuria este 
subtilă, dar frumoasă. Este liniştită, spre deosebire de fericirea entuziastă 
a ego-ului. Doar ştii cum se simte bucuria. Când o simţi, să ştii că aceea 
este chiar fiinţa ta care se bucură de viaţă, ceea ce face mereu. 

Bucuria există continuu, ca un zumzet de fundal care acompaniază 
viaţa. Bucuria este întotdeauna disponibilă, dar s-ar putea să trebuiască 
să te acordezi la ea înainte să o poţi observa. Este aceeaşi bucurie a florii 
care se deschide spre soare, a frunzelor care foşnesc în vânt, a ploii care 
cade din cer. Este bucuria tuturor formelor de viaţă care fac ceea ce sunt 
sortite să facă. Divinul se bucură mereu, într-un cântec nesfârşit al vieţii. 
Acesta eşti tu. Eşti această bucurie simplă de a exista. 

Din acest loc al bucuriei curge dragostea, pacea şi înţelepciunea. 
Indicaţiile despre cum să-ţi trăieşti viaţa provin din acelaşi tărâm subtil 
în care există bucuria. Această bucurie îţi îndrumă viaţa. Dacă o asculţi, 
nu numai că vei fi plin de bucurie, ci chiar şi de fericire, în sensul ei 
obişnuit, mult mai des. Această bucurie te orientează spre o viaţă fericită, 
care este posibilă dacă duci acea viaţă care ţi-a fost sortită prin marele 
proiect. Acesta este un alt motiv pentru care cei care aliniaţi cu 
adevăratul lor Sine sunt fericiţi: Ei sunt în armonie cu proiectul sufletului 
lor. 

Un alt motiv pentru care orice om are dificultăţi, chiar şi aceia aflaţi 
în armonie cu viaţa, este că unele lumi, precum a voastră, sunt concepute 
pentru a evolua prin provocări. Lumea voastră este una dintre multe 

altele care are atât un pol pozitiv, cât şi unul negativ. Iubirea este polul 
pozitiv, iar frica, care-i opusul iubirii, este polul negativ. 

În astfel de lumi apar dificultăţi, sau provocări, precum şi suferinţă 
din cauza acestor dificultăţi, până când suferinţa este învinsă. 
Întotdeauna, există o cale de ieşire din suferinţă, inclusiv salvatori şi alte 
mijloace. Marele Proiectant nu are intenţia de a se rătăci în suferinţă sau 
în creaţie. În orice Iluzie este încorporată şi o cale de ieşire din ea şi din 
suferinţa cauzată de ea. 

Totuşi, nu toate lumile sunt proiectate să fie dificile. La fel cum vă 
duceţi la un centru spa pentru plăcere şi relaxare, unele lumi sunt 
concepute pentru uşurare şi recuperare. Orice suflet are multe experienţe 
în astfel de lumi. Dar în această creaţie infinită şi eternă, sufletul vostru 
vrea din când în când să-şi testeze vitejia în lupta cu dragonii sau cu 
lăcomia marilor corporaţii sau cu degradarea mediului, şi astfel poposiţi 
într-o lume, cum este a voastră, care oferă astfel de provocări (cu 
excepţia dragonilor). 

Fiindcă aţi uitat că aţi ales intenţionat acest tip de lume, poate vi se 
pare că sunteţi pedepsiţi, ceea ce este departe de adevăr. Sufletul vostru a 
ales această lume în mod special, deoarece această planetă, în acest 
moment, vă poate ajuta să evoluaţi extraordinar. Deci, un răspuns la 
întrebarea de ce se întâmplă lucruri rele chiar şi oamenilor de bine este 
acela că, pur şi simplu, sufletele lor au ales să aibă asemenea experienţe 
şi au ales să se nască într-o lume care evoluează prin suferinţă. 

Mai există o întrebare care merită un răspuns: de ce viața pare 
uneori atât de nedreaptă? De multe ori se pare că oamenii care fac lucruri 
rele scapă, în ciuda celorlalţi care fac tot posibilul să fie buni. Mulţi par a 
fi chiar recompensaţi pentru lăcomia si comportamentul lor urât. Te 
întrebi: Oare Dumnezeu vede sau face ceva în legătură cu asta? Te simţi 
părăsit, ca şi cum te-ai afla într-o clasă cu mulţi copii obraznici şi fără 
niciun profesor care să-i disciplineze. Te simţi la mila nelegiuirii şi a 
lăcomiei. Unde este dreptatea? te întrebi atunci. 

Una dintre lecţiile pe care le învaţă omenirea este să definească 
binele şi răul şi să creeze legi în favoarea societăţii. Aceasta este una 
dintre provocările voastre. Cum să faceţi, ca fiinţe umane, să funcţioneze 
societatea? Descoperiţi răspunsul văzând ce nu funcţionează şi apoi 
încercând să remediaţi sau să ajustaţi erorile prin reguli şi legi. Trebuie 

să elaboraţi legi care să fie în armonie cu adevărul şi să-l susţină. Trebuie 
să învăţaţi să faceţi chiar voi dreptate, deşi mai operează şi o justiţie 
superioară — karma. 

Însă acţiunea karmei nu este întotdeauna evidentă pentru voi, acesta 
fiind un alt motiv pentru care justiţia pare să lipsească din lumea voastră. 
Karma este marele profesor şi lucrează din culise pentru a produce 
evoluţia tuturor într-un mod foarte înţelept şi măsurat. Trebuie 
menţionat faptul că situaţiile karmice sunt concepute pentru a vă învăţa, 
nu a vă pedepsi, aspect adesea neînțeles despre karmă. Viaţa pe planeta 
Pământ este o brambureală în care învăţaţi prin încercare şi eroare. În 
acest sens, deşi nu sunteţi niciodată singuri, sunteţi lăsaţi să acţionaţi 
singuri, aşa cum aţi lăsa un copil singur cu un nou puzzle pentru a-i da de 
capăt. Ştiţi că copilul îl va rezolva până la urmă, pentru că aveţi încredere 
în inteligenţa copilului, pe care a moştenit-o de la voi. 

Inteligența voastră ştie cât de bine se poate descurca copilul şi aşa 
este şi cu Marele Proiectant, care v-a pus la dispoziţie toate resursele de 
care aveţi nevoie pentru a vă rezolva propriile probleme. Iată de ce vă 
aflaţi aici: ca să învaţaţi, să evoluaţi, să vă dezvoltați, să creaţi, să iubiţi şi 
să slujiţi Întregului cu inteligenţa, curajul şi cu toate celelalte calităţi care 
v-au fost date. 

Toată lumea învaţă, iar profesorul tuturor este suferinţa. Există şi 
profesori mai blânzi: cărţile, vindecătorii, învățătorii spirituali, iubiții, 
prietenii şi alte persoane de ajutor. Dar procesul de învăţare este de aşa 
natură, încât oamenii fac mereu greşeli şi, astfel, rănesc sau dăunează 
altora. Nu poate fi altfel. Vi s-a dat un ego care creează o realitate 
iluzorie, care nu reflectă Adevărul, dar sunteţi meniţi să descoperiţi 
Adevărul. Îl descoperiţi, întâi urmând programarea defectuoasă până 
când vă provoacă atât de multă durere vouă şi celorlalţi, încât vă treziţi 
din acea programare şi găsiţi un alt mod de a trăi. 

Dacă priviţi greşelile făcute de ceilalţi pe parcurs ca fiind nedrepte, 
atunci aceasta ar fi o ocazie de a vă schimba viziunea cu alta care nu vă 
face să suferiţi. Când priviţi viaţa ca fiind rea sau nedreaptă sau oamenii 
ca fiind răi sau nedrepţi, asta nu vă ajută prea mult, deoarece vă face să 
suferiți. Dacă veţi găsi o modalitate de a privi lucrurile fără a vă provoca 
durere, atunci veţi fi găsit Adevărul. În felul acesta, ceilalţi oameni devin 


Totul este Graţie pag. 58 


profesorii voştri. Vă provocă să găsiţi o modalitate de a nu suferi din 
cauza comportamentului lor. 

Viaţa pare nedreaptă pentru ego, deoarece ego-ul vrea ca viaţa să fie 
într-un anumit fel. Dar viaţa nu este nedreaptă. Este aşa cum este pentru 
un motiv, iar acel motiv nu este nici nerezonabil, nici dur, nici nedrept. 
Are scopul să vă trezească din Iluzie şi să descoperiţi gloria naturii 
voastre divine. Povestea tuturor are un final fericit.» 

Capitolul 5: Calitățile adevărului 


«Adevărul în privinţa vieţii este revelat într-o zonă mai subtilă decât 
conştiinţa voastră obişnuită, care este dominată de gânduri şi de 
impresiile simţurilor. Explorând calităţile Adevărului, cum ar fi 
dragostea şi pacea, acest capitol vă va ajuta să vă familiarizați mai bine cu 
domeniul subtil, realitatea. 

Totuşi, acest lucru nu va fi foarte atrăgător pentru minte, deoarece 
din perspectiva sa, zona subtilă este prea „ireală” pentru a fi de vreun 
interes. Mintea este fascinată de lumea senzorială şi, cu atât mai mult, de 
propria sa lume imaginară, dar mai puţin de realitate. 

Pentru minte, a spune „Să explorăm tărâmul subtil” este ca şi cum ai 
spune „Să explorăm praful de pe Lună”. Aspectele acestui zone mai 
subtile nu par se distinge între ele mai mult decât s-ar distinge particulele 
de praf de pe Lună: “Praful de Lună este praf de pe Lună. Totul mi se 
pare la fel. Iubirea este iubire. Ce mare scofală?” 

Dar, bineînţeles, oricui este cu adevărat curios, cum ar fi un om de 
ştiinţă sau un explorator, i-ar plăcea să pună mâna pe praful lunar. Şi voi 
aveţi un Explorator Interior care este curios ce-i cu această dimensiune 
ascunsă a vieţii pe care o numim Adevărul. 

Este interesant, nu-i aşa, că poţi fi curios despre ceva despre care 
mintea ta nu este curioasă! De fapt, mintea este chiar obstacolul în 
această explorare. 

Cine sau ce este acest tu care este curios? Curiozitatea este una 
dintre calităţile Adevărului! Curiozitatea vine din fiinţa ta. Este o formă 
de dragoste, o expresie a iubirii pentru creaţie. 

Mintea presupune că ştie ce sunt dragostea, pacea, bucuria, 
recunoştinţa, curiozitatea şi puterea, fiindcă are cuvinte pentru ele. 
Cuvintele fac ca acestea să pară lucruri distincte, dar, de fapt, sunt calităţi 
diferite ale aceluiaşi lucru. Aşa cum fiecare culoare a curcubeului este o 
radiaţie diferită a aceleiaşi lumini, tot aşa iubirea, pacea, bucuria, 
recunoştinţa, curiozitatea şi puterea sunt radiaţii diferite ale Adevărului. 
Adevărul mai are şi alte calităţi. 

Adevărul este realitatea subiacentă, substratul creaţiei. Cu toate 
acestea, a spune că Adevărul stă la baza creaţiei îl face să pară separat de 
viaţă, deşi nu este. Adevărul nu poate fi separat de viaţă, pentru că el este 

viaţa. Însăşi Conştiinţa a creat viaţa şi o experimentează. A spune că 
Adevărul întrepătrunde viaţa ar fi mai exact, dar încă derutant. 

Deşi Adevărul este dificil de descris, este cea mai obişnuită 
experienţă. Nu există nimeni care să nu fi experimentat Adevărul, pentru 
că el este tot ceea ce există. Fără Adevăr, nu ar exista nicio experienţă. 
Prin urmare, un nume mai bun pentru Adevăr, pe care mulţi îl folosesc, 
ar putea fi Conştiinţa sau Conştienţa. Am putea spune că Adevărul este 
conştient. Conştiinţa este cea care a dat naştere vieţii, infuzează viaţa şi 
experimentează viaţa. 

Aşa cum apa poate fi descrisă prin calităţile sale, cum ar fi că este 
udă şi incoloră, şi Conştiinţa poate fi descrisă prin calităţile sale, chiar 
dacă aceste descrieri vor fi întotdeauna insuficiente. Calitățile speciale ale 
Adevărului pe care urmează să le explorăm sunt dragostea, pacea, 
recunoştinţa şi puterea. Să cercetăm mai întâi dragostea, despre care am 
vorbit deja destul de mult. 

Dacă ar fi să folosim un singur cuvânt pentru a descrie Adevărul, 
acela ar fi dragostea. Se apropie cel mai mult de natura Conştiinţei, 
natura vieţii şi natura Marelui Proiectant (care sunt toate acelaşi lucru). 
Iubirea este forța motivantă şi de atracţie de la temelia vieţii, care există 
pentru că iubirea a creat-o şi o susţine. Dacă nu ar fi dragostea, nimic nu 
ar exista. 

Acest lucru este valabil şi în viaţa voastră: Precum în Ceruri, aşa şi 
pe Pământ. Pentru a folosi un exemplu simplu, dacă oamenilor nu le-ar fi 
plăcut prăjiturile, nu le-ar fi creat sau nu ar continua să le creeze. Dacă 
nu le-ar fi plăcut să le fie cald, nu ar fi creat haine. Dacă nu le-ar fi plăcut 
să se exprime artistic, nu ar fi creat haine interesante. 

Uitaţi-vă în jur şi observați toate lucrurile pe care le iubiţi şi 
recunoaşteţi că voi sau altcineva le-a creat din dragoste. Chiar dacă 
altcineva le-a creat, voi aţi ales să le deţineţi. Ce anume din voi a făcut 
alegerea? Alegerea a fost făcută de iubirea voastră pentru ceva legat de 
ele. 

Ce-ar fi să priviţi lumea recunoscând că tot ceea ce există a apărut 
din dragoste şi este susţinut de dragoste? Ce-ar fi dacă aşa aţi percepe în 
mod obişnuit? Ce-ar fi dacă, de fiecare dată când priviţi ceva, aţi simți 
această dragoste? Această experienţă este starea voastră naturală şi nu 

este deloc o experienţă, adică, nu este una trecătoare. Sunteţi însăşi 
experienţa vieții. 

Iubirea este trăită de fiinţa voastră în fiecare moment. Aceasta este 
iubirea care întemeiază întreaga viaţă. Fiinţa voastră iubeşte viaţa, 
iubeşte existenţa şi iubeşte să experimenteze ceea ce a creat. Odată ce vă 
daţi seama că există această realitate fundamentală, puteţi să vă acordaţi 
la ea oricând doriţi. Experimentarea acestei realităţi nu este dificilă, dar 
trebuie să vreţi şi trebuie să alegeţi. În caz contrar, veţi continua să 
percepeţi ca de obicei şi veţi trece cu vederea realitatea subtilă. 

Pe parcursul evoluţiei voastre spirituale, începeţi să conştientizaţi 
realitatea subtilă din ce în ce mai mult. Iluminarea este experienţa de a fi 
în contact cu Adevărul în majoritatea timpului. Deşi cei care sunt 
luminaţi pot să nu rămână în contact cu Adevărul în permanenţă, totuşi, 
ei nu pierd niciodată din vedere existenţa sa şi se pot întoarce 
întotdeauna pe tărâmul subtil, pur şi simplu, dându-i atenţie. 

Trebuie dezvoltată o anumită abilitate de a simţi domeniul subtil. 
Acest lucru se realizează ca orice altceva: prin practică. Îndreptându-vă 
atenţia mereu şi mereu către tărâmul subtil, aşa cum se procedează în 
meditaţie, vi se îmbunătăţeşte capacitatea de a percepe acest tărâm şi de 
a vă păstra acea percepţie. Ca orice lucru care trebuie practicat, nu este 
suficient doar să citiţi despre el. Trebuie să exersaţi să vă focalizaţi 
atenţia la altceva decât la gândurile şi emoţiile obişnuite. 

La început, este greu să o faceţi, ca orice lucru nou. Dar cu cât 
practicaţi mai mult să fiţi prezenţi în tărâmul subtil, cu atât devine mai 
uşor. Prin această practică, creaţi conexiuni în creier care vor face ca 
legătura cu tărâmul subtil să devină mai naturală şi mai automată. Odată 
dezvoltate aceste conexiuni, veţi fi „învăţat” cum să faceţi acest lucru. Şi 
atâta timp cât veţi continua să utilizaţi această capacitate, o veţi păstra. 

Dar de ce, aţi putea întreba, să vă dezvoltați o sensibilitate mai mare 
faţă de domeniul subtil? Mintea nu este interesată de acest lucru, însă 
altcineva este interesat, care se trezeşte în voi şi este împins să se 
cunoască pe sine mai pe deplin. La un moment dat al evoluţiei spirituale, 
deveniți curioşi să aflaţi cine sunteţi şi ce se întâmplă cu adevărat. 
Iubirea voastră se îndreaptă spre Adevăr şi nu mai sunteţi atât de 
interesaţi de cum arătaţi fizic şi cât aveţi în contul bancar. Alte lucruri, 

chestiuni mai profunde, încep să conteze mai mult decât atracțiile şi 
ataşamentele ego-ului. 

Este un mister, nu-i aşa? Cum se întâmplă această evoluţie? Pur şi 
simplu, se întâmplă, nu-i aşa? Nu voi aţi provocat-o să se întâmple. Aşa 
cum floarea înfloreşte în mod natural, la fel şi voi. Sunteţi proiectaţi să 
înfloriţi spiritual la un anumit moment dat. Am putea spune că sunteţi 
programaţi să vă treziţi la adevărata voastră natură. Însă nu este o 
programare obişnuită, ci mai degrabă o programare destinată să 
întrerupă sau să transforme programarea obişnuită! 

Dragostea iubeşte personajul şi, de asemenea, îi place să se trezească 
din acel personaj. Ce distracţie! Iubirea este acel entuziasm, acea bucurie 
de a experimenta ceva nou, acel simţ al delectării. Tot ceea ce se simte 
minunat în interior — pacea, fericirea, entuziasmul, distracţia, 
curiozitatea, recunoştinţa, forța, claritatea — este iubire. Fiecare emoție 
plăcută pe care o puteţi numi sau simţi este o aromă a iubirii. 

Opriţi-vă doar o clipă şi simţiţi dragostea. Este uşor să o simţiţi. 
Dacă nu o regăsiţi imediat, amintiţi-vă un moment în care aţi simţit 
dragoste. Aceasta este o utilizare excelentă a memoriei. Apoi observați 
cum se simte iubirea în corp. Observaţi energia subtilă a iubirii. 
Observaţi cum se imprimă în corpul subtil-energetic. Iubirea este o 
experienţă energetică! Acesta este tărâmul subtil. 

Vă puteţi linişti şi vă puteţi schimba starea de conştiinţă oricând 
doriţi, pur şi simplu, concentrându-vă pe experienţa energetică a iubirii 
sau evocând dragostea din amintire. Dragostea poate fi evocată, de 
asemenea, privind anumite imagini sau videoclipuri, cum ar fi apusurile 
de soare sau căţeluşii, şi ascultând o muzică înălţătoare. Şi, desigur, 
mâncărurile şi lucrurile preferate, cum ar fi păturile confortabile şi alte 
lucruri plăcute, vă pot ajuta să vă amintiţi cum este dragostea. Cu cât vă 
obişnuiţi să daţi atenţie unor astfel de lucruri, unei iubiri care există deja 
în mediul vostru, cu atât va fi mai uşor să evocaţi iubirea în situaţii mai 
provocatoare. Evocarea iubirii şi simţirea energiei iubirii în acest fel este 
o practică spirituală foarte valoroasă. 

V-ar putea fi de folos un exemplu care ilustrează diferenţa dintre 
percepțiile minţii şi cele ale Inimii. Un pod, de exemplu. Ce minune este 
un pod! A fost construit doar pentru voi şi, de asemenea, de voi, dintr-o 
perspectivă mai vastă. A fost nevoie de tot ce se ştie până acum pentru a-l 

crea şi a-l susţine. Nu numai că a fost conceput cu dragoste şi născut din 
dragoste, ci şi este folosit şi întreţinut cu dragoste. Aşa priveşte un pod 
Inima voastră, deşi s-ar putea spune mult mai multe despre un pod din 
perspectiva Inimii. 

Însă mintea vede acelaşi pod destul de diferit şi niciuna dintre 
percepțiile sale nu le include pe cele tocmai menţionate. Mintea vede un 
pod şi gândeşte: “Este vechi. S-ar putea prăbuşi — şi atunci ce s-ar 
întâmpla? Asta ar fi o moarte teribilă, să cazi în apă. Cum au construit 
treaba asta? Nu-mi place să conduc maşina pe poduri. Nu pot privi în jos. 
Am auzit că s-a cheltuit prea mult pentru asta. Ce risipă din banii 
contribuabililor! Corupţia din acest oraş este cumplită.” Toate aceste 
gânduri ar putea veni la câteva secunde unul după celălalt. Dar în ce 
scop? 

Această ultimă întrebare este deosebit de importantă, pentru că dacă 
nu examinaţi astfel de gânduri, ele ar părea normale, fără probleme şi 
chiar utile. Şi, din perspectiva minţii, toate sunt adevărate — doar nu aţi 
vrea ca podul să se prăbuşească când sunteţi pe el! S-ar putea chiar să 
credeţi că acest gând vă protejează, dar chiar aşa să fie?! 

Adevărul despre astfel de gânduri este că, la o analiză atentă, nu 
puteţi găsi niciunul care să vă fie de folos, iar fiecare dintre ele vă 
menţine într-o stare de crispare, separați de percepțiile Inimii, care se 
simt minunat. Dacă aţi avea de ales, ce gânduri aţi prefera: pe ale Inimii 
sau pe ale minţii? Odată ce vă daţi seama că există o alternativă la 
percepțiile minţii, aveţi de ales. 

Trecerea de la percepțiile minţii la cele ale Inimii este o acţiune de 
forță şi de împuternicire care vă va schimba viaţa. Schimbându-vă 
viziunea asupra realităţii, se modifică şi cum simţiţi realitatea şi pe cei 
din jur. Nu doar că perspectiva Inimii este adevărată şi se simte plăcut, 
dar îi şi ajută pe toţi cei din jur să se schimbe şi să se simtă şi ei mai bine. 

Abordarea Inimii este şi practică, pentru că atunci când te simţi bine 
şi contribui la bunăstarea altora, viaţa ta curge mai lin. Iată de ce: 

- Eşti mai puţin stresat şi mai prezent. 

- Ai mai multă energie şi inteligenţă la dispoziţie. 

- Iei decizii mai înțelepte şi faci mai puţine greşeli. 

- Eşti mai uşor de ghidat intuitiv. 

- Şi eşti mai îngăduitor, mai iubitor, mai plin de compasiune, mai 
creativ şi mai amuzant. 

Poţi spune aşa ceva despre percepțiile minţii?! Au ca rezultat 
contrariul, nu-i aşa?! 

Când spun minte, nu mă refer la inteligenţă, la capacitatea de 
gândire raţională, care este disponibilă atât Inimii, cât şi ego-ului. Mintea 
la care mă refer este mintea egotică, vocea din cap. Această voce nu este 
vocea inteligenţei, ci vocea ego-ului, un aspect primitiv orientat spre 
supravieţuire, care, de fapt, nici nu prea slujeşte foarte bine la 
supravieţuire, cel puţin nu în lumea de astăzi. Inteligența vie din voi ştie 
cum să construiască acel pod. Asta chiar că este de folos. 

Dar, în fond, dragostea este ceea ce a creat podul. Fără dragoste, nu 
ar exista niciun pod. Dragostea v-a folosit inteligenţa pentru a-l construi. 
Dragostea este mâna lui Dumnezeu, am putea spune, iar inteligenţa este 
instrumentul din acea mână. Desigur, şi inteligenţa este iubire, ca şi orice 
altceva ce poţi vedea, simţi sau numi. Totul este un dar, creat din însăşi 
substanţa Dumnezeiască, de către Dumnezeu, pentru Dumnezeu. Iar 
acest Dumnezeu este, într-un cuvânt, iubire. 

Această iubire se află la baza a orice şi conduce totul. Să luăm 
covorul frumos pe care călcaţi în fiecare zi: Cine a îngrijit şi tuns oile a 
căror lână a fost folosită? Cine a tors şi vopsit cu grijă lâna? Ce plante s- 
au cultivat pentru a face vopseaua? Cine a ales culorile cu grijă? Cine a 
proiectat cu atenţie modelul şi a ţesut lâna? Cine a inventat cu multă 
inteligenţă războiul de ţesut? Ce copac s-a sacrificat pentru fabricarea 
războiului? Cu sudoarea cui a fost cărat covorul până în port? Cine a 
petrecut câteva săptămâni pe nava care a transportat-o peste ocean? Cine 
şi-a riscat viața pentru a fora după petrolul folosit la transportul cu 
vaporul? Cine a pus la punct afacerea pentru a vinde covorul? Cine i-a 
născut pe toţi cei implicaţi? Ce şi cine i-a ajutat să supravieţuiască 
suficient de mult timp pentru a face toate acestea? A fost nevoie de toată 
creaţia şi de tot ce s-a întâmplat vreodată pentru a crea acel covor şi 
pentru ca să fie aşa cum este acum. 

Totul este interconectat şi interdependent, iar ceea ce leagă totul şi 
de ce depinde totul este iubirea. Dacă am scoate iubirea din tablou, ceea 
ce ar fi imposibil, lumea voastră s-ar destrăma. Nu ar funcţiona. Lumea 


Totul este Graţie pag. 65 


voastră funcţionează doar în măsura în care dragostea acţionează din 
culise. 

Vedeţi acest lucru în lumea voastră de astăzi: lucrurile nu 
funcţionează bine şi oamenii suferă, din cauză că percepțiile minţii le 
domină pe cele ale Inimii. Când guvernează viziunea minţii, faptul că 
viaţa este interconectată este trecut cu vederea sau neapreciat. Pierdeţi 
legătura cu ceea ce este real şi adevărat în viaţă, cu esenţa voastră, cu 
ceea ce este important şi cu ceea ce vă poate face fericiţi cu adevărat. 

Când se întâmplă acest lucru, te simţi gol şi cauţi să umpli acel gol 
prin achiziţii materiale şi putere lumească. Dar când încerci să remediezi 
nefericirea prin dobândirea de obiecte şi putere este ca şi cum ai încerca 
să umpli o găleată care are o gaură în ea: Nu vei avea niciodată destul 
pentru a o umple. Deci aşa este lumea voastră. Oamenii înţeleg greşit. În 
loc să atace cauza suferinţei lor, care este mentalitatea lor greşită, 
oamenii încearcă să potrivească viaţa la dorinţele şi viziunea lor greşită. 
Însă numai Adevărul vă poate elibera de percepțiile greşite ale ego-ului. 

Adevărul care eliberează nu este doar o înţelegere intelectuală a 
Adevărului, deşi este şi aceasta importantă, ci o realizare mai profundă, 
experienţa concretă a adevăratei voastre naturi ca iubire. Şi, în privinţa 
asta, sper să vă pot ajuta. Sunt aici pentru a vă ajuta să priviţi prin ochii 
iubirii. 

Aşadar, priveşte în jur. Acea masă nu este doar o masă; are o 
Prezenţă proprie. Are o conştiinţă proprie, o viaţă palpabilă pentru cei 
care şi-au antrenat simţurile subtile. Deschide-te la posibilitatea de a 
experimenta masa aşa cum este ea, aici şi acum, fără nicio etichetă, fără a 
te gândi că ar fi un obiect neînsufleţit. Nimic nu este neînsufleţit. 
Cuvintele scot viaţa din viaţă. Dar viaţa se numeşte viaţă pentru că este 
vie. Tot ceea ce trăieşti face parte dintr-o realitate vie care este aici 
pentru tine şi care, de fapt, eşti chiar tu. 

Ştiinţa confirmă natura animată a vieţii. La nivel atomic şi 
subatomic, totul este în continuă mişcare: viu. Şi la acel nivel, nu există 
diferenţe, doar atomi şi particule subatomice care fac ceea ce fac. Totul 
este alcătuit din aceeaşi substanţă. Dacă mergi şi mai în profunzime, ceea 
ce găseşti este Congştiinţa. Toată viaţa este conştientă: trăieşte, simte şi 
trimite informaţii înapoi Creatorului şi Întregului din care face parte. Ce- 
ar fi dacă ai înţelege asta cu adevărat?! Cum s-ar schimba modul în care 

percepi multe lucruri pe care le vezi acum ca fiind neînsufleţite? Ai păşi 
mai cu grijă prin viață? Ai simţi mai multă recunoştinţă pentru tot? 

Vezi cum influențează convingerile pe care le ai despre lucruri 
experienţa ta cu ele? Vezi cum credinţa că ceva ar fi lipsit de viaţă sau 
neînsufleţit chiar îl face să fie aşa în realitatea ta imaginară şi, astfel, 
devine realitatea pe care o experimentezi? Ceea ce crezi devine adevărat 
pentru tine, chiar dacă nu este. 

Deci asta se întâmplă: credinţele tale fac ca anumite lucruri să pară 
reale şi experimentezi realitatea creată de credinţele tale, nu realitatea 
aşa cum este ea de fapt. Pentru a experimenta viaţa aşa cum este cu 
adevărat, trebuie să vezi realitatea aşa cum este cu adevărat. Doar aşa 
poţi fi fericit. Realitatea, aşa cum este ea, te va face fericit. Însă realitatea 
ta imaginară te face nefericit. Nu există nefericire în realitate, când eşti în 
legătură cu adevărul. Adevărul este bun. 

Fără imaginaţia şi ideile şi convingerile tale greşite, ar fi imposibil să 
trăieşti altceva decât iubirea şi celelalte calităţi ale adevărului. Însă prin 
aportul imaginaţiei poţi experimenta altceva, cum ar fi frica şi limitarea, 
care este doar un concept, şi ai deplina libertate să o faci. 

Tu eşti creatorul suferinţei tale. Singurul rol pe care îl joacă 
Dumnezeu aici este să-ţi permită să o faci sau, mai degrabă, să-şi permită 
să o facă, din moment ce tu nu eşti separat de Dumnezeu. Dumnezeu nu 
ţi-a făcut nimic. Singur ţi-ai creat o realitate imaginară, cu ajutorul ego- 
ului şi a altor programe. Şi, bineînţeles, nici măcar nu există o persoană 
separată care a făcut asta, ci este doar Dumnezeu care se joacă de-a v-aţi 
ascunselea cu Sine, lucru făcut posibil prin programare. Nu există niciun 
tu separat , ci doar Dumnezeu care se preface că ar fi tu pentru o vreme. 
Ce mai distracţie! 

Este distractiv să te prefaci când ştii că te prefaci. Când descoperi 
Adevărul, vezi acest lucru — că te prefăceai că ai fi personajul, te prefăceai 
că eşti în contradicţie cu viaţa, te prefăceai că eşti singur, slab, limitat şi 
înfricoşat. Dacă ai fi Dumnezeu (şi chiar eşti), ce altceva ai alege ca 
provocare decât să experimentezi opusul Adevărului?! Designerul a creat 
lumi peste lumi ca să exploreze posibilităţile nesfârşite pe care le prezintă 
opusul Adevărului. 

Pacea este o altă calitate a Adevărului, o altă aromă a Sinelui tău 
adevărat. Oricine poate simţi pacea, fie şi pentru scurt timp. Pe măsură 

ce progresezi pe calea spirituală, simţi o pace şi o serenitate tot mai mare. 
Viaţa nu te mai copleşeşte. Lucrurile se întâmplă, le experimentezi şi apoi 
dispar fără urme. Eşti purtat mereu de un sentiment de linişte interioară 
şi egalitate sufletească. 

În schimb, în starea egotică de conştiinţă, trăirea este foarte diferită: 
Lucrurile se întâmplă şi apoi te gândeşti la ele. Ele rămân în imaginaţia ta 
şi, eventual, în corpul tău ca emoţii. Oricând te gândeşti la ceea ce 
trăieşti, te desprinzi de realitate şi te muţi într-o realitate virtuală: acea 
continuă dramă şi saga ce povesteşte despre tine, în care emoţiile 
generate de gânduri par a fi dovada că ceea ce îţi spui ar fi adevărat. 
Realitatea virtuală se auto-întăreşte într-atât de mult, încât devine dificil 
să mai receptezi şi altceva decât povestea ce ţi-o spui despre realitate! 

Poveştile nu pot fi niciodată liniştite, deoarece, prin definiţie, o 
poveste bună are dramă, tensiune, conflict, probleme, dorinţe, frici şi alte 
emoţii. Pe de altă parte, o poveste bună scade tensiunea într-o rezolvare 
fericită la un moment dat. Nimănui nu-i place să rămână agăţat, 
neterminat, în suspans. Şi totuşi, poveştile oamenilor nu prea oferă 
scăpare de dramatism, probleme şi emoţii. Sfârşitul fericit nu vine 
niciodată, cu excepţia unui scurt răgaz ici şi colo, până când începe 
următoarea dramă. 

Dar viaţa nu este deloc o dramă. Poate că viaţa personajului este, 
dar viaţa în sine nu este. Când există un tu, vei trăi drama. Iar când acel 
tu pică, te trezeşti dintr-o dată în Acum. Şi iată, nu mai e nicio dramă! 
Nici nu poate exista vreo dramă în Acum, pentru că timpul nu există. 
Când nu există timp, nu există nici poveste. Când nu există poveste, nu 
există nici un tu imaginar. 

De aceea există pace şi linişte sufletească în Acum. Vei găsi pacea în 
experienţa simplă a momentului prezent, pentru că nu mai există niciun 
tu care să caute fericirea în altă parte. 

Este frustrant şi epuizant să cauţi ceva ce nu poţi găsi. Iar 
sentimentul că îţi lipseşte ceva ce ai nevoie este tulburător, opusul liniştii 
interioare. Acest sentiment că nu poţi să te odihneşti niciodată, sau doar 
să fii, este specific stării egotice de conştiinţă şi motivul pentru care ea 
oferă atât de puţină pace. Nu poate exista pace dacă crezi că ai nevoie de 
ceva înainte de a putea fi în pace. Acesta este jocul de-a alba-neagra pe 

care îl joacă ego-ul: “Pacea nu-i aici, aşa că trebuie să o cauţi dincolo. 
Ups, nu-i nici acolo. Continuă să cauţi!” Uite-aşa te păcăleşte. 

Pacea este greu de dobândit în starea egotică de conştiinţă, deoarece, 
dacă ai găsi-o vreodată, nu ai mai fi în starea egotică de conştiinţă. Acea 
stare este concepută pentru a se auto-susţine. Aşa că nu vei găsi pacea 
acolo. Ego-ul nu vrea să o găseşti. 

Cum este pacea? Aş putea s-o descriu, dar ştii deja cum este şi ai 
putea s-o descrii singur. Totuşi, ai avut vreodată cu adevărat experienţa 
păcii? Cum se simte pacea la un nivel energetic subtil? Când simţi pacea, 
cum se simte corpul tău? Unde anume se simte pacea? Dacă rămâi o 
vreme în acea experienţă, vei vedea că pacea are o aromă unică. Nu 
„miroase” la fel ca iubirea. 

Pentru a evoca pacea, trebuie doar să respiri încet şi profund, apoi să 
stai liniştit pentru câteva clipe şi să te imaginezi stând lângă un lac 
liniştit, într-o pădure liniştită sau în alt loc care este liniştit şi tăcut. 
Liniştea şi tăcerea sunt specifice păcii, aşa că atunci când corpul este 
liniştit şi mintea este liniştită, precum în meditaţie, inviţi experienţa 
păcii. 

Alţi termeni care descriu pacea ar fi unimea, vacuitatea, neantul şi 
nemişcarea. Nimic nu te agită, deoarece simţi că nimic nu este separat de 
tine ca să te poată agita. Prin urmare, poţi evoca pacea imaginându-te 
într-un loc îndepărtat, cum ar fi pe un vârf de munte, unde te simţi 
complet solitar. Această solitudine nu este singurătate, ci o unire-cu- 
totul, în care te simţiţi complet, întreg şi una cu Tot-ceea-ce-există. 

Una dintre cele mai accesibile calități ale Adevărului este 
recunoştinţa, deoarece există nenumărate ocazii în viaţa de zi cu zi de a 
simţi recunoştinţă. Întâlneşti mereu lucruri pentru care poţi fii 
recunoscător, dacă eşti dispus să le observi. De asemenea, o practică 
excelentă este să stai liniştit şi să-ţi aduci aminte motivele pentru care 
poţi fi recunoscător. Decizia de a spune „Mulţumesc” lucrurilor, 
oamenilor şi altor aspecte ale creaţiei este un act de forţă. 

Exprimarea recunoştinţei este atât de puternică, pentru că îţi 
deschide Inima şi, atunci când Inima ţi-este deschisă, te simţi fericit! 
Motivul este că o Inimă deschisă permite iubirii să curgă de la tine către 
ceilalţi şi către lume. Acest flux de iubire este actul suprem, scopul tău 
fundamental de a trăi ca fiinţă umană. Cel mai important lucru pe care îl 

poţi face pentru tine şi pentru această lume este să-ţi deschizi poarta 
către iubire. Poate că recunoştinţa este cel mai bun mod de a-ţi deschide 
inima, fiindcă este cel mai uşor. 

Există mai multe feluri de a evoca recunoştinţa. Cel mai simplu este 
să spui direct „Mulţumesc” cuiva sau pentru ceva. Poţi mulţumi aerului, 
copacilor, ploii, soarelui, solului şi alimentelor. Şi nu uita de fermierii 
care cultivă mâncarea, de camionagii care o transportă, de negustorii 
care ţi-o vând şi aşa mai departe. Toate lucrurile fiind interconectate şi 
interdependente, înseamnă că totul este demn de recunoştinţa ta. Fiecare 
lucru pe care îl poţi numi sau gândi şi fiecare fiinţă vie este un motiv de 
recunoştinţă. 

Frumuseţea recunoştinţei constă nu doar în faptul că există atâtea 
motive de gratitudine, dar şi că nu contează pentru ce eşti recunoscător, 
deoarece efectul este acelaşi. Recunoştinţa pentru o piatră îţi poate 
deschide Inima la fel de uşor ca cea pentru partenerul drag ori pentru 
copilul tău. 

Inima se deschide uşor atunci când ai această intenţie. Spunând 
„Mulţumesc”, exprimi această intenţie. Este ca şi cum ai spune: „Aleg să- 
mi exprim recunoştinţa acum, pentru că vreau să simt iubirea, pacea şi 
bucuria”. A spune „Mulţumesc” este o intenţie, o alegere a dragostei şi 
bunătăţii. 

Unul dintre motivele pentru care este atât de uşor să spui 
„Mulţumesc” este acela că ai fost instruit să o faci în anumite momente. 
Exprimarea recunoştinței este una din condiţionările tale! Mai sunt şi 
alte amabilităţi ce ţin de condiţionările voastre, de exemplu, să spui „Vă 
rog” sau să semnezi scrisorile „Cu stimă” sau „Cu afecţiune”. Ele există 
pentru că oamenii au observat că iubirea are puterea de a-i ajuta să 
obţină sprijin şi cooperare şi să le netezească drumul vieţii. Chiar şi 
pentru acest lucru poţi fi recunoscător. Condiţionările nu sunt neapărat 
rele. 

Exersând mai des formula „Mulţumesc”, te poţi condiţiona să simţi 
mai des gratitudine. Îţi poate intra în obicei să spui „Mulţumesc” multor 
lucruri din viaţa ta, nu doar în situaţiile obişnuite. A fi recunoscător şi 
iubitor poate deveni un obicei! Întrucât adevăratul tău Sine este mereu 
recunoscător şi iubitor, dacă te antrenezi să simţi mai des recunoştinţa şi 
iubirea, vei rămâne în legătură cu adevăratul tău Sine. 


Totul este Graţie pag. 70 


O metodă simplă pentru evocarea recunoştinţei este să faci o listă cu 
lucrurile pentru care eşti recunoscător. Cel mai uşor este să începi cu 
lucrurile pentru care ego-ul tău este recunoscător: confort, lucruri 
frumoase, animale de companie, persoane dragi, lumina soarelui, o 
maşină nouă, o slujbă bună, o casă frumoasă, o prăjitură cu ciocolată, un 
duş fierbinte. 

Dar dacă nu ai acele lucruri, poţi fi totuşi recunoscător? Fii 
recunoscător pentru ce ai şi aşa nu vei suferi pentru ceea ce nu ai. 

Şi oare n-ai putea fi recunoscător chiar şi pentru dificultăţile şi aşa- 
numitele probleme ale tale, acele chestiuni pe care ego-ul tău nu le 
agreează, dar adevăratul tău Sine le primeşte cu bucurie?! Alternativa ar 
fi să nu accepţi cum stau lucrurile şi să suferi din cauza lor. Recunoştinţa 
este o opţiune mult mai bună. Cu cât situaţia este mai grea, cu atât este 
mai necesară recunoştinţa, căci altfel te vei chinui mai mult. Dificultăţile 
te învaţă asta. Te învaţă cum să fii fericit indiferent de situaţie. Ce dar, ce 
har! Este un act de forţă să incluzi şi lucruri dificile pe acea listă a 
gratitudinii. Este un mod excelent de a învinge negativitatea ego-ului şi 
împotrivirea lui la ce aduce viaţa. 

De exemplu, dacă ai de-a face cu o problemă de sănătate, poţi spune 
„Sunt recunoscător pentru ocazia de a învăţa ceva din aceasta. Sunt 
recunoscător că voi descoperi cum va fi această experienţă. Sunt 
recunoscător pentru medicii şi asistentele care se dedică pentru a mă 
ajuta. Sunt recunoscător că există soluţii. Sunt recunoscător că încă pot 
să fac o mulţime de lucruri. Sunt recunoscător pentru toate părţile 
corpului meu care încă funcţionează. Sunt recunoscător pentru 
compasiunea şi grija pe care mi-o acordă prietenii şi alte persoane. Sunt 
recunoscător că sunt în viaţă. Sunt recunoscător că am avut parte de 
mulţi ani de sănătate. Sunt recunoscător pentru puterea interioară şi 
înțelepciunea de a vedea lucrurile în acest mod pozitiv”. 

Asta înseamnă să priveşti partea luminoasă sau să vezi paharul pe 
jumătate plin şi este antidotul pentru viziunea minţii egotice. Focalizarea 
atenţiei asupra aspetelor pozitive îţi poate transforma viaţa. Asta nu 
înseamnă să te prefaci că lucrurile sunt în regulă atunci când nu sunt, ci 
să recunoşti că multe lucruri sunt bune chiar şi atunci când altele nu 
sunt. Asta înseamnă a vedea întregul adevăr despre o situaţie, nu doar 
adevărul ego-ului, nu doar partea negativă. 

Avantajul de a vedea întregul adevăr este că te ajută să faci faţă 
situaţiilor, oferindu-ţi acces la ceea ce ai nevoie pentru a face faţă: 
compasiune, acceptare, forţă, răbdare, înţelepciune, intuiţie şi răbdare. 
Viziunea pozitivă îţi transformă conştiinţa şi te ajută să-ţi accesezi 
resursele interioare care ţi-au fost date pentru a te ajuta în această viaţă. 

Adeseori, lecţia pe care o înveţi în perioadele dificile are un impact 
mai puternic. Când vorbim de forţă, poate că te gândeşti la rezistenţă, 
perseverenţă, hotărâre sau forţă fizică. Dar ceea ce-ţi permite să fii 
puternic şi perseverent este iubirea, dragostea pentru viaţă sau dragostea 
pentru ceva ori cineva. Iubirea este forţa din spatele tuturor felurilor de 
puteri şi curaj. Ce mai mare putere este capacitatea de a iubi şi de a 
rămâne pozitiv în faţa unei provocări. În lipsa unor astfel de provocări, 
oamenii nici nu-şi dau seama cât sunt de puternici sau cât de mult iubesc 
viaţa sau pe ceilalţi. Dificultăţile sunt o ocazie de a-ţi învinge fricile şi a-ţi 
descoperi rezistenţa, curajul şi dragostea. Ele sunt o ocazie pentru ca 
adevăratul Sine să facă un pas înainte şi calităţile sale să fie dezvoltate şi 
exprimate pe mai departe prin forma ta umană. Desigur, nu toată lumea 
descoperă acest lucru, dar aveţi toată eternitatea la dispoziţie. 

O altă calitate a adevărului este puterea interioară sau tăria. Tăria 
este disponibilitatea de a adera şi de a susţine adevărul, iubirea, 
bunătatea, compasiunea, pacea, unitatea, acceptarea şi toleranța. Ego-ul 
luptă în orice mod pentru ceea ce crede el că ar fi corect şi adevărat, în 
timp ce Sinele adevărat apără hotărât ceea ce este universal adevărat, 
Adevărul. Una dintre lecţiile de viaţă este învăţarea diferenţei dintre 
adevărul ego-ului şi Adevăr. Dacă viaţa se întemeiază pe dragoste, pace şi 
alte calităţi ale Adevărului, atunci aceste calităţi trebuie să ghideze şi 
existenţa oamenilor. Când nu se întâmplă aşa, atunci oamenii se 
comportă împotriva vieţii, ceea ce se dovedeşte a fi rău pentru toţi. O 
lume care nu se bazează pe principiile călăuzitoare ale iubirii şi păcii nu 
este o lume în care cineva ar vrea să trăiască. Aceasta este o dovadă 
suficientă a validității acestor principii. 

Merită să lupţi pentru aceste principii universale, dar tocmai aici e 
problema. Ai merge la război pentru adevăr, ai ucide oameni pentru 
dragoste şi pace? Asta ar avea sens numai pentru ego, caz în care el 
înțelege adevărul în mod distorsionat. Ego-ul merge la război din ură sau 
răzbunare, pentru a obţine mai mult din ceea ce îşi doreşte sau pentru că 

crede că ar fi necesar ca să supravieţuiască sau a fi în siguranţă. Cu toate 
acestea, uciderea altora din aceste motive, chiar şi din convingerea că 
asta ţi-ar asigura propria supravieţuire sau protecţie, este o strategie 
proastă. 

Războiul nu duce decât la şi mai multă violenţă, ură şi teamă, adică 
înseşi motivele care au făcut ca războiul să pară necesar. În plus, 
împotrivirea la viaţă în acest fel face victime nu numai printre cei care 
suferă pierderi, ci şi printre cei care câştigă, deoarece uciderea este anti- 
viaţă şi anti-iubire. Ai nevoie de multe argumente şi raţionalizare ca să te 
autoconvingi că uciderea altora ar fi în regulă. Nimeni nu câştigă din 
război. Toată lumea pierde. 

Lupta pentru Adevăr nu are loc pe câmpul de bătălie. Ci ea semnifică 
să-ţi trăieşti viaţa în aşa fel ca dragostea şi pacea să aibă mai mare 
valoare pentru tine decât obiectivele şi valorile egotice, dacă acestea din 
urmă intră în conflict cu Adevărul. A apăra Adevărul înseamnă a crede 
ferm în compasiune, iubire, pace şi acceptare — adică în bunătate — când 
ţi se opun forţe ce acţionează împotriva acestor valori. 

Războaiele pot părea că îţi menţin siguranţa, însă cea care o face este 
dragostea, nu forţa brută. Iubirea construieşte societăţile şi le susţine. 
Iubirea stă la baza colaborării care permite societăţilor să înflorească. 
Acelaşi lucru ar fi valabil şi pentru întreaga lume, dacă oamenii ar învăţa 
să coopereze la scară globală. 

Războiul este o aberaţie, de care lumea voastră se va debarasa într-o 
zi, deşi încă nu este pregătită să o facă. Războiul nu arată tărie, ci 
slăbiciune, deoarece provine din frică şi lăcomie, care sunt nişte poziţii 
deficitare. Frica şi lăcomia provin din credinţa în lipsuri şi separare, 
credinţa că nu ai suficiente resurse şi că trebuie să lupţi pentru a 
supravieţui. Acesta este punctul de vedere al ego-ului, care este greşit. 
Supraviețuirea este susţinută şi uşurată prin cooperare, nu prin conflict. 
Odată ce omenirea va afla asta, veţi înceta să vă luptaţi şi veţi începe să vă 
hrăniţi reciproc. 

Hrănindu-vă şi ajutându-vă reciproc, îngrijindu-vă şi având milă 
unii față de alţii, acceptându-vă şi iubindu-vă unii pe alţii şi făcând 
acelaşi lucru cu animalele şi mediul care vă susţine, numai aşa puteţi 
supravieţui şi prospera cel mai bine. 

Aceasta este o reţetă atât de simplă şi plină de satisfacţii şi, totuşi, 
atât de dificil de aplicat pentru ego. Ego-ului îi este frică să iubească şi să 
ofere. Se teme că nu îi va mai ajunge pentru sine şi se teme că bunătatea 
şi generozitatea îl vor face vulnerabil. După cum, probabil, sunteţi de 
acord, această viziune este primitivă şi mioapă. 

Chiar dacă voi sunteţi devotați iubirii şi păcii, dacă însă cei care 
deţin puterea nu sunt, veţi trăi într-o lume a conflictelor. Totuşi, până la 
urmă, Adevărul va triumfa, pentru că întotdeauna reuşeşte. Însă până 
atunci, faceţi tot posibilul pentru a rămâne fideli iubirii şi păcii, trăiţi 
după aceste principii şi susţineţi-le atunci când este necesar prin 
acţiunile şi vorbirea voastră, dar fără violenţă. 

Violenţa nu este niciodată calea, nici măcar în lumea incertă de 
astăzi. „Dar cei care au puşti şi arme nucleare ne vor ucide. Trebuie să ne 
apărăm”, veţi răspunde. Această afirmaţie presupune că tăria provine din 
forţa militară, deşi nu este aşa. Tăria provine din dragoste. Iubirea vă dă 
putere, îi întăreşte pe ceilalţi şi atrage ceea ce aveţi nevoie. În plus, numai 
iubirea poate transforma inimile şi minţile. Nu veţi influenţa ale naţiuni 
luptând împotriva lor. Nu le puteţi agresa şi apoi să le cereţi să aibă 
încredere şi să coopereze cu voi. Se întâmplă exact opusul, iar ura 
continuă de generaţii. Ştiţi asta. Este evident şi, totuşi, războiul continuă, 
pentru că vă ziceţi că aşa trebuie. 

Sunteţi mai puternici decat credeţi. Însă această forţă nu provine din 
arme, ci din capacitatea voastră de a vă uni şi a nu ceda fricii, războiului 
şi violenţei. Dacă mai mulţi oameni ar apăra principiile iubirii şi păcii, 
mulțimile ar putea depăşi mentalitatea actuală bazată pe frică, ură şi 
lăcomie şi menţinerea acestor valori prin violenţă. 

Războiul şi violenţa domină pentru că le permiteţi, pentru că 
consideraţi că aşa trebuie să fie. Dacă n-aţi mai crede acest lucru, lumea 
s-ar transforma. Aţi alege alte persoane în funcţii de răspundere şi nu aţi 
mai tolera cruzimile săvârşite de unele guverne. Le-aţi oferi ajutor 
celorlalte popoare, în loc de arme şi bombe. Le-aţi „omori cu bunătatea”, 
după cum se zice. Şi funcţionează! Funcţionează între indivizi şi poate 
funcţiona şi între naţiuni. Cheia este să nu mai credeţi că războiul ar fi 
necesar şi să nu mai toleraţi războiul şi violenţa, fiindcă există o altă cale: 
iubirea aproapelui. 

Dacă sunteţi dedicați principiului iubirii, veţi acţiona ca atare: Vă 
veţi uni pentru a vă retrage sprijinul pentru maşinăria de război. Veţi 
protesta împotriva acţiunilor militare şi vă veţi exprima sentimentele în 
faţa reprezentanţilor voştri. Veţi căuta să alegeţi oameni care nu susţin 
războiul. Veţi acorda ajutor ţărilor mai puţin norocoase decât a voastră. 
Le veţi spune copiilor că războiul nu este acceptabil şi nici necesar. Îi veţi 
învăţa că există o cale mai bună: iubirea. 

Dacă susţineţi că aceste lucruri nu sunt suficiente, vă înşelaţi. Pur şi 
simplu, nu sunt destui oameni care le fac. Încurajaţi oamenii să vi se 
alăture în aceste acţiuni. Dacă vor acţiona destui oameni, lumea voastră 
se va schimba. Este doar un joc al numerelor. Prea mulţi oameni cred că 
războiul ar fi necesar. Când la fel de mulţi oameni vor crede că nu este 
necesar, nu veţi mai avea războaie. Oamenii sunt mai puternici decât 
bănuiesc ei, dar crezând că nu sunt puternici, atunci devin exact aşa. 

Lumea voastră se află în tranziţie de la război la pace. Fie vă veţi 
autodistruge, fie veţi depăşi această perioadă de încercări. O tendinţă 
promițătoare este schimbul comercial între naţiuni. Cu cât interesele 
voastre comerciale se întrepătrund cu ale altor ţări, cu atât există mai 
puţine şanse să vă distrugeţi reciproc. Aceasta este o cale prin care lumi 
similare cu a voastră au reuşit să treacă cu bine prin astfel de tranziţii. 
Este un semn ce ne dă speranţe. 

În aceste vremuri, trebuie să invocati curajul de a iubi. Odată ce v-aţi 
aliniat cu dragostea, veţi avea puterea şi curajul de a face tot ce este 
necesar pentru a o susţine. Trebuie să alegeţi iubirea mai presus de orice. 
Dar această alegere nu poate proveni decât de la adevăratul vostru Sine, 
motiv pentru care este atât de important să vă transformați conştiinţa. Ce 
frumos este că aţi continuat să citiţi această învăţătură! Încă mai există 
speranţă. 

Trăind în lume şi interacţionând cu ceilalţi, puteţi exersa destul de 
uşor evocarea iubirii şi a celorlalte calităţi ale Adevărului. Pentru a evoca 
oricare dintre calităţile Adevărului este de ajuns să daţi atenţie la 
senzațiile subtile pe care vi le trezesc în corp. Odată ce v-aţi familiarizat 
bine cu senzaţia energetică a unei calităţi a Adevărului, o puteţi regăsi şi 
vă puteţi focaliza asupra ei chiar şi în mijlocul unor treburi prin casă sau 
în afara casei. Acest tip de focalizare vă aduce în momentul prezent şi în 
Prezenţă şi vă ancorează aici. 

Focalizându-vă pe o anumită calitate a Adevărului, cum ar fi iubirea, 
pacea, recunoştinţa, bucuria sau puterea, îi oferiţi ceva de făcut minţii, 
ceea ce este important. Dacă nu vă focalizaţi mintea în mod conştient, ea 
va pălăvrăgi. Mintea se poate concentra doar pe un singur lucru la un 
moment dat, aşa că, dacă îi stabiliţi un focus, atunci nu vă mai poate 
controla ea pe voi. Atunci, voi decideţi ce face mintea, în loc ca mintea 
egotică să determine ceea ce faceţi. Aceasta este intenţia meditaţiei şi 
altor practici spirituale, cum ar fi repetarea unei mantre sau recitarea 
unei rugăciuni. 

Dacă întâmpinați dificultăţi în a vă conecta la tărâmul subtil, 
concentraţi-vă mai întâi pe ceva mai puţin subtil, cum ar fi respiraţia, un 
sunet sau senzațiile, iar asta poate acţiona ca o punte spre tărâmul subtil. 
Ce anume vedeţi, auziţi, gustaţi, mirosiţi sau simţiţi? Corpul şi simţurile 
pot fi folosite pentru a vă aduce în aici şi acum şi pentru a vă ajuta să vă 
acordaţi la domeniul subtil. Apoi, odată ce simţiţi pacea, recunoştinţa sau 
o altă calitate a Adevărului, continuând să vă focalizaţi pe aceasta, veţi 
intra şi mai profund în tărâmul subtil, mai profund în Prezenţă.» 

Capitolul 6: Viaţa este o şcoală 


«Una dintre provocările de la şcoala vieţii este că nu toată lumea 
învaţă acelaşi lucru în acelaşi timp. Deşi, până la urmă, toate sufletele 
trebuie să stăpânească aceleaşi lecţii, totuşi, fiecare suflet lucrează la o 
lecţie diferită şi pe un nivel diferit de măiestrie. Drept urmare, viaţa 
seamănă puţin cu o şcoală unde-i o singură sală. Oamenii se găsesc în 
diferite stadii ale evoluţiei lor şi au mentalități diferite şi, totuşi, trebuie 
să găsească o cale de a conlucra şi a se înţelege. Nu este întotdeauna uşor. 

Există atâtea puncte de vedere diferite, câte persoane există, şi toate 
sunt valabile din perspectiva fiecăreia. Perspectiva unui elev din clasa 
întâi nu este mai puţin valabilă decât cea a unuia din clasa a cincea; sunt 
doar poziţii diferite din care este privită lumea. Universul interior al 
fiecăruia este valabil pentru acel om şi, prin urmare, demn de respect, iar 
fiecare perspectivă serveşte evoluţiei Întregului. Toleranţa este una 
dintre lecţiile vieţii, care se învaţă întâlnind oameni foarte diferiţi de tine. 

Deşi uneori dificilă, această şcoală cu o singură sală este bine 
proiectată pentru învăţare, deoarece unii care stăpânesc deja ceea ce alţii 
nu ştiu îi pot învăţa pe aceştia din urmă. De fapt, aceasta este o 
caracteristică importantă a acestui proiect. Iar, spre deosebire de şcoala 
obişnuită, în viaţă, cei mai avansați învaţă şi de la cei rămaşi la coadă, 
care îi provoacă să evolueze într-un mod imposibil altfel. La şcoala vieţii, 
nu doar că viaţa este profesorul tuturor, ci fiecare este profesorul 
fiecăruia. Aşadar, viaţa este concepută în aşa fel ca toată lumea să înveţe 
de la toţi ceilalți. Toată lumea predă şi toată lumea învaţă. Acesta este 
adevărul. 

O altă caracteristică a acestei şcoli este că aveţi voie să progresaţi în 
orice ritm doriţi. Nimeni nu vă împinge să munciţi mai mult sau să 
învăţaţi mai repede. Viaţa este mulţumită când învăţaţi orice aţi învăţa şi 
în orice ritm preferaţi. Există atât de multe lecţii pe care le oferă viaţa, 
încât oricum veţi învăţa ceva, chiar dacă nu e neapărat vorba de acea 
lecţie specială pe care şi-a propus-o sufletul pentru voi. Nu aveţi cum să 
nu învăţaţi ceva în această şcoală a vieţii, aşa că nu este nicio problemă 
cum o abordațţi. 

Fără a intra în definirea sau descrierea acestui lucru misterios 
cunoscut sub numele de suflet, este suficient să spunem că toată lumea 

are unul şi sufletul fiecăruia are un plan vag schiţat pentru această viaţă. 
Acest plan este adesea modificat pe măsură ce luaţi decizii şi orientări 
care nu se potrivesc cu planul iniţial. Uneori, o intenţie de lecţie sau un 
scop al vieţii este abandonat cu totul în favoarea altuia mai potrivit 
situaţiilor create de deciziile libere ale persoanei respective. Uneori faceţi 
alegeri foarte diferite decât cele prevăzute sau aşteptate, iar atunci 
trebuie făcute ajustări din mers. 

Totuşi, majoritatea oamenilor îşi îndeplinesc lecţiile propuse şi 
scopul vieţii într-o anumită măsură şi într-un fel sau altul. Acest lucru 
este posibil datorită imprimării mentale sau programării, care limitează 
şi, într-o anumită măsură, determină alegerile oamenilor. De exemplu, 
dacă scopul vieţii tale implică munca în situaţii de urgenţă, cum ar fi 
munca de poliţie, stingerea incendiilor sau medicina de urgenţă, atunci 
vei fi programat cu o personalitate care se potriveşte cu acest domeniu. 
Curajul, asertivitatea, forţa, acuitatea mentală, rezilienţa, toleranța la 
stres şi dorinţa de a-i ajuta pe ceilalţi, toate utile pentru lucrătorii din 
urgenţă, sunt calităţi care pot fi programate într-un om. Acest tip de 
persoană probabil că nu s-ar simţi bine într-o profesie mai puţin 
solicitantă, în timp ce alte tipuri de personalitate ar fi foarte nefericite să 
muncească în urgenţă. Sunteţi proiectaţi să jucaţi un anumit rol, iar 
programarea asigură potrivirea cu acel rol şi că sunteţi atraşi de el. 

Fiecare dintre voi este unic, dar nu sunteţi responsabili pentru 
această unicitate. Nu tu hotărăşti într-o bună zi să fii acea persoană care 
eşti şi nu tu alegi să fii aşa cum eşti. Tu trebuie doar să descoperi 
talentele şi calităţile speciale care ţi s-au dat şi apoi să le foloseşti. E 
simplu să descoperi care anume sunt, pentru că te simţi fericit când le 
manifeşti. Prin bucuria ce o simţi, Inima îţi arată care sunt rolul şi 
talentele tale. 

Oamenii nu sunt potriviţi pentru un rol sau profesie numai fiindcă ei 
au impresia că ar vrea să fie în acel rol sau pentru că o vor alţii, cum ar fi 
părinţii. Când oamenii sunt în legătură cu Inima lor, nu şi-ar dori 
niciodată altceva decât ceea ce le vrea Inima. Iar dacă oamenii îşi doresc, 
totuşi, altceva, se întâmplă asta pentru că îşi cred propriile idei sau ideile 
altora despre cine, ce şi cum ar trebui să fie. Nu îşi dau seama că numai 
Inima lor ştie ce îi va împlini, nu alţi oameni şi nici măcar propria lor 

minte. Problema este că la şcoală nu se predă ştiinţa a ce vrea Inima, deşi 
aceasta este una dintre cele mai importante lecţii de la şcoala vieţii. 

Ceea ce face deosebit de greu să îţi cunoşti rolul este că nu îţi este 
comunicat dinainte şi nici măcar la un anumit moment dat. Nu vei primi 
o scrisoare care să-ţi confirme că l-ai găsit. Trebuie să-l descoperi singur 
şi nici măcar nu ştii sigur dacă şi când l-ai găsit. Această descoperire se 
desfăşoară pe măsură ce însăşi viaţa se desfăşoară. Încetul cu încetul, afli 
ceea ce trebuie să ştii despre rolul pe care ai venit să-l joci aici. 

Adesea, abia când priveşti în urmă după multe decenii, înţelegi clar 
ce ai venit să faci aici. Acesta este unul dintre beneficiile de a fi mai în 
vârstă: Ai aflat cine eşti, în acest sens. Cunoşti rolul pe care ai venit să-l 
joci pe Pământ, dacă nu cumva te-ai lăsat deturnat de gândul că ar trebui 
să trăieşti viaţa altcuiva. 

Pe de altă parte, întrucât scopul vieţii nu este întotdeauna evident, 
puteţi trăi o viaţă întreagă şi tot să nu fiţi siguri care este sau a fost scopul 
vieţii voastre. Pentru mulţi oameni, scopul vieţii lor este de a învăţa una 
sau mai multe dintre nenumăratele lecţii de bază care contribuie la 
îmbunătăţirea fiinţei umane, cum ar fi, de pildă, să devină mai miloşi, să 
înveţe bucuria de a oferi, să-şi dezvolte o înţelegere superioară a vieţii sau 
să înveţe să fie mai răbdători sau mai responsabili. În acest caz, este 
posibil să nu credeţi că aveţi un anumit scop al vieţii. 

Alte scopuri de viaţă pot implica dezvoltarea unui talent, echilibrarea 
unei datorii karmice sau slujirea altora într-un fel sau altul, în timp ce 
altele sunt aşa cum ne-am aştepta să fie scopurile de viaţă, deoarece 
corespund cu vocaţiile sau profesiile: lupta pentru drepturile civile, 
dezvoltarea unui vaccin nou, furnizarea de produse sau servicii de un 
anumit fel sau educarea ori creşterea copiilor. 

Există multe tipuri de scopuri de viaţă şi scopul vieţii nimănui nu 
este mai important decât al altuia, deşi unele au un impact mai mare 
asupra Întregului. Scopul vieţii fiecărei persoane este la fel de important 
pentru sufletul său, precum este scopul altuia pentru sufletul aceluia. Ba 
mai mult, dacă n-ar face fiecare ceea ce are de făcut la locul său, atunci 
nici cei care au nişte scopuri de viaţă mai proeminente nu ar putea să şi le 
îndeplinească. 

După cum o şcoală este concepută pentru a oferi lecţii într-un 
anumit mediu de studiu şi oportunităţi de învăţare, tot aşa şi viaţa este 

concepută pentru a vă învăţa. Acesta este scopul vieţii, deşi nu este 
singurul ei scop. Viaţa a luat naştere din bucuria pură a creaţiei şi pentru 
a oferi experienţe diverse, învăţăminte şi evoluţie, obţinute în mod 
natural. Învăţarea este un inevitabil produs secundar al vieţii, dar este şi 
implementată în viaţă, deoarece Designerului îi place să înveţe şi vrea să 
înveţe prin experimentare şi creaţie. 


Iată cum este învăţarea încorporată în viaţă. Când învăţaţi ceva util, 
vă creşte abilitatea de a supravieţui. Sunteţi răsplătiți pentru isteţimea 
voastră printr-o mai mare uşurinţă de a supravieţui, dar şi prin 
îmbunătăţirea capacităţilor creierului, ceea ce face mai probabilă 
învăţarea în continuare. 

Sunteţi răsplătiți şi cu plăcere. Învăţarea este plăcută, distractivă. Aţi 
fost concepuţi să vă placă să învăţaţi, nu doar pentru că vă uşurează 
supraviețuirea, ci şi pentru că este distractiv. De asemenea, dorinţa de a 
învăţa asigură că voi, ca specie, nu doar veţi supravieţui, ci şi veţi evolua, 
ceea ce face viaţa mult mai interesantă. Învăţarea este plină de satisfacţii 
şi mulțumită acestui lucru, fiind un alt motiv pentru care este distractivă. 

Învăţarea face viaţa interesantă, deoarece evoluţia şi schimbările 
rezultate sunt interesante. Oamenii se simt plictisiţi de viaţă, adesea, 
atunci când nu învaţă şi nu evoluează. Acel sentiment de plictiseală are 
rolul să vă indice direcţia înapoi spre a mai învăţa ceva. 

O societate care nu încurajează învăţarea sau oferă puţine 
oportunităţi în acest scop este o societate inertă şi nefericită. În schimb, 
societăţile care dau libertatea de a învăţa şi de a explora idei, prosperă în 
mod natural. Cu cât este mai multă libertate intelectuală, cu atât sporesc 
progresul şi fericirea oamenilor. 

Când religiile descurajează gândirea liberă, explorarea intelectuală a 
varietăţilor de idei, fac un mare deserviciu adepților lor. Dacă asociaţi 
învăţarea sau şcoala cu unele sentimente negative, nu este din cauză că 
nu v-ar place să învăţaţi, ci, probabil, din cauza experienţelor neplăcute 
avute în şcolile tradiţionale. Observaţi, vă rog, cât de mult vă place să 
învăţaţi, deoarece această bucurie de a învăţa este înnăscută în voi şi, de 
asemenea, este partea frumoasă a lecţiilor de viaţă, care sunt adesea 
dureroase şi dificile. 

Când auziţi cuvântul „lecţie”, s-ar putea să vă crispaţi, deoarece 
lecţiile sunt adeseori grele. Dar ele sunt şi interesante, iar ceva din voi 

adoră provocarea. De fiecare dată când învăţaţi o lecţie de viaţă, vă şi face 
plăcere, indiferent dacă sunteţi conştienţi de asta sau nu. Chiar dacă 
această plăcere poate fi mai puţin evidentă decât senzaţia de dificultate, 
ea există totuşi. 

Sinele vostru cel adevărat este curios şi interesat să descopere cum 
este o experienţă şi ce se poate învăţa din ea. Dacă reuşiţi să simţiţi acea 
curiozitate şi plăcere a descoperirii, concentraţi-vă pe ea şi acceptaţi că 
recompensele vor veni după lecţie, iar atunci lecţiile vor fi mult mai 
uşoare. La fel ca la şcoală, unde trebuie să-ţi termini temele înainte de a 
putea ieşi la joacă, şi la şcoala vieţii trebuie să-ţi înveţi lecţia înainte de a- 
i putea culege beneficiile. 

Când lucrurile sunt grele la şcoala vieţii, ele sunt întotdeauna urmate 
de o răsplată, dacă lecţia a fost învățată. Viaţa este corectă. Deşi viaţa nu 
pare întotdeauna corectă, ea răsplăteşte comportamentul care este aliniat 
cu Adevărul şi nu-l răsplăteşte pe cel contrar. 

Poate că acest lucru nu este evident, din cauză că oamenii nu obţin 
întotdeauna ce-şi doresc şi nici comportamentul lor pozitiv nu este 
întotdeauna răsplătit de ceilalţi ori comportamentul lor negativ, 
descurajat de ceilalţi. Ba chiar, adeseori, se întâmplă exact invers: 
comportamentul rău este încurajat, iar comportamentul bun trece 
neobservat. Cu toate acestea, nu viaţa face asta, ci oamenii, din propria 
lor voinţă. Şi aceasta este una dintre lecţiile vieţii: să încurajați 
comportamentele care doriţi să continue şi să nu le încurajați pe cele care 
nu doriţi să continue. 

Este nedrept să acuzăm viaţa că ar fi nedreaptă, atunci când oamenii 
sunt cei nedrepţi. Viaţa este foarte corectă, foarte înţeleaptă în modul în 
care vă modelează comportamentul şi vă învaţă. Este un profesor foarte 
înțelept şi plin de compasiune. Viaţa este concepută să vă îndrepte către 
Adevăr şi, atunci când vă rătăciţi, vă arată calea către Adevăr iar şi iar, 
dacă este necesar. 

Viaţa vă îndrumă cu multă răbdare şi consevenţă: Când simţiţi 
dragoste, bucurie şi pace, aceea este răsplata. Când simţiţi opusul, atunci 
sunteţi stimulaţi să vedeţi lucrurile diferit sau să faceţi alte alegeri. Dar 
chiar şi atunci, viaţa vă lasă să alegeţi orice vă place şi să trăiţi 
consecinţele. Viaţa vă oferă libertatea de a face alegeri bune sau nu atât 
de bune, de a învăţa sau de a nu învăţa, de a fi fericiţi sau nu. 

Viaţa nu foloseşte pedeapsa pentru a vă spune că vă înşelaţi. 
Pedeapsa este inventată de oameni. În schimb, viaţa foloseşte 
sentimentele neplăcute, care sunt trecătoare şi nu sunt fatale, ci doar 
incomode. Sentimentele negative nu vă fac rău, dar vă transmit un mesaj: 
„Ceva din gândirea voastră este greşit. Gândiţi-vă mai bine”. 

Lucrurile pe care oamenii le-ar putea considera a fi o pedeapsă de la 
Dumnezeu, cum ar fi inundaţiile, seceta, incendiile, cutremurele şi 
tsunami-urile sunt întâmplări naturale şi nu personale. Nu sunt un semn 
că tu sau umanitatea ați făcut ceva greşit. Dumnezeu nu este atât de lipsit 
de delicateţe. Dumnezeu nu se comportă ca un tiran furios şi răzbunător. 

Dumnezeu este iubitor şi vă înghionteşte uşor cu ajutorul unui 
sistem interior de ghidare, care include intuiţii, emoţii şi sentimente mai 
subtile, cum ar fi iubirea, bucuria, pacea, inspiraţia şi entuziasmul. 
Sunteţi perfect alcătuiți pentru a înţelege ce încearcă să vă înveţe 
Designerul: Când vă simţiţi fericiţi şi liniştiţi, înseamnă că aţi înţeles. 
Când vă simţiţi invers, nu prea aţi înţeles. 

Viaţa vă învaţă şi prin consecinţe: dacă vă daţi cu ciocanul în deget 
în locul să nimeriţi cuiul, vă va durea. Sau dacă vă purtaţi urât cu ceilalţi, 
este posibil ca şi ei să se poarte urât cu voi — nu că asta ar fi prea înţelept 
din partea lor. Problema nu este că viaţa nu ar fi un profesor bun, ci că 
oamenii nu sunt întotdeauna cei mai buni profesori, iar unii vă învaţă 
exact opusul a ceea ce încearcă să vă înveţe viaţa: Unii părinţi îşi învaţă 
copiii că nu pot avea încredere în ei înşişi, unele religii îşi învaţă adepţii 
că este în regulă să-i ucidă pe necredincioşi, iar unele şcoli îi învaţă pe 
copii minciuni sau nu-i învaţă cum să devină fericiţi. Oamenii sunt sortiţi 
să greşească şi să înveţe. Dar viaţa nu este greşită. Este perfect concepută 
pentru a vă învăţa să iubiţi. 

Ştiind că viaţa este o şcoală, veţi trece mai uşor prin perioadele grele. 
Este important să ştiţi acest lucru pentru a nu cădea în capcana ego-ului: 
„Acest lucru nu ar trebui să se întâmple!”. Cu mult mai bine vă veţi simţi 
dacă credeţi că, de fapt, orice se întâmplă trebuie să se întâmple. 
Dificultăţile sunt profesorul vostru. Orice se întâmplă trebuie să se 
întâmple. Acesta este adevărul. 

Observaţi diferenţa dintre senzațiile pe care vi le creează aceste două 
credinţe: „Acest lucru nu ar trebui să se întâmple” şi „Acest lucru trebuie 
să se întâmple”. Senzaţia voastră interioară este instrumentul care 

măsoară Adevărul: dacă vă simţiţi relaxaţi şi liniştiţi, înseamnă că vă 
aflaţi în prezenţa Adevărului. Dacă vă simţiţi tulburaţi, confuzi sau 
supăraţi, atunci sunteţi captaţi de ego. 

Când gândiţi că ceva nu ar trebui să se întâmple, problema este că 
această atitudine şi emoţiile trezite de ea vă îngreunează foarte mult: 

% Să aveţi acces la puterea şi înţelepciunea interioară. 

«% Să recunoaşteţi aspectele pozitive ale situaţiei. 

«% Să depistaţi resursele disponibile. 

« Să gândiţi corect şi să fiţi raţionali. 

«% Să solicitaţi ajutorul celorlalţi şi 

% Să învăţaţi din această dificultate. 

Atitudinea ego-ului — „Acest lucru nu ar trebui să se întâmple” — 
duce la autocompătimire, amărăciune, furie şi un sentiment de 
victimizare, care sunt stări extrem de neplăcute şi sterile. Dacă vă simţiţi 
aşa, cum aţi mai putea găsi puterea şi înţelepciunea de a trece peste acea 
dificultate?! De ce să vă faceţi viața mai grea decât e cazul, agăţându-vă 
de o viziune negativă?! Chiar dacă la început nu le credeţi, alegeţi acele 
credinţe care vă ajută să vă descurcaţi şi să funcţionaţi eficient. Puneţi 
surdină vocii iraționale din cap, care vă spune minciuni şi vă înlănţuie cu 
negativitate şi nemulțumire. Spuneţi “nu” gândurilor negative şi veţi 
descoperi un alt mod de a fi. 

Clipă de clipă, viaţa vă va arăta calea. Viaţa este profesorul şi călăuza 
voastră. Fiţi îndeajuns de umili, încât s-o lăsaţi să vă înveţe şi să vă 
călăuzească. 

Viziunea că „Dificultăţile sunt profesorul vostru şi orice se întâmplă 
trebuie să se întâmple” are un corolar, anume că nu este vina voastră că 
trăiţi ceea ce trăiţi. Deşi deciziile voastre proaste pot fi responsabile 
pentru unele dificultăţi, totuşi, nimeni nu poate evita alegerie proaste. 
Aşa învaţă şi evoluează oamenii. Dificultăţile fac parte din proiect, 
inclusiv cele cauzate de deciziile proaste. 

Greşelile şi dificultăţile trebuie acceptate şi chiar aşteptate. Când 
crezi că dificultăţile nu ar trebui să facă parte din viaţă, le vei gestiona 
mai greu decât ar fi cazul. Nu există nicio mantră specială, vizualizare 
creatoare sau mare secret care să elimine dificultăţile din viață. Nimeni 
nu a găsit încă vreunul — deşi ego-ul încă mai speră. Singurul secret este 
să înţelegi adevărul despre provocările vieţii: dificultăţile nu sunt 

personale. Viaţa nu te persecută la modul personal. Toată lumea are 
greutăţi. 

Dificultăţile nu sunt vreo dovadă că ceva ar fi în neregulă cu tine, că 
ai fi rău sau că nu eşti stăpân pe viaţa ta. Nimeni nu este. Ca întotdeauna, 
acceptând adevărul despre viaţă, îţi va fi mai uşor să revii acasă la pace şi 
iubire. 

Dificultăţile te fac mai puternic, mai înţelept, mai răbdător, mai 
atent, mai responsabil şi mai plin de compasiune. Te schimbă şi te 
transformă pentru totdeauna. Îţi deschid inima, te smeresc, îţi arată că 
nu tu ai controlul şi îţi îngenuchează ego-ul. 

Dificultăţile sunt principalul mijloc de a te ajuta să evoluezi, de a te 
orienta în direcţii noi şi de a-ţi oferi lecţii de viaţă. Există mai multe 
motive pentru aceste dificultăţi, dar toate servesc la evoluţie: 

1. Uneori îţi faci singur greutăţi prin decizii neînţelepte, caz în care 
descoperi consecinţele acelor alegeri şi înveţi să alegi mai înţelept data 
viitoare. Dormi după cum îţi aşterni patul. Ce cale mai bună de a învăţa?! 
Prin experienţe dureroase, înveţi foarte repede. 

2. Deciziile proaste ale altor persoane îţi provoacă dificultăţi. Aceste 
dificultăţi nu erau neapărat menite să facă parte din lecţiile tale, dar din 
moment ce te-ai pomenit cu ele, devin ale tale şi, inevitabil, înveţi ceva 
din ele. Lumea va fi un loc mult mai bun şi mai lejer pentru toţi atunci 
când oamenii vor face mai puţine alegeri proaste. 

3. Multe vicisitudini sunt dintre acelea pe care toată lumea trebuie să 
le suporte şi de care nu scapă nimeni: pierderea celor dragi, boala, 
îmbătrânirea şi moartea. Aceste experienţe sunt ocazii pentru explorări 
spirituale profunde şi pentru a descoperi cine eşti cu adevărat. 

4. Unele necazuri sunt concepute special pentru tine de către sufletul 
tău pentru a te orienta într-o nouă direcţie sau a te învăţa ceva, şi numai 
aşa viaţa se va putea desfăşura pe mai departe. Sunt acele momente în 
care simţi nişte blocaje şi nevoia să îţi reevaluezi viaţa sau orientarea. 

5. Unele relaţii romantice sunt special concepute pentru evoluţie, 
nefiind menite să dureze pentru totdeauna sau să-ţi asigure fericirea 
veşnică. Inconvenientele din cadrul acestor relaţii sunt un mijloc de a-ţi 
depăşi condiţionările şi de a te pregăti pentru o mai mare armonie în 
relaţiile viitoare. Cu toate acestea, uneori, lecţia este, pur şi simplu, să 
înveţi să pleci dintr-o relaţie cu probleme. Aceste relaţii, deja complicate, 

devin şi mai dificile dacă doreşti să fie cu mult mai mult decât sunt, adică 
doar un mijloc de maturizare. 

6. Unele dificultăţi pot fi consecinţe karmice. Cauza problemelor 
actuale ar putea fi unele greşeli sau înţelegeri eronate preluate din vieţile 
anterioare. Acestea sunt unele dintre cele mai importante lecţii şi, 
probabil, dintre cele mai grele. Aceste lecţii implică, de obicei, şi alte 
persoane. 

Una dintre cele mai importante modalităţi prin care înveţi în această 
şcoală a vieţii este prin lecţiile special concepute pentru tine. Sufletul tău 
ştie exact ce trebuie să înveţi şi când şi cum poţi asimila cel mai bine. Cu 
mare înțelepciune îţi sunt oferite lecţiile şi eşti îndrumat să le pricepi, 
deşi eşti liber să primeşti cât doreşti sau să amâni cu totul învăţarea. 

Dacă te confrunţi cu o provocare, cel mai bine este să presupui că 
este legată de una dintre aceste lecţii perfect concepute, deşi nu poţi fi 
sigur niciodată dacă aşa este sau ce anume ai de învăţat. Şcoala vieţii este 
amuzantă în această privinţă: Nu îţi dai seama întotdeauna ce înveţi, cel 
puţin, nu imediat. Adesea, însă mult mai târziu, conştientizezi că ai 
învăţat un lucru sau altul. Ai devenit mai înţelept, mai matur, mai plin de 
compasiune sau mai relaxat. Viaţa te schimbă, uneori, fără ca tu să-ţi dai 
seama. 


Multe dintre lecţiile care au fost concepute pentru tine îi implică şi 
pe alţii. Eşti pus în relaţie cu anumiţi oameni pentru progresul tău. În 
acest caz, apare adesea o puternică atracţie magnetică între voi, care 
poate fi una sentimentală sau nu. Aceste relaţii sunt adesea 
contradictorii, de parcă nici nu poţi trăi cu acea persoană, dar nici fără 
ea. Aceste relaţii predestinate se pot simţi atât ca o binecuvântare, cât şi 
ca un blestem. Când această legătură este foarte îmbietoare şi irezistibilă 
pentru amândoi, este adesea semnul karmei. 

Karma vine în diferite grade. Uneori defineşte şi modelează viaţa 
ambelor persoane. În astfel de situaţii, ele fac parte adesea din aceeaşi 
familie sau se căsătoresc şi probabil că au avut relaţii asemănătoare în 
alte vieţi. Un alt tip de karma este de scurtă durată şi mai puţin 
semnificativă: Cineva îţi datorează o favoare şi el sau ea îţi oferă ceva sau 
te ajută cu ceva. 

Din karma serioasă şi de durată se învaţă cel mai greu. Probabil că 
sunt resimtite nişte influenţe profunde în relaţia respectivă din alte vieţi, 

dar care nu sunt înţelese şi care perturbă armonia. Mai mult, cei doi 
oameni sunt, probabil, foarte diferiţi şi, prin urmare, le este greu în mod 
firesc să se înţeleagă, ceea ce probabil s-a întâmplat şi în vieţile 
anterioare. În această viaţă, sufletele lor au ales să mai facă o încercare, 
cum se spune, să înveţe ceea ce nu au reuşit să înveţe sau să „facă bine” 
ceva ce au făcut prost în altă viaţă. 

Relaţiile karmice de această natură sunt aproape întotdeauna foarte 
dificile. Învăţarea vine adesea numai după multă suferinţă. Relaţiile în 
care există multă nefericire, suferinţă şi neînţelegeri, dar şi hotărârea de 
a rămâne împreună, sunt, probabil, karmice. După ce au învăţat lecţia, 
cei doi se pot despărţi, deşi adesea rămân împreună, căci disensiunile lor 
s-au atenuat deja. Ceea ce trebuie a fi învăţat variază, dar astfel de relaţii 
sunt menite să le aducă amândurora o creştere spirituală, din moment ce 
singura cale de ieşire dintr-o asemenea suferinţă este să te predai iubirii, 
să accepţi ceea ce nu-ţi place la celălalt. 

Acceptarea este una dintre cele mai importante lecţii de viaţă. Ego-ul 
nu îi acceptă pe alţii, ci îi judecă şi încearcă să-i schimbe. Acceptarea nu 
se află în repertoriul ego-ului, deoarece acceptarea este un rod al iubirii: 
Îi accepti în mod natural pe cei pe care îi iubeşti. Însă dacă îi poţi 
accepta şi pe cei pe care nu îi iubeşti, vei descoperi că îi poţi chiar iubi! 
Acesta este adevărul şi aceasta este lecţia. Dacă renunţi la dorinţa ta ca 
ceilalţi să fie altfel decât sunt şi le accepţi felul de a fi, atunci se va înfiripa 
dragostea între voi. 

Viaţa te învaţă şi în moduri mai blânde decât karma, folosindu-se de 
alţi oameni. Totuşi, contrar a ceea cred mulţi, nu oricine îţi iese în cale 
are menirea să te înveţe ceva, deşi ai putea învăţa ceva de la oricine. Cu 
mulți, ai doar o relaţie ocazională. Cu toate acestea, viaţa îi foloseşte pe 
alţii pentru a te învăţa câte ceva: să obţii nişte informaţii, să îţi modelezi 
comportamentul, să-ţi fie o sursă de inspiraţie şi povăţuire, să te conducă 
şi călăuzească. 

În ce măsură este viaţa capabilă să-i folosească în acest mod pe 
oameni depinde de receptivitatea lor de a se lăsa folosiţi. Unii sunt nişte 
instrumente mai disponibile şi mai uşor de folosit decât alţii, indiferent 
dacă îşi dau seama că sunt folosiţi sau nu. Cei mai uşor de folosit sunt cei 
cu o intuiţie mai dezvoltată. Aceia dintre voi care sunteţi nişte 

instrumente frecvent folosite probabil că, în acest fel, vă îndepliniţi 
scopul vieţii, cel puţin parţial. 

A sluji într-un fel sau altul este scopul vieţii multor oameni. În acest 
caz, forţele spirituale vă vor folosi pentru a transmite informaţii, a-i 
învăţa şi îndruma pe cei pe care sunteţi meniţi să-i slujiți, într-un mod 
formal sau informal. 

Mulţi îi servesc pe ceilalţi în mod informal. Acesta nu este un scop al 
vieţii mai puţin important decât rolurile mai formale, de genul învățător 
spiritual, medium, vindecător sau terapeut. Cei care activează în 
ocupațiile care oferă un ajutor formal sunt în măsură să îi ajute cel mai 
bine pe ceilalţi. Prin urmare, forţele spirituale îi vor folosi pentru a 
transmite mesaje, vindecare, energie, înălţare şi îndrumare. 

Dar să nu-i trecem cu vederea nici pe acei mulţi care îi influenţează 
benefic pe alţii în fiecare zi în moduri informale, la magazinul alimentar, 
prin reţelele de socializare şi în alte moduri aparent mărunte. 

Dacă simţiţi că scopul vieţii voastre este să fiți un instrument, atunci 
cereți să deveniți unul mai conştient şi veţi fi folosiţi mai des. 

Atât de multe realizează în fiecare zi forţele spirituale prin 
intermediul oamenilor. Dacă aţi şti! Sunteţi mâna şi gura lui Dumnezeu, 
slujitorii lui Dumnezeu în atât de multe feluri. Mulţi dintre voi o ştiţi, 
deşi nu-i nevoie să fiţi conştienţi de asta pentru a fi folosiţi, iar 
majoritatea oamenilor nici nu sunt conştienţi. 

Un alt mod prin care vă sunteţi reciproc profesori este prin exemplu 
personal. Sunteţi modele unii pentru ceilalţi. Exemplul personal este o 
modalitate elementară prin care oamenii învaţă. O mamă îi arată fiicei 
sale cum să amestece zahărul cu untul atunci când face prăjituri. Un tată 
îi arată fiului său cum să bată un cui. Observaţi cum face cineva ceva şi 
observați faptul în sine că cineva face ceva. Desigur, învăţaţi şi lucruri 
care n-ar trebui învăţate, cum ar fi fumatul şi înjurăturile. 

Copiii şi oamenii, în general, sunt nişte maeştri ai imitaţiei. Din acest 
motiv publicitatea, televiziunea şi filmele sunt atât de eficiente în 
modelarea comportamentului. Oamenii imită în mod natural ceea ce văd, 
în special comportamentul cuiva pe care îl admiră sau care are multă 
forţă. Vor imita chiar şi comportamente mai puţin respectabile, deoarece 
aşa învaţă omul. N-avem ce face: „Maimuţa ce vede, maimuta aia face”. 

Cu cât sunteţi mai conştienţi de puterea modelării, cu atât puteţi 
alege ce anume vă influenţează. Este deosebit de important ca părinţii să 
fie conştienţi de impactul modelelor. De exemplu, a crede că, atunci când 
copiii privesc scene violente, ei nu învaţă să fie violenţi înseamnă a ignora 
faptul că exact aşa învaţă oamenii, indiferent dacă învăţarea este 
intenţionată sau nu. Imaginile de tot felul devin parte a programării 
subconştiente şi vă afectează comportamentul fără să vă ceară 
consimţământul şi fără să fiţi conştienţi de asta. 

Una dintre cele mai pozitive utilizări ale modelării este 
demonstrarea a ceea ce este cu putinţă. Oamenii care sunt vârfuri în 
domeniul lor îi inspiră pe ceilalţi să depună eforturi pentru a atinge şi ei 
excelența: „Dacă ei au făcut-o, o pot face şi eu”. Vă uitaţi unde au ajuns 
alţii. Având un standard de atins, oamenii devin mai puternici şi mai 
capabili, deoarece vor exista întotdeauna dintre aceia care încearcă să 
depăşească acel standard. Acesta este motivul pentru care fiecare 
generaţie o depăşeşte pe cea dinainte în multe tipuri de realizări. 

Oricine cu care intri în contact, chiar dacă nu acţionează ca un 
instrument sau un model, poate fi profesorul tău, dacă îl vezi aşa şi îl 
foloseşti în acest sens. Îi poţi folosi pe ceilalţi pentru a descoperi lucruri 
despre tine, pur şi simplu, observând ce se iveşte în interiorul tău când 
eşti cu cineva. Modul în care reacţionezi automat la ceilalţi şi gândurile şi 
emoţiile care apar în prezenţa lor îţi arată cum ai fost condiţionat să te 
priveşti pe tine însuţi şi pe ceilalți. 

Aceste gânduri şi emoţii îţi nuanţează atitudinea şi îţi modelează 
comportarea faţă de ceilalţi, în măsura în care nu eşti conştient de ele şi 
le laşi s-o facă. Condiţionările tale nu trebuie să-ţi afecteze negativ 
interacţiunile sociale. Doar observă judecăţile, prejudecățile, opiniile, 
poveştile, imaginile de sine, fricile şi alte gânduri şi emoţii care apar în 
prezenţa altora. Observă-le şi apoi lasă-le să se stingă de la sine, iar tu 
doar rămâi prezent în corpul şi simţurile tale. 

Cu cât eşti mai prezent şi mai conştient de propriile condiţionări, cu 
atât interacţiunile tale cu ceilalți pot fi mai clare, mai curate şi mai 
adevărate. Şi cu cât condiţionările tale nu se amestecă, cu atât mai uşor 
poate curge iubirea. Gândurile şi emoţiile egoţice nu ţi-au făcut niciodată 
vreun bine nici ţie, nici celorlalţi. Doar te-au împiedicat să fii cine eşti cu 

adevărat. Desigur, acest lucru înseamnă că, probabil, vei vorbi mai puţin, 
dar ceea ce spui va avea greutate. 

Alegând mai conştient să înveţi în acest mod îţi poate accelera 
evoluţia exponențial. Poate fi şi distractiv şi micşorează probabilitatea să 
fi nevoit să înveţi în modalităţi mai dure. Unele dintre cele mai dure lecţii 
vin sub forma unor apeluri la trezire, din cauză că oamenii nu au fost 
atenţi la ceea ce a încercat să-i înveţe viaţa. Când colaborezi cu viaţa la 
învăţarea lecţiilor, atunci viaţa devine mai uşoară. Poţi învăţa chiar de la 
oameni care se comportă urât faţă de tine. Dacă consideri comportarea 
urâtă a altor persoane ca o posibilă învăţătură, nu vei mai avea tendinţa 
de a reacţiona negativ față de ei, ceea ce nu-i niciodată de folos. 
Atitudinea ta interioară că ai putea învăţa ceva chiar şi din 
comportamentul urât al altor persoane îţi va permite să iei lucrurile mai 
puţin personal, ceea ce te va ajuta să fii mai obiectiv şi mai raţional în 
situaţia respectivă. 

Una dintre lecţiile mai avansate de la şcoala vieţii este că 
comportarea altor oameni faţă de tine, atât pozitivă, cât şi negativă, nu 
este orientată personal. Comportarea lor are mai mult de-a face cu starea 
lor interioară şi cu percepţia lor subiectivă despre ei înşişi şi despre tine, 
şi mai puţin cu tine personal. Această percepţie nu este realitatea şi, prin 
urmare, nu este adevărată. Şi nu eşti răspunzător pentru viziunea altor 
persoane despre tine. Percepţiile lor le aparţin. Oamenii îşi proiectează 
ideile despre tine asupra ta, dar ideile respective, adesea, nu se prea 
potrivesc cu realitatea. 

Când înţelegi că comportarea oamenilor faţă de tine nu are nimic 
personal, îşi pierde puterea de a te necăji. Dar dacă nu înţelegi asta, 
comportamentul lor negativ este posibil să declanşeze în tine furie, 
sentimente dureroase sau judecată. Furia cheamă furie. Durerea cheamă 
represalii. Judecata cheamă judecată. Aşa reacţionează animalul uman la 
o ameninţare. Odată ce te-au cuprins astfel de emoţii, îți pierzi 
obiectivitatea şi capacitatea de a empatiza şi a înţelege motivațiile 
celuilalt. Atunci poate fi foarte dificil să revii la o stare de spirit mai 
rațională. 

Dacă te-ai enervat, aceasta este o ocazie de a afla câte ceva despre 
propriile tale condiţionări, despre convingerile greşite pe care încă le ai şi 
care te pot face să suferi. Tu îţi creezi experienţa interioară, inclusiv 

emoţiile, prin ceea ce îţi spui despre comportamentul altor persoane. Nu 
comportamentul lor îţi provoacă emoţiile. Ceilalţi oameni nu sunt destul 
de puternici ca să te înfurie sau să te rănească emoţional sau să te facă să 
te simţi altcumva. Singur te faci să simţi ceea ce simţi. Acesta-i adevărul. 
Dacă înţelegi asta, ai promovat o lecţie foarte avansată. 

Când cineva te-a enervat, este o ocazie de a vedea ce credinţe greşite 
încă mai ai. De exemplu, dacă cineva este nepoliticos cu tine — ceea ce, în 
sine, este doar o poveste — şi te simţi supărat, oare ce ţi-ai spus în sinea ta 
care te-a enervat? Iată câteva posibilităţi: 

„Oamenii sunt atât de mitocani. Nu-mi vine să cred că cineva poate 
face aşa ceva.” 

„Această lume este un loc groaznic.” 

Toate acestea sunt minciuni, deoarece aceste afirmaţii nu sunt 
întotdeauna adevărate. Nu acoperă întregul adevăr. Oamenii nu sunt 
întotdeauna nişte mitocani şi lumea nu este întotdeauna un loc groaznic. 
Nu mai crede minciunile pe care ţi le spui şi nu vei mai fi supărat. Dacă 
înveţi să-ți asumi responsabilitatea pentru emoţiile tale în acest fel, te vei 
elibera de stările emoţionale negative, ale tale şi ale celorlalţi. 

Pentru a nu reacţiona în modalitatea programată obişnuită ai nevoie 
de conştientizare de sine, disponibilitate de a-ţi vedea propriile 
condiţionări şi de înţelegere. Conştientizarea de sine şi disponibilitatea 
vin doar odată cu maturizarea spirituală. Înțelegerea are trei laturi: 

- Comportamentul altor persoane nu are legătură cu persoana ta. 

- Nu comportamentul lor îţi provoacă emoţiile. 

- Orice comportare urâtă vine de la ego-ul lor. 

Dat fiind că orice comportament urât porneşte de la ego, oamenii 
respectivi merită toată compasiunea ta. Este groaznic să fi prins în 
ghearele ego-ului. Iar pentru că tu ştii ce senzaţie groaznică îţi dă, poţi 
alege să nu-i urmezi acolo. În schimb, poţi alege compasiunea şi 
bunătatea sau, pur şi simplu, să ieşi din acea situaţie. 

Disponibilitatea şi capacitatea de a acţiona într-un mod elevat ţi se 
dezvoltă doar după ce, de nenumărate ori, ai făcut alegerea automată şi 
ineficientă şi ai simţit consecinţele. La un moment dat, ceva din tine se 
schimbă şi vezi inutilitatea de a merge pe acelaşi drum şi eşti dispus să 
încerci altceva diferit. 

Ceea ce ţi-a mai rămas să încerci este bunătatea, compasiunea, 
acceptarea, dragostea şi înţelegerea. Nu trebuie să răspunzi la o 
comportare urâtă tot cu o comportare urâtă, ci cu dragoste. Şi atunci 
descoperi cât de bine funcţionează treaba asta pentru toată lumea. 
Aceasta este una dintre cele mai importante lecţii pe care le vei învăţa 
vreodată. În mod ironic, prin comportamentul lor negativ, oamenii te 
învaţă compasiunea şi iubirea. Te învaţă că poţi ieşi din suferinţă numai 
prin bunătate, pentru că vezi că nimic altceva nu funcţionează. Desigur, 
ei nu ştiu că te învaţă asta şi nu este o lecţie special concepută pentru tine 
de către forţele spirituale. Această lecţie este pentru toată lumea şi este 
inclusă în şcoala vieţii. 

Deşi nu eşti responsabil pentru cum te privesc alţii, totuşi, uneori ai 
şi tu contribuţia ta, iar atunci chiar că poţi învăţa ceva din asta. De 
exemplu, dacă odată ai acţionat iresponsabil, atunci ceilalţi te-ar putea 
percepe ca fiind iresponsabil şi să se comporte în consecinţă faţă de tine 
sau să te categorisească astfel. În acest caz, ei poate că-ţi arată ceva 
despre tine ce ar trebui să observi. 

Însă există o mare diferenţă între a te comporta iresponsabil şi a fi 
iresponsabil. Nimeni nu merită o astfel de etichetă simplistă. Nimeni nu 
este iresponsabil. Pur şi simplu, nu este adevărat. Nimeni nu este într-un 
anume fel întotdeauna. lar ceea ce constituie un comportament 
iresponsabil este, de asemenea, discutabil. “Iresponsabil” este un concept 
şi, ca atare, este mai mult o judecată decât o descriere exactă a 
comportamentului. Ai făcut sau nu ai făcut orice ai fi făcut. Dar cine 
poate şti ce vei face în viitor? Oare este corect să generalizăm şi să 
etichetăm omul după comportamentul său? 

Această întrebare merită analizată mai profund. Asemenea etichete 
pun o distanţă între oameni şi împiedică dragostea. Sunt nişte judecăţi 
sau poveşti. Iar când oamenii suportă astfel de judecăţi prea des, ei chiar 
vor deveni ceea ce cred ceilalţi că ar fi. Asta-i valabil mai ales pentru 
copii. La fel stau lucrurile şi cu credinţele despre propria persoană: 
Oamenii devin ceea ce cred ei că ar fi. Prin urmare, când pui etichete, 
păşeşti pe nisipuri mişcătoare. Aşa menţine mintea egotică falsul sine — 
al tău propriu şi al celorlalţi — prin etichete. 

Acestea fiind spuse, totuşi, dacă cineva, în special cineva apropiat, te 
judecă într-un fel, merită să analizezi dacă nu cumva trebuie să iei seama 

la ceva din tine. Se poate să ai unele tendinţe negative, căci oricine are. 
Cu cât eşti mai conştient de aceste tendinţe, cu atât eşti mai puţin 
constrâns de ele şi cu atât mai puţin îţi vor conduce comportarea în mod 
inconştient. 

Are o mare valoare să fii deschis a vedea la tine aceste lucruri. 
Ceilalţi pot vedea mai uşor unele lucruri la tine, de care s-ar putea să nu 
fii conştient, aşa că observaţiile lor pot fi utile. Chiar şi judecăţile lor pot 
fi utile, cu condiţia să nu-ţi pierzi obiectivitatea în faţa lor. Însă tocmai 
asta-i problema cu judecăţile. Nu prea sunt eficiente atunci când sunt 
comunicate franc, deoarece oamenii nu le primesc cu eleganţă. Chiar şi 
atunci când faci o observaţie cu amabilitate şi obiectivitate, ea este adesea 
interpretată de ego-ul celui în cauză ca o judecată, dacă nu ţi-a cerut 
părerea în mod explicit. Este nevoie de multă maturitate spirituală 
pentru a accepta cu bunăvoință criticile altora. 

Să vorbim acum despre proiecţie. Acesta este termenul psihologic 
pentru cazul când vezi în ceilalţi ceva care este adevărat despre tine, dar 
refuzi să-l accepţi. De exemplu: 

% Când judeci pe cineva pentru că bârfeşte, tu însuţi obişnuieşti să 
pârfeşti. 

% Când îţi vezi partenerul ca fiind egoist, priveşti cu ochii propriului 
ego egoist, care crede că partenerul tău ar trebui să facă mai multe pentru 
tine. Cine este egoistul? 

«% Când eşti supărat pe cineva pentru că nu este un om bun, nici tu 
nu prea eşti bun. 

% Când urăşti pe cineva pe care-l consideri plin de ură sau crud, 
trăieşti şi tu aceeaşi ură. Proiectarea propriei tale lăcomii, uri sau 
ignoranţe asupra altora îţi oferă un motiv să faci război cu ei, or ce ar 
putea fi mai plin de ură, lăcomie şi ignoranță decât războiul? 

Când proiectezi asupra altora, tu rămâi în starea egotică de 
conştiinţă, care este astfel întărită în tine şi perpetuată în lume. Oamenii 
tind să creadă că, remarcând comportamentul negativ al altora, ar dovedi 
că ei înşişi sunt mai presus de un astfel de comportament. Tind să 
considere că, judecându-i pe alţii pentru un anumit comportament 
deficitar, îi face imuni la a manifesta şi ei acel comportament, dar 
adevărul este că judecata îi face chiar mai vulnerabili. Judecata te pune în 

aceeaşi stare de conştiinţă în care s-a manifestat comportamentul pe care 
îl judeci, crescându-ţi şansele să actionezi similar. 

Lecţia aici constă în a înţelege că nimeni şi nimic nu poate fi 
transformat sau vindecat din starea egotică de conştiinţă. Pentru ca 
schimbarea şi refacerea să aibă loc, este necesară ieşirea din acea stare. 
Spre asta au îndemnat dintotdeauna învăţăturile spirituale, precum a 
mea: Iubirea este cea care vindecă. Iubirea este cea care schimbă 
inimile. Acesta este adevărul. Judecarea, pedepsirea sau respingerea 
altora pentru greşelile şi eşecurile lor nu i-a îndreptat sau vindecat 
niciodată. 

Iar ceea ce-i mai puţin evident este că judecarea sau pedepsirea 
altora îi răneşte la fel de mult şi pe cei care o fac. Te doare să-ți scoţi 
oamenii de la inimă. Acesta este adevărul. Iată o altă lecţie ceva mai 
avansată. Mulţi sunt suficient de înţelepţi pentru a înţelege unde au 
greşit alţii, dar adesea, reacţia lor la fărădelege nu face decât să 
perpetueze starea de conştiinţă care a dat naştere acelei fărădelegi. 

Oamenii şi societatea nu se vor schimba până când nu se vor purta 
cu ceilalţi aşa cum ar dori să fie ei înşişi trataţi, inclusiv cu cei care au 
comis infracţiuni. Infractorii vor deveni şi mai lezaţi dacă societatea îi 
marginalizează, îi pedepseşte sau îi maltratează. Nu prin pedepse trebuie 
trataţi cei care au comis infracţiuni. Duritatea se întoarce întotdeauna de 
unde a plecat. Violenţa generează violenţă. Numai iubirea vindecă şi 
schimbă vieţile. 

Închideţi oamenii dacă trebuie, pentru a proteja societatea, dar 
ajutaţi-i să devină oameni mai buni. Este o chestiune de bun-simţ. Toată 
lumea câştigă astfel. Iată o altă lecţie — o lecţie pentru societate: Fiecare 
om este responsabil pentru bunăstarea tuturor celorlalţi, din simplul 
motiv că bunăstarea lor o afectează pe cea a societăţii şi pe a tuturor celor 
din ea. Sunteţi paznicul fratelui vostru. Dacă nu vă asumaţi această 
responsabilitate, tot voi veţi suferi. Dictonul „Faceţi altora aşa cum vreţi 
să vă facă ei vouă” aduce fericirea tuturor.» 

Capitolul 7: Adevărul despre emoţii 


«Vreau să vă spun care-i adevărul despre emoţii, deoarece nu prea 
sunt înţelese. Emoţiile ne oferă unele informaţii şi, în acest sens, sunt 
utile. Mai târziu în acest capitol, voi explica exact ce fel de informaţii utile 
oferă emoţiile. Dar mai întâi, să clarificăm câteva neînţelegeri. 

Problema este că oamenii cred că emoţiile lor le comunică ceva 
adevărat şi folositor despre ei şi ceilalţi, deşi, de fapt, ele nu oferă 
informaţii despre realitatea obiectivă. De exemplu, oamenii spun adesea 
lucruri precum „mă simt pierdut” sau „mă simt singur”. Având astfel de 
sentimente, chiar cred că ar fi pierduţi sau singuri, deşi nu există dovezi 
în acest sens. Emoţiile şi sentimentele fac să pară adevărat ceea ce nu 
este adevărat. Cu alte cuvinte, emoţiile voastre nu sunt adevărate! Nu 
spun adevărul. 

Iată câteva exemple despre cum oamenii presupun, în mod greşit, că 
emoţiile lor le-ar oferi un feedback obiectiv despre realitate: 

% Când oamenii sunt furioși, ei cred că asta e dovada clară că cineva 
i-a nedreptăţit sau a greşit cumva. Mânia lor devine un barometru al 
moralității evenimentelor din jurul lor: De pildă, o maşină le trece razant 
prin faţă, iar enervarea care îi cuprinde devine, în ochii lor, dovada că 
maşina nu ar fi trebuit să le facă asta. 

% Când oamenii se tem, cred că neapărat există şi o ameninţare 
reală. 

% Când oamenii sunt trişti, cred că asta înseamnă că ceva a mers 
greşit, că s-a întâmplat ceva ce nu ar fi trebuit să se întâmple. 

Emoţiile vă fac să credeţi lucruri care nu sunt adevărate. Emoţiile 
mint. Tot ce fac este să vă spună ce se întâmplă în interiorul vostru, nu în 
afara voastră. Ele aparţin realităţii voastre personale, subiective, realităţii 
iluzorii a persoanei care credeţi că aţi fi. Emoţiile şi sentimentele justifică 
percepția ego-ului sau sinelui imaginar asupra realităţii, dar ele nu 
reprezintă realitatea. Ele aparţin realităţii iluzorii, întărind şi susţinând 
convingerile false ale sinelui fals şi vă împiedică să vedeţi realitatea aşa 
cum este ea de fapt. Emoţiile colorează şi denaturează realitatea. 

Psihoterapeuţii se concentrează asupra emoţiilor şi vă recomandă să 
le “onoraţi”, considerând că ele indică adevărul situaţiei. Deşi 
descoperirea şi examinarea emoţiilor are valoarea ei, aşa cum voi explica 


Totul este Graţie pag. 94 


puţin mai încolo, pentru moment, voi juca rolul avocatului diavolului, 
prezentându-vă o perspectivă mai neortodoxă asupra emoţiilor. 

Una dintre misiunile psihoterapiei este scoaterea la iveală a 
emoţiilor îngropate în mintea inconştientă. Cu toţii putem fi de acord că 
acest lucru este util, deoarece emoţiile reprimate pun nişte probleme. 
Izbucnesc în momente nepotrivite şi alimentează multe acte de violenţă. 
Emoţiile reprimate stau, de asemenea, la baza anxietăţii, depresiei şi 
dependenţelor, inclusiv a  dependenţelor alimentare şi altor 
comportamente compulsive. Aşadar, este foarte bine că vrei să faci ceva 
în privința emoţiilor reprimate. 

Este evident că trebuie să scoţi la suprafaţă emoţiile îngropate, să le 
recunoşti şi să le „onorezi”. Totuşi, aici lucrurile pot lua o întorsătură 
nesănătoasă şi inutilă. În loc să dezamorseze şi să vindece emoţiile, de 
multe ori, explorarea emoţiilor făcută în psihoterapie doar le ţine pe 
aproape, cu excepţia faptului că acum sunt ceva mai conştiente. 

Unul dintre obiectivele psihoterapiei este de a descoperi de ce 
anume o persoană se simte furioasă, nefericită şi nedemnă. Terapia caută 
Justificarea emoţiilor oamenilor în evenimentele trecute. Ceea ce se 
descoperă, în general, este că abuzurile, neglijarea sau traumele din 
copilărie se află la baza oricăror emoţii negative. Această înţelegere îi 
ajută pe pacienţi să se simtă mai bine şi susținuți. Ei văd că există un 
motiv pentru care se simt aşa. Ei văd că, în fond, emoţiile şi sentimentele 
lor nu sunt greşite şi că ei nu sunt nişte oameni răi pentru că le au. În 
acest fel, terapia le oferă o anumită uşurare. 

Din păcate, descoperind acele evenimente care explică de ce oamenii 
se simt rău şi ajutându-i să se simtă în regulă având acele sentimente este 
un pretext de a oferi legitimitate acelor emoţii. „Onorează” acele emoţii, 
dar nu le vindecă şi nici nu îi scapă pe oameni de ele. 

Desigur, nu-i nimic în neregulă cu emoţiile sau cu descoperirea 
sursei sentimentelor. Cu toate acestea, este greşită atitudinea de a onora 
nişte sentimente. Este ca şi cum ai onora o minciună, atunci când ar 
trebui să înţelegi că acele emoţii se bazează pe o minciună, pe o concluzie 
falsă sau incorectă. 

În special, copiii sunt predispuşi să tragă concluzii incorecte despre 
experienţele lor, din cauză că nu au perspectiva, înţelegerea sau abilităţile 
de adaptare ale unui adult. Din acest motiv, cele mai multe răni 

emoţionale se întâmplă în copilărie. Invariabil, copiii se autoînvinovăţesc 
pentru abuzurile şi greşelile părinţilor lor. Din păcate, aşa este la copii. 
Adulții nu ar ajunge la aceleaşi concluzii, deoarece au o mai bună 
înțelegere a vieţii. 

Copilul îşi reprimă adeseori emoţiile dureroase, deoarece sunt atât 
de copleşitoare şi înfricoşătoare. Sunt aşa din cauza concluziilor greşite la 
care a ajuns copilul, chiar dacă ele sunt generate inconştient: „Oamenii 
de care depinde supraviețuirea mea nu mă iubesc. Înseamnă că sunt un 
nevrednic, o persoană groaznic de rea. S-ar putea să nu supraviețuiesc.” 

Aceste concluzii inconştiente provoacă emoţii insuportabile şi greu 
de gestionat, pe care psihicul copilului le reprimă, ca un mecanism de 
protecţie pentru a nu resimţi acele emoţii. Însă, atâta timp cât aceste 
concluzii rămân inconştiente, ele vor continua să-i definească identitatea 
şi să-i modeleze comportamentul. 

Astfel, oamenii rămân blocaţi în modul în care tânărul lor ego a 
perceput incidentele din trecut şi pe ei înşişi, ceea ce devine adevărul şi 
identitatea ego-ului lor: “Nu sunt demn de a fi iubit. Nu voi fi niciodată 
fericit. Nu se poate avea încredere în nimeni”. Sensul pe care l-au dat 
celor întâmplate i-a rănit în plus, pe lângă abuzul sau neglijarea propriu- 
zisă. Sentimentele lor insuportabile au adăugat şi batjocură peste durerea 
inițială. Trecutul s-a terminat, dar concluziile dureroase încă le afectează 
viaţa şi fericirea. 

Când psihoterapia scoate la iveală cât de negative au fost situaţiile 
din copilărie, ea justifică aceste emoţii intense. Terapia concordă cu 
victimele că au motive întemeiate să se simtă aşa cum se simt, ceea ce 
însă nu este neadevărat. Însă menirea terapiei este de a descoperi acele 
concluzii care au contribuit la durerea copilului, dintre care multe sunt 
inconştiente, şi de a ajuta persoana să ajungă la alte concluzii, mai 
adevărate şi mai pozitive. 

Deşi oamenii sunt legaţi de ceea ce s-a întâmplat în trecut, totuşi, 
din cauză că trecutul nu poate fi schimbat, ei nu trebuie să rămână legaţi 
şi de concluziile lor despre trecut. Oamenii pot începe să-şi privească 
altfel trecutul, într-un mod care să nu-i mai facă să se simtă furioși, răniţi 
sau nedemni. Reformularea concluziilor greşite eliberează oamenii de 
emoţiile trecutului. Această reformulare se numeşte reîncadrare 

(reframing -— lb.engl.): Ceea ce s-a întâmplat este văzut dintr-o 
perspectivă mai largă, pus într-un cadru mai mare. 

Vindecarea emoţiilor se face prin corectarea concluziilor care 
continuă să afecteze viaţa persoanei, nu prin scărmănarea trecutului sau 
prin menţinerea lui în minte tot repovestindu-l, ceea ce nu face decât să 
întreţină durerea emoţională. Descoperirea evenimentelor ce au generat 
emoţiile dureroase nu schimbă nici trecutul, nici emoţiile şi, prea adesea, 
devine mai degrabă o justificare a acelor emoţii, decât un mijloc de 
vindecare şi de eliberare de ele. 

Cum te-ar putea ajuta justificarea emoţiilor?! Oare nu-ţi vei justifica 
sentimentele pe mai departe?! “Bineînţeles că sunt furios. Nu ar fi trebuit 
să-mi facă una ca asta!" În loc să-ţi reprimi sau suprimi furia, aşa cum 
poate ai făcut-o în trecut, acum vei fi mândru de ea: “Pur şi simplu, îmi 
exprim furia. Ce-i în neregulă cu asta?!” La urma urmei, ai aflat că nu era 
deloc sănătos să-ţi reprimi emoţiile. Sau, în loc să-ţi reprimi tristeţea, o 
vei „onora”, bălăcindu-te în ea şi transformând-o într-o identitate: 
„Bineînţeles că sunt trist. Am avut o viaţă tristă. Aşa sunt eu. Aşa stau 
lucrurile.” 

Cu nişte emoţii atât de predominante şi convingerea că ar fi 
adevărate şi semnificative, mai este doar un pas până la a-ţi justifica nişte 
acţiuni vătămătoare şi nesănătoase. Păi, dacă sentimentele tale sunt 
justificate, atunci de ce nu s-ar justifica şi comportarea ce decurge din 
ele?! Dacă trăieşti într-o lume interioară împovărată afectiv, deoarece 
consideri că emoţiile tale ar fi adevărate, importante şi justificate, atunci 
ele te vor conduce pe căi greşite, făcându-te să acţionezi în moduri pe 
care le vei regreta mai târziu. 

Dacă simţi că emoţiile îţi justifică acţiunile, atunci ce mai contează 
ce spune religia sau societatea?! Prin urmare, rezultatul „onorării” 
sentimentelor este adesea că emoţiile devin mai importante decât 
moralitatea, iar oamenii se simt bine să aplice pedepse pe baza emoţiilor 
lor. Emoţiile lor par adevărate şi corecte, aşa că acţiunile care decurg din 
ele ar trebui să fie la fel de corecte, sau, cel puţin, aşa se motivează. 

Oare nu aşa se justifică terorismul şi războiul?! Ai fost rănit (sau ai fi 
putut fi), iar ura, furia şi durerea rezultată justifică răzbunarea în cele 
mai cumplite feluri. Astfel, războiul pare întotdeauna că ar fi drept, deci 
va continua. Această atitudine se reflectă chiar şi în societate. Chiar dacă 

societatea interzice victimelor să-şi facă dreptate pe cont propriu, 
sistemul de justiţie aplică răzbunarea în felul său prin sistemul penal, 
care, cu adevărat, penalizează. 

Oamenii se învârt într-o realitate alimentată de emoţii, suferind şi 
provocându-le suferinţă altora, fără să-şi dea seama că suferinţa se poate 
opri — dar numai dacă se va înţelege adevărul despre emoţii şi despre 
viaţă. Iată care este adevărul: FEmoţiile aparțin ego-ului şi susțin 
realitatea iluzorie a ego-ului. Nu merită a fi onorate, dar merită a fi 
investigate. Pentru a clarifica această afirmaţie, trebuie să facem 
distincţia între emoţii, care provin din ego, şi sentimentele mai subtile, 
mai adevărate, cum ar fi iubirea, care, prin această definiţie, nu este o 
emoție. 

Oricine ştie când simte o emoție, deoarece are anumite reacţii fizice: 
Faţa se înroşeşte sau devine palidă, inima bate mai repede, devii fierbinte 
sau rece, transpiri, devii încordat sau te simţi rău ori ca şi cum ai fi primit 
un pumn în stomac. Fiecare emoție îşi lasă propria amprentă asupra 
organismului. 

Ceea ce eu numesc emoţii sunt sentimentele care provin din gânduri 
egotice, de care poţi fi conştient sau nu. Aceste emoţii te lasă într-o stare 
neplăcută sau dezechilibrată. Emoţiile nedorite, cum ar fi tristeţea şi 
furia, se simt inconfortabil, dacă nu chiar mai rău. Dar chiar şi emoţiile 
mai de dorit, cum ar fi entuziasmul şi fericirea, te pot tulbura. Poate ai 
dori să te simţi fericit şi entuziasmat tot timpul, dar nu aşa funcţionează 
viaţa. Tot ce urcă trebuie să şi coboare. Indiferent dacă emoția este 
pozitivă sau negativă, dacă există o emoție, atunci nu va exista pace şi 
linişte sufletească. Emoţiile te stârnesc şi te storce de energie. Te duc într- 
un montaigne-russe cu suişuri şi coborâşuri, maxime şi minime. 

Ceea ce eu numesc sentimente mai adevărate, care adesea sunt 
confundate cu emoţiile, nu provin din gânduri egotice şi nu te agită şi nici 
nu te store de energie. Sentimentele mai adevărate sunt date de 
experienţa subtilă a Sinelui adevărat, când se manifestă în viaţa ta. La ele 
m-am referit anterior ca fiind calităţi ale Adevărului, cum ar fi pacea, 
iubirea, recunoştinţa şi compasiunea. 

Aceste sentimente mai adevărate nu sunt e-moţionante, deoarece nu 
te pun în mişcare (motion — Ib.engl.). În schimb, ele aduc mai mult o 
absenţă a mişcării, deoarece provin din liniştea adevăratului tău Sine. 

Când ai atins pacea, dragostea, recunoştinţa, compasiunea, puterea sau 
orice altă calitate a naturii tale adevărate, atunci simţi o soliditate şi un 
echilibru sufletesc care nu există în starea egotică de conştiinţă, mai ales 
când este încărcată cu emoţii. 

Este simplu să diferenţiezi emoţiile de sentimentele mai subtile ale 
naturii tale adevărate. Emoţiile te agită şi majoritatea sunt neplăcute. 
Simţi că trebuie să faci ceva în privinţa lor. Pe de altă parte, sentimentele 
ce provin din Sinele tău profund sunt liniştitoare şi întotdeauna plăcute: 
Nu lipseşte nimic, nu există nicio problemă, totul este bine. 

Gândurile din starea egotică de conştiinţă care generează emoţiile 
pot fi atât de discrete sau de nebăgate în seamă, încât nici nu realizezi că 
ele sunt cele răspunzătoare pentru ceea ce simţi — dar asta doar până în 
momentul când începi să le analizezi. Aici intervine autoinvestigaţia. 
Devenind conştient de o emoție şi apoi cercetând gândurile din spatele ei, 
te poţi elibera de acea emoție. Investigația dispersează şi poate elimina 
de tot emoţiile negative sau, cel puţin, minimiza efectul lor. 


Ştiaţi că aveţi puterea de a vă stăpâni complet emoţiile, nu doar de a 
vă abţine să le exprimaţi? Imaginaţi-vă ce lume diferită ar fi aceasta dacă 
emoţiile nu ar mai fi suficient de convingătoare sau aparent adevărate 
pentru a determina oamenii să acţioneze conform lor. Iată cum ar arăta o 
societate iluminată: fără furie sau ură de reprimat, suprimat, manifestat 
sau chiar exprimat. Dacă ar apărea o emoție, ar fi văzută aşa cum este ea 
în realitate, ceea ce ar fi suficient pentru a o dezamorsa. Chiar şi astăzi, 
mulţi trăiesc aşa. 

Există o modalitate de a te raporta la emoţii fără a le manifesta, a le 
reprima sau chiar şi numai a le exprima. Alternativa este să stai alături de 
emoție şi să o investighezi în felul următor: 

- Observă emoția. 

- Acceptă că este acolo, pentru că deja este. 

- Las-o acolo unde e şi permite-ţi să o simţi. 

- Stai alături de emoție cu curiozitate şi invit-o să-ţi dezvăluie 
credinţele tale ce au generat-o. 

- Conştientizează că acele credinţe sunt neadevărate. 

Odată ce eşti conştient de o emoție, poţi merge pe fir înapoi ca să 
descoperi gândul sau gândurile care au provocat-o. Când decizi să 
analizezi o emoție în acest fel, ai schimbat complet situaţia. Emoţia nu te 

mai controlează. Te foloseşti de ea pentru a descoperi convingerile greşite 
care stau la baza iluziei. 

Emoţiile oferă informaţii foarte utile. Deşi nu îţi spun ceea ce este 
obiectiv adevărat, îţi spun ceea ce crezi tu că ar fi adevărat, dar nu este 
complet adevărat. Emoţiile îţi arată convingerile false, generalizările, 
înțelegerile eronate, poveştile, presupunerile, judecăţile şi gândirea în 
alb-negru care susţin realitatea iluzorie a ego-ului şi eul imaginar care 
există în acea realitate. Analizându-ţi emoţiile, începi să dezasamblezi 
realitatea iluzorie a ego-ului şi sinele fals. Ceea ce mai rămâne atunci este 
adevăratul tău Sine şi viaţa aşa cum este ea. 

Odată ce ai înţeles adevărul despre emoţii, capeţi puterea de a te 
elibera de minciunile ego-ului. Fiecare emoție nedorită indică o minciună 
care ajută la menţinerea realităţii ego-ului. Cel mai rapid mod de a 
demonta realitatea ego-ului este să-ţi examinezi emoţiile şi să descoperi 
ce se întâmplă cu adevărat. Iată ce ai putea descoperi: 

Furia vine din aşteptările neîmplinite. Aşteptările sunt nişte ipoteze 
născocite despre cum ar trebui să fie viaţa şi ce ar trebui să se întâmple. 
Deoarece aşteptările sunt inventate, ele nu sunt adevărate. Fac parte din 
realitatea imaginară a ego-ului: ce îşi doreşte el şi cum speră el să fie 
viaţa, nu aşa cum stau lucrurile. 

Tristeţea vine de la supoziţia că ceva nu ar fi trebuit să se întâmple. 
Cine spune că nu ar fi trebuit să se întâmple, din moment ce s-a 
întâmplat? Ego-ul declară că ceva nu ar fi trebuit să se întâmple, pentru 
că nu acceptă cum este viaţa, dar acea declaraţie nu schimbă situaţia de 
fapt. Refuzul de a accepta realitatea provoacă suferinţa, atât de 
predominantă în starea egotică de conştiinţă. Supoziţiile sunt exemple 
ale gândirii deziderative a ego-ului (wishful thinking — Ib.engl.). 

Frica provine dintr-o credinţă negativă despre viitor. Dar viitorul 
nu există. Este inventat, deci orice credinţă despre el este inventată şi ea. 
Frica este o parte importantă a realităţii imaginare a ego-ului, deoarece 
este atât de convingătoare. Te convinge că credinţele şi interpretările 
ego-ului sunt reale. Frica te menţine în realitatea imaginară şi desprins 
de Adevăr. 

Ruşinea provine din credinţa că ai fi deficitar în vreo privinţă, dar 
deficienţa este doar un concept. Pe cât de utile şi necesare sunt 
conceptele în comunicarea cu ceilalţi, ele sunt doar nişte constructe 

mentale şi nu fac parte din realitatea obiectivă. Nu există nicio deficiență. 
Ruşinea, ca toate emoţiile, este ceva real care provine din ceva ireal, 
dintr-o imaginaţie sau o convingere. Acesta este motivul pentru care 
emoţiile sunt atât de convingătoare. Emoţiile tale reale te conving de ceva 
ireal sau neadevărat. 

Regretul vine din convingerea greşită că ceva ar fi putut fi diferit, 
deşi lucrurile nu ar fi putut fi decât aşa cum au fost. „Ar fi putut” este 
întotdeauna o minciună. „Ar fi putut” este o presupunere inutilă şi 
neadevărată despre trecut. 

Invidia provine din convingerea greşită că cineva este mai bun sau 
mai puţin bun decât altcineva. “Mai bine” şi “mai puţin bine” sunt nişte 
concepte, care nu au valoare sau valabilitate în privinţa fiinţelor umane. 
Sunt nişte etaloane imaginare şi neadevărate. Fiecare om este la fel de 
prețuit şi de preţios. 

Ura apare când crezi judecăţile ego-ului şi poveştile negative despre 
ceilalţi, care nu prezintă niciodată întreaga poveste. Ego-ul adună dovezi 
acuzatoare împotriva altora, văzând doar partea negativă şi, de 
asemenea, definind un lucru ca fiind negativ. În mod natural, el se teme 
şi nu are încredere în ceilalţi, deoarece sunt diferiţi de el. Pentru ego, a fi 
diferit este ceva rău şi un motiv suficient pentru a uri pe cineva. Ego-ul 
nu vede Adevărul, care este Iubire şi Unitate, aşa că rămâne cu judecăţile, 
ura şi frica sa. 

Iată un exemplu de ce ai putea descoperi atunci când cercetezi o 
emoție. Să presupunem că eşti supărat de ce ţi-a spus cineva. Te-a criticat 
şi acum te simţi ofensat şi supărat. Dacă observi acele emoţii cu 
acceptare, curiozitate şi receptivitate şi faci spaţiu ca intuiţia să-ţi 
dezvăluie adevărul despre ele, vei descoperi o serie de lucruri. 

În primul rând, ai putea descoperi că tu singur ţi-ai creat acea durere 
şi furie, nu altcineva, crezând în ceea ce a spus acea persoană. Altfel, nu 
ai avea niciun motiv să te simţi ofensat şi supărat. Ceva din realitatea ta 
subiectivă a fost de acord cu realitatea subiectivă a celeilalte persoane, 
căci, altfel, critica nu ar fi avut niciun efect. Alţi oameni nu pot să te 
ofenseze sau să te supere dacă nu crezi gândurile lor sau nu-ţi crezi 
propriile gânduri. 

Este adevărat ce ţi-a spus acea persoană? Poate că există acolo ceva 
adevăr care merită examinat. Dar dacă ceea ce a spus acea persoană a 

declanşat emoţii negative în tine, cel mai probabil este adevărul ego-ului 
lor. A provenit din realitatea subiectivă a acelei persoane şi a fost, 
probabil, o formă de judecată, concepută pentru a-şi confirma propria 
realitate subiectivă şi a se pune pe un piedestal. Asta fac ego-urile. Dacă 
te laşi convins de realitatea ego-ului altuia, probabil că vei fi prins în 
realitatea propriului tău ego, deşi este posibil şi să observi la timp ce se 
petrece şi să te fereşti. 

Dacă acest nivel de analiză nu te ajută să te detaşezi de durere şi 
furie, atunci poţi explora care gânduri din propria realitate subiectivă te- 
au agăţat. Ce anume crezi despre tine care te-a făcut să te simţi ofensat şi 
supărat? Sau ce alte convingeri mai ai care te-au făcut să te simţi aşa? Ar 
putea fi orice fel de convingeri: „Nu-i place de mine. Oamenii nu mă plac 
niciodată. Nimeni nu mă înţelege. Nu fac nimic bine niciodată. Vede cât 
sunt de deficient sau inadecvat. Nu ar trebui să-mi vorbească aşa! Cum 
de îndrăzneşte să creadă asta?! Este atât de prost. Nu suport oamenii ca 
el. Este aşa un tâmpit.” Niciunul dintre aceste gânduri nu este folositor 
sau complet adevărat. Asta trebuie observat când îţi analizezi gândurile. 
Gândurile care te fac să te simţi ofensat, trist, supărat, înfricoşat, 
invidios, plin de ură, regret sau ruşine nu prezintă întregul adevăr. Cele 
mai multe sunt generalizări grosolane, exagerări şi presupuneri şi toate 
alimentează nişte emoţii pe care nu ai vrea să le ai. 

Atunci, de ce îşi fac oamenii singuri asta, de ce cred ce le spune 
mintea?! Nu prea au de ales, până nu-şi vor da seama ce se întâmplă: 
anume că gândurile şi emoţiile nu spun adevărul. Până când nu îţi vei da 
seama de acest mare adevăr, vei rămâne prins în minciunile şi suferința 
stării egotice de conştiinţă. Vei vedea viaţa prin prisma ego-ului tău şi îţi 
va fi dor de frumuseţea, pacea, iubirea şi bunătatea vieţii care ţi s-a dat. 

E.moţiile provoacă suferinţa care, în cele din urmă, îi motivează pe 
oameni să găsească o ieşire din realitatea şi suferinţa lor subiectivă. Aşa 
că s-ar putea spune că până şi emoţiile te îndreaptă către Adevăr. 
Tristeţea sau nefericirea şi, în special, depresia, din cauza marii suferinţe 
produse, sunt adesea foarte eficiente pentru a determina oamenii să-şi 
pună nişte întrebări mai profunde. Cu toate acestea, emoţiile nu sunt 
modul prin care adevăratul Sine comunică cu tine. De exemplu, Sinele 
tău adevărat nu foloseşte gânduri de frică pentru a te avertiza despre 

vreun eveniment viitor. Emoţiile au rolul de a menţine Iluzia, nu de a 
oferi informaţii utile sau adevărate. 

Depresia este un semn că persoana crede profund în viziunea ego- 
ului său. Depresia este extrem de dureroasă şi sunt deseori necesare 
intervenţii terapeutice atunci când cineva a căzut atât de adânc în 
întuneric. Iar pentru a reveni la o perspectivă mai echilibrată, adesea, 
este necesară folosirea medicamentelor specifice. 

Ceea ce se întâmplă este că forţele negative non-fizice pot agrava şi 
chiar agravează negativitatea ego-ului şi o pot face atât de convingătoare, 
încât te simţi neputincios să i te opui. Este necesară o curăţare a acelei 
energii negative şi ar trebui solicitat ajutor de la vindecători şi alţii 
capabili să abordeze entităţile negative şi gândurile negative. 

Este posibil ca tocmai nealinierea persoanei cu planul sufletului să-i 
fi atras necazurile. Când oamenii nu-şi urmează Inima, adesea, îşi 
construiesc o viață nepotrivită pentru ei şi care nu îi poate face fericiţi. 
Depresia indică adesea faptul că persoana a ajuns într-un punct mort şi 
trebuie să facă schimbări semnificative. Dacă nu le face, omul devine tot 
mai vulnerabil la atacurile psihice şi manipulările forțelor negative. 
Oamenii se pot scufunda foarte adânc în prăpastia negativităţii, de unde 
nu mai pot să iasă. 

Este foarte important să intri în armonie cu ceea ce-ţi face Inima să 
cânte şi îţi ridică energia. Viaţa este şi aşa destul de grea fără problemele 
suplimentare cauzate de nesincronizarea cu planul sufletului. Oricine 
poate fi fericit şi împlinit, dar trebuie să fii dispus să faci ceea ce te face 
fericit la cel mai profund nivel. Eşti dispus să faci orice ar fi nevoie pentru 
a găsi fericirea, dar nu genul obişnuit de fericire, ci o fericire de neclintit 
şi bazată pe iubire? 


Iubirea este adevărata ta natură şi numai prin iubire îţi poţi găsi 
drumul, urmând ceea ce iubeşti şi răspunzând vieţii cu dragoste şi 
acceptare. Graţia îţi oferă lecţiile şi darurile sale, iar tu, fiind dispus să 
înveţi acele lecţii şi să primeşti acele daruri, îţi afli drumul spre casă. 
Graţia este marea bunătate ce animă întreaga viaţă şi care te poartă pe 
aripi de iubire la fiecare pas. Fii conştient de asta şi îţi va fi clar pe ce cale 
s-o iei.» 

Postfaţă: Adevărul despre viaţă 


1. Eşti întreaga viaţă şi eşti infinit! 

2. Nu deţii controlul asupra vieţii tale şi nici nu trebuie, pentru că îl 
deţine Sinele tău infinit. 

3. Inteligența care stă la baza vieţii are un proiect. 

4. Proiectul şi Proiectantul sunt buni. Viaţa este bună! 

5. Nu ştii prea multe cu toată certitudinea -— şi nici nu trebuie să ştii. 

6. Când nu accepţi viaţa aşa cum este ea, suferi. 

7. Viaţa este o şcoală. Experiențele tale sunt profesorii. Te afli aici 
pentru a învăţa şi a evolua. 

8. Singurul lucru care este fie alb, fie negru în viaţă sunt doar acele 
culori. Există o parte pozitivă a oricărei experienţe negative şi invers. 

9. Totul se desfăşoară aşa cum trebuie. 

10. Orice ţi se întâmplă este ceea ce a pregătit viaţa din colţul acesta 
de univers pentru tine şi în acest moment. 

11. Întotdeauna ai la dispoziţie orice ai nevoie pentru a face faţă la 
orice îţi aduce viaţa. 

12. Fiecare om învaţă de la ceilalţi. Fiecare om şi învaţă, şi oferă 
învăţătură. 

13. Dificultăţile sunt un bun profesor. Orice se întâmplă trebuie să se 
întâmple. 

14. Iubirea este cea care vindecă. Iubirea transformă inimile. 

15. Dacă-i poţi accepta şi pe cei pe care nu îi iubeşti, până la urmă, 
vei descoperi că îi poţi şi iubi! Dacă renunţi la dorinţa ca alţii să fie altfel 
decât sunt, atunci dragostea va începe să curgă între voi. 

16. Ceilalţi oameni nu sunt destul de puternici ca să te înfurie sau să 
te ofenseze sau să te facă să te simţi neplăcut în vreun alt fel. Singur îţi 
provoci emoţiile pe care le simți. 

17. Este dureros să-ţi scoţi oamenii de la inimă. 

18. Emoţiile aparţin ego-ului şi susţin realitatea iluzorie a ego-ului. 
Nu merită să fie onorate, dar merită să fie analizate. 

19. Gândurile şi emoţiile nu spun adevărul. 


traducere de Răzvan A. Petre 
octombrie 2021 

